ވީރާނާވެފައިވީ ޙަޔާތް މަގޭ 16 – Esfiya – Dhivehi Vaahaka Site\n- by Mai Naa - 0- November 24, 2019\n“މަގޭ ދަރި..” ޖަމިއްތައަށް ބާރަށް ބުނެވުނެވެ. އޭރު ވާތު ފައި ކުޑަކޮށް ހިއްލާލައިގެން ހުރި، ރިފާގެ ފައިން ލޭ އަންނަމުން ދިޔައެވެ. އާޔާ ދުވެފައި ރިފާގެ ކައިރިއަށް ގޮސް، އޭނާގެ ކޮނޑުގައި ހިފެއްޓިއެވެ. ރިފާގެ ދެތުންފަތް ޖައްސާ ބާރުކޮށްލެވިފައިވީގޮތުން، އޭނާއަށް ވަރަށް ތަދުވާކަން އެނގެއެވެ. މޫދުގައި އުޅުނު އެންމެންވެސް އޭރު ތިބީ އެއްގަމުގައެވެ.\nރިފާގެ ފަޔަށް ބިއްލޫރިކޮޅެއް ހެރި ފުދޭވަރަކަށް ބޮޑަށް ޒަޚަމްވެފައިވެއެވެ. ނާޒިމް ފަސްޓް އެއިޑް ބޮކްސް ހިފައިގެން އައުމުން، އާޔާ ރިފާގެ ފައިގައި ބޭސް އަޅައިދިނެވެ. ދުވަހުގެ ބާކީ އޮތް ކުޅިވަރުތަކުގައި ރިފާ ބައިވެރިއެއް ނުވެއެވެ. އެކަމަކު އެހެންމީހުންނަށް ފޯރިދިނުމުގައި އެންމެ ކުރީގައި އުޅުނީ އޭނާއެވެ. އުފާވެރި ވަގުތުތަކަކަށްފަހު، އެނބުރި ރަށަށް ދާން އަހަރެމެން ފުރިއިރު، ހަވީރު ހަތަރެއް ޖަހަނީއެވެ.\nއޭގެ ދެދުވަސް ފަހެވެ. އަހަރެން ދިޔައީ އާޔާމެންނާއިއެކު ވޮލީ ކުޅޭށެވެ. ރިފާގެ ފައި މުޅިން ރަނގަޅު ނުވާތީ، އޭނާ ގޭގައި މަޑުކޮށްލީއެވެ. އާއްމުކޮށް ހަވީރުގެ ވަގުތު ހޭދަކުރަނީ ކޮންމެވެސް ކުޅިވަރެއް ކުޅެންކަމުގައި އާޔާ ބުންޏެވެ. އެގޮތުން މިހާރު އެންމެ އާއްމުކޮށް އެމީހުން ކުޅެ އުޅެނީ ވޮލީއެވެ. އަހަރެންވެސް ކޮންމެވެސް ވަރަކަށް އެމީހުންނާއި ބައިވެރިވަމެވެ. އެކަމަކު އެހާ މޮޅަށް ކުޅެން ނޭންގޭތީ، ގިނަ ވަގުތު ހުންނަނީ ބަލާށެވެ.\nހައެއްޖެހުމުން ކުޅުން ހުއްޓާލުމަށްފަހު އެނބުރި ގެއަށް ދިޔަ މަގުމަތީގައި، އާޔާމެން ފޯރީގައި ވާހަކަ ދައްކަމުން ދިޔައިރު، އަހަންނަށް އެމީހުންގެ ވާހަކައަށް މާ ބޮޑު ސަމާލުކަމެއް ނުދެވެއެވެ. އަހަރެމެންނާއިއެކު އައި ކުއްޖަކު ސުވާލުކުރުމުންވެސް، ގަދަކަމުން ހިނިތުންވެލަމުން، ކަމެއް ނުވާކަމަށް ބުނީމެވެ. އެހެންނަމަވެސް އަހަންނަށް ލިބިފައިވާ ނުތަނަވަސްކަން ކުޑައެއް ނުވެއެވެ.\nމި ދެދުވަހު އަހަންނަށް ހުރެވެނީ ޝައްކެއްގެ މަތީގައެވެ. ބޭރަށް ނުކުންނަ ކޮންމެ ފަހަރަކު، ކޮންމެވެސް މީހަކު، އަހަންނަށް ފާރަލާހެން ހީވަނީއެވެ. އެކަމަކު އަހަރެން ފަހަތް ބަލާލާއިރު، އެއްވެސް މީހަކު، އެހެން ވަކި ފާހަގަވާގޮތަށް ފެންނާކަށް ނުހުރެއެވެ. އެހެންވެ އަހަރެންގެ ހިތުގައި ބިރުވެރިކަމެއް ވަނީ އުފެދިފައެވެ.\nގެއަށް ވަންއިރު އެއްވެސް މީހަކު ފެންނާކަށް ނެތެވެ. ސިޓިންރޫމް ދޮރު ހުޅުވާލިއިރު، ގޭތެރެއަށް އަނދިރިކަން ވެރިވެފައިވެއެވެ. އެހެންވީމާ، އެއްވެސް މީހަކު އަދި ގެއަށް ނާންނަނީކަންނޭންގެއެވެ. ޖެހިލުންވެފައިހުރެ، ސިޓިންގރޫމް ދިއްލާލުމަށްފަހު، ކޮޓަރިއަށް މިސްރާބު ޖެހީމެވެ.\n“ޕޮއް…” ކޮޓަރި ދޮރު ހުޅުވާލި ވަގުތު، ކުއްލިއަކަށް އިވުނު އަޑުން، އަހަރެން ސިއްސައިގެން ދިޔައެވެ. މޭގައި އަތްއަޅާލަމުން، އަހަންނަށް ކަރުބުޑުން ހަޅޭއްލަވައިގަނެވުނެވެ. ކުއްލިއަކަށް ކޮޓަރިތެރެ ހުދު އަލިން ދިއްލާލުމުން، އަހަންނަށް ދެލޯ މަރާލެވުނެވެ.\nހޭންފެށި އަޑު އިވުމުން، މަޑުމަޑުން ލޯ ހުޅުވާލިއިރު، ޝާފީއާއި ޔަމާން ތިއްބެވެ. އޭރުވެސް އަހަރެން ހުރީ މޭގައި އަތް އަޅާލައިގެންނެވެ. އަހަރެން ދެފަރާތަށް ބޯ ހޫރާލީމެވެ. ޝާފީ ކުރެވުނު ކަންތައް މަޖާވެގެން ހެމުންހެމުން ކޮޓަރިން ނުކުމެގެން ހިނގައްޖެއެވެ. ފުންނޭވާއެއް ދޫކޮށްލެވުނީ، ހިތުގައިވާ ހާސްކަން އެކީ ބޭރުކޮށްލަން ބޭނުންވެފައިހުރެއެވެ.\n“ޔަމާން… ކިހިނެއް ތި ހެދީ؟” އަހަންނަށް ބުނެވުނެވެ. ޔަމާން އަހަރެން ކައިރިއަށް އައިސް ހުއްޓުނުއިރުވެސް ހުރީ ހެވިފައެވެ.\n“ހެހެހެ… އަދިވެސް ތިނޫންވަރެއް ނުވޭދޯ ހަމަ؟” ޔަމާން އަހަންނާއި ދިމާކޮށްލިއެވެ. އަހަރެން ރުޅި އައިކަމަށް ހަދާފައި ޔަމާންގެ އަތުގައި ޖެހީމެވެ.\n“އޯކޭ.. އޯކޭ… ސޮރީ…” ޔަމާން ބުނެލިއެވެ. އަދި ގަޔާއި ކައިރިކޮށްލަމުން، އަހަރެންގެ ހަށިގަނޑުގައި އޭނާގެ ދެއަތުން ވަށާލިއެވެ.\nއެރޭ ޝާފީ ނިދުމުން، ޔަމާންއާއިއެކު އަހަރެން ބޭރަށް ދިޔައީމެވެ. މި ދަތުރު އައިފަހުން، އެހެންމީހުންނާއި ވަކިން، ދެމީހުން އެކުގައި ތަނަކަށް ދެވެނީ ވަރަށް މަދު ފަހަރަކުއެވެ.\nޔަމާން އަހަރެން ގޮވައިގެން ދިޔައީ، ރަށުގައި ހުރި ރެސްޓޯރެންޓަކަށެވެ. ކައި ނިމިގެން ރަށުތެރޭގައި ސައިކަލް ދުއްވާލަން ދިޔައިމެވެ. ޔަމާން ސައިކަލް މަޑުކޮށްލުމުން އަހަރެން ފޭބީމެވެ. އެތަނުގެ ހަމަހިމޭންކަމުން ލިބުނު ހިތްހަމަޖެހުމުގައި އަހަންނަށް ހިނިތުންވެލެވުނެވެ. ރާޅުޖަހާ އަޑު އިވެމުން ދިޔައިރު، ޖެހިލާ ވައިރޯޅިން ގަސްތަކުގެ ގޮފިތައް ހެލިލާ އަޑު އިވިއިވި ހުއްޓެވެ. މާހައުލުގެ ހިތްގައިމުކަމަށް ގެއްލިފައި އަހަންނަށް ހުރެވުނެވެ.\nވަށައިގެން ނަޒަރު ހިންގާލުމަށްފަހު، ޔަމާންއަށް ގޮވާލަމުން ފަހަތަށް އެނބުރުނުއިރު، އަހަރެން ސިހުނީ، ޔަމާން ފެންނަން ނެތުމުންނެވެ. ދެވަނަ ފަހަރަށް ޔަމާންއަށް ގޮވާލަމުން، އަހަރެން ކުރިއަށް ހިނގައިގަތީމެވެ. އަހަރެންގެ އަތުގައި ހިފާލުމުން، ސިހިފައި އަނެއްފަރާތަށް އެނބުރުނުއިރު، ކުރިމަތީގައި ހުރީ ޔަމާންއެވެ.\n“ދެން ޔަމާން…” އަހަރެންގެ އަނެއް އަތް ނަގާ، ޔަމާންގެ މޭގައި ޖަހާލަމުން އަހަރެން ބުނީމެވެ.\n“ޝަބާ…” އަހަންނަށް ގޮވާލުމުން ޔަމާންގެ މޫނަށް ބަލާލީމެވެ. ޔަމާންގެ އެއް އަތް އޭނާގެ ފަހަތަށް ލެވިފައިވިކަން ފާހަގަވީވެސް އެއަތް ކުރިމައްޗަށް ގެނައުމުންނެވެ. އެ އަތުގައިވި ރަތް ފިނިފެންމަލަށް ބަލާލުމަށްފަހު، ޔަމާންގެ މޫނަށް ނަޒަރު ހުއްޓާލެވުނެވެ. ލޯބިން ފުރިގެންވީ ނަޒަރަކުން ޔަމާން ބަލަން ހުރުމުން، އަހަންނަށްވެސް އެ ލޮލުގެ ތެރެއަށް ގެއްލިފައި ހުރެވުނެވެ.\n“ނުހިފާނަންތަ؟” ޔަމާންގެ އަޑު އިވުމުން، ހުވަފެނަކުން ހޭލެވުނުފަދައިން އަހަންނަށް ހަމަބިމަށް އާދެވުނެވެ. އަހަރެން ލަދުން އިސްޖަހާލަމުން، ޔަމާން ދިއްކޮށްލި މަލުގައި ހިފީމެވެ.\n“އައި ލަވް ޔޫ…” ލޯތްބާއެކު ޔަމާން ބުނެލިއެވެ. އަހަންނަށް އެ މަލުގައި ހިފާ ބާރުކޮށްލެވުނެވެ. އަދި ހިނިތުންވެލަމުން ޔަމާންގެ މޫނަށް ބަލާލީމެވެ. އަހަރެމެންގެ ކައިވެނި ކުރެވުނުފަހުން މިވީ ދުވަސްތަކުގައި، ޔަމާންގެ ފަރާތުން ހަދިޔާ ލިބުމަކީ އާއްމު ކަމެކެވެ. ކޮންމެހެން ވަކި މުނާސަބަތަކާ ނޫނީ ވަކި ޚާއްޞަ ކަމަކާ ގުޅުވާފައެއް ނޫނެވެ. އަދި އަހަރެން އެކަމަށް އެދިގެންނެއްވެސް ނުމެނޫންމެއެވެ. އެގޮތަށް ހަދިޔާ ދޭ ކޮންމެ ފަހަރަކުމެ، އަހަރެންދެކެ ލޯބިވާކަން ހާމަކުރެއެވެ.\nއަހަރެން ޔަމާންގެ މޭގައި މޫނު ޖައްސާލުމުން، އެ ދެއަތުގެ ތެރޭގައި އަހަރެން ހައްޔަރުކޮށްލިއެވެ. ދެމީހުން އެކުގައި ހޭދަކުރަމުންދިޔަ ވަގުތުކޮޅުގެ ތެރޭގައި ލިބުނު އުފާވެރިކަމަށް ހިޔަނި އެޅިގެން ދިޔައީ، އަނެއްކާވެސް އަހަންނަށް ހީވާންފެށި ހީވުމުގެ ސަބަބުންނެވެ. އެތަނުގައި އަހަރެމެންގެ ހަރަކާތްތަކަށް ބަލަން އެހެން މީހަކު ހުރިކަމަށް އަހަންނަށް ޝައްކު ކުރެވުނެވެ.\nއެއްފަހަރަކު، އެތާ ކައިރީގައި ހުރި ގަހެއްގެ ފަހަތުގައި މީހަކު ހުރިހެންވެސް އަހަންނަށް ހީވިއެވެ. އަހަރެން މަޑުމަޑުން ޔަމާންއަށް ގޮވާލީމެވެ. ޔަމާން ކިހިނެއްވީތޯ ސުވާލުކުރުމުން، ގަސް ކައިރީގައި މީހަކު ހުރިކަމަށް އަހަރެން ބުނީމެވެ. ޔަމާން އެދިމާއަށް ބަލާލުމަށްފަހު، އެތަނުގައި އެއްވެސް މީހަކު ނެތްކަމަށާއި އެއީ އަހަންނަށް ހީވިގޮތެއްކަމަށް ބުންޏެވެ.\nއަހަރެން ދެވަނަ ފަހަރަށް ބަލާލިއިރު، އެތަނުންވެސް އަދި އެތާ ކައިރި ހިސާބެއްގައިވެސް މީހަކު ފެންނާކަށް ނެތެވެ. ވަށައިގެން ނަޒަރު ހިންގަން ފެށުމުން، ޔަމާން އަހަރެންގެ އަތުގައި ހިފާ ބާރުކޮށްލިއެވެ. އަދި އެއީ އަހަރެން އަބަދު ބިރުން އުޅޭތީ ހީވިގޮތެއްކަމަށް ބުނެ، އަހަރެން ހިތްހަމަޖައްސައިދޭން މަސައްކަތްކުރިއެވެ.\nއަނެއްދުވަހު ހެނދުނުގެ ވަގުތު، އެންމެން އެކުގައި ތުނޑިއަށް ދިޔައީމެވެ. މާހައުލުގެ ހިތްގައިމުކަމާއި ޖެހެމުން ދިޔަ ފިނި ވައިރޯޅިން ހިތަށް ހަމަޖެހުން ލިބިގެން ދިޔައެވެ. ހުސްފައިގައި ރާޅުޖަހާ ހިސާބުގައި ހިނގާލުމުން، ތަފާތު އިހްސާސެއް ކުރެވުނެވެ. ކުޑަކުދިންތައް ދުވެދުވެފައި އުޅެމުން، އެތަނުގެ ހިތްފަސޭހަކަމުން އުފާލިބިގަންނަމުން ދިޔައެވެ.\nއެދުވަހު ހަވީރުވެސް އާޔާއާއިއެކު ވޮލީ ކުޅޭތަނަށް ދިޔައިމެވެ. ވަރުބަލިވެގެން ކުޅުން ހުއްޓާލުމަށްފަހު، ބެންޗެއްގައި މަޑުކޮށްލައިގެން އިންދާ ފޯނު ކޯލެއް އައެވެ.\n“ކީކޭ މަންމާ؟؟” ފޯނު ނަގާފައި އަހަރެން ޖަވާބު ދިނީމެވެ.\n“ދަރިފުޅާ… ޝާފީ ރޯވަރުން މި ގުޅީ…” މަންމަ މިހެން ބުނުމުން، އަހަރެން ކަންބޮޑުވިއެވެ.\n“ރޮނިއްޔޭ؟؟؟ ކީއްވެ ރޮނީ؟؟” ހާސްވެފައި އަހަރެން އެހީމެވެ.\n“ކުޅެން އުޅެނިކޮށް އަނިޔާވީ…” މަންމަ ބުންޏެވެ.\n“އަނިޔާ އޭ؟؟ ކިހިނެއްވީ އަނެއްކާ؟” އަހަންނަށް ކޮޅަށް ތެދުވެވުނު ގޮތެއްވެސް ނޭންގުނެވެ.\n“ބޯޅަ ކުޅެން އުޅެނިކޮށް ވެއްޓި، ކަކޫ މަށައިގެން ދިޔައީ… މިހާރު ބޭސްވެސް އަޅައިފިން… އެކަމަކުވެސް ދަރިފުޅަށް އެނގެއެއްނު… އެކަހަލަ ކަމެއް ދިމާވާއިރު، މަންމަ ނޫނީ ބައްޕަ ކައިރީގައި ނެތިއްޔާ ޝާފީއަށް ރޮވޭކަން… ޔަމާންއެއްވެސް ނެތް ގެޔަކު… އެހެންވެ ދަރިފުޅަށް މިގުޅީ…” މަންމަ ވީގޮތް ކިޔައިދިނުމުން، އަހަރެން މިހާރު މިދަނީކަމަށް ބުނެފައި ފޯނު ބޭއްވީމެވެ. އަވަސް ހިނގުމެއްގައި ގެއާއި ދިމާއަށް މިސްރާބު ޖެހީމެވެ. އާޔާ ގާތު ބުނާކަށްވެސް ހަނދާނެއް ނުވިއެވެ.\nޖެހިގެން އޮތް މަގުން ލަނބާލުމަށްފަހު، ކުރިއަށް ހިނގަމުން ގޮސްގޮސް ހުއްޓާ، އަހަންނަށް ކޮންމެވެސް އެއްޗެއް ހީވެގެން ހުއްޓުނީމެވެ. ފަސްއެނބުރި ބަލާލިއިރު، އެއްވެސް މީހަކު ފެންނާކަށް ނެތެވެ. ވަށައިގެން ބަލާލުމަށްފަހު، ކުރިމައްޗަށް މޫނު އަނބުރާލި ވަގުތު، މީހެއްގެ ގައިގައި ޖެހުނެވެ. ސިއްސައިގެންގޮސް އަހަންނަށް ފަހަތަށް ޖެހިލެވުނެވެ. މޭގައި އަތްއަޅާލެވުނީ ބިރުގެންވަރުންނެވެ.\nކުރިމަތީގައި ހުރި މީހާ ފެނުމުން އަހަންނަށް ލިބުނީ ހައިރާންކަމެކެވެ. ދެލޯ ހަނިކޮށްލަމުން އެމީހާއާއި ދިމާއަށް އަހަރެން ބަލާލިއިރު، އެމީހާ ހުރީ ކަޅިޖަހާނުލާ އަހަންނާއި ދިމާއަށް ބަލާށެވެ. އަހަރެން އެއްފަރާތަކުން ކުރިއަށް ދާން އުޅުމުން އޭނާ އެރީ އަހަރެންގެ ކުރިމައްޗަށެވެ. އަހަރެން އޭނާއަށް ބަލާލިއިރު، ހަމަ ކުރިއެކޭ އެއްގޮތަށް، ކަޅިޖަހާނުލާ އަހަންނަށް ބަލަން ހުއްޓެވެ. އަހަރެންގެ ހިތަށް ބިރުވެރިކަން ވަނީ، ދެތިންހަތަރު ފަހަރު ކުރިއަށް ހިނގަން މަސައްކަތްކުރުމުންވެސް އޭނާގެ ސަބަބުން އެކަން ކާމިޔާބު ނުވުމުންނެވެ.\n“ކިހިނެއްވެގެން ތި އުޅެނީ؟” އަހަރެން ހިތްހަމަނުޖެހިފައި ބުނީމެވެ. އެދުވަހު ފިހާރަ ކައިރިން އަހަންނާއި ދިމާކޮށްލިއިރު ރިފާއަށް ފެނުމުން، މިގޮތަށް ހުމާމްގެ ފަރާތުން އުނދަގުލެއް ޖެހިދާނެކަމަށް އަހަރެން ހިއެއް ނުކުރަމެވެ.\n“އޯހް…. ޝަބާ… ހާދަ ރުޅިއެއް ތިއައީ؟” ހުމާމް އަހަންނާއި ދިމާއަށް ބުނެލިއެވެ. އޭނާއަށް އަހަރެންގެ ނަން އެނގުނީ ކިހިނެއްބާވައޭ އަހަރެންގެ ހިތަށް އެރިއެވެ.\n“އެއީ މާ އުނދަގޫ ކަމެއް ނޫނެއްނު…” ހުމާމް ބުނި އެއްޗަކުން އަހަންނަށް ލޯ ހަނިކޮށްލެވުނެވެ.\n“ތި ހިތަށް އަރަނީ އަހަންނަށް ޝަބާގެ ނަން އެނގުނު ގޮތަކާ މެދުގައި…. ނޫންތަ؟” ވިހަ ހިނިތުންވުމެއް ދެމުން ހުމާމް ބުނެލިއެވެ.\n“އެއީ އެހާ އުނދަގޫ ކަމެއް ނޫނެއްނު… އެހެންނޫނަސް އަހަންނަކީ އަހަރެން ކުރަން ހިތުލާ ކަމެއްވިއްޔާ ކާމިޔާބުނުވަނީސް ހުއްޓާލާ މީހެއް ނޫން…” ހުމާމުގެ އަޑުގައި އެކުލެވިގެންވި ނުރައްކާތެރިކަމުން އަހަރެންގެ ގައިން ހީބިހި ނަގައިގެންދިޔައެވެ. ހުމާމު ބުނެލި ޖުމްލަތަކުގެ ފޮރުވިފައިވި މާނަ، އަހަންނަކަށް ދެނެއެއް ނުގަނެވުނެވެ. ދެބުމަ ގޮށްޖަހާލަމުން ހުމާމުގެ މޫނަށް ބަލާލެވުނެވެ.\n“ހެހެހެހެ… މި ބުނީ ކީކޭކަމެއް ނޭންގުނު ދޯ! އަޅާނުލާ… ވަރަށް ސުވާލު އުފެދޭނެކަން އެނގޭ… އެހާ ހާސްނުވޭ… އަހަންނަކީ ކާކުކަން ބުނެދީފާނަން… މިއީ ހުމާމް….” އަމިއްލަ މޭގައި ޝަހާދަތް އިނގިލި ޖައްސާލަމުން ހުމާމް ބުނެލިއެވެ.\nއެވަގުތު ފޯނު ރިންގުވާން ފެށުމުން، ހުމާމުގެ ސަމާލުކަން ފޯނަށް ހުއްޓުނެވެ. ފޯނުގެ ސްކްރީނަށް ބަލާލުމަށްފަހު، އަހަންނަށް ނަޒަރު ހުއްޓާލިއެވެ. އެއަށްފަހު ފޯނު ނަގާ ކަންފަތުގައި ޖައްސާލިއެވެ.\n“އޯކޭ… މިދަނީ…” އެކޮޅުން ދެއްކި ވާހަކައެއް އަޑުއެހުމަށްފަހު، ޖަވާބުގައި އެހެން ބުނެލަމުން، ފޯނު ކަންފަތާއި ވަކިކޮށްލިއެވެ. ފޯނުން ވާހަކަ ދައްކަމުން ދިޔައިރުވެސް، އޭނާ އަހަރެން ކުރިއަށް ދިޔަޔަކަ ނުދިނެވެ.\nފޯނު ޖީބަށްލަމުން ފަހަތަށް ދެތިން ފިޔަވަޅެއް އަޅާލުމަށްފަހު، އަނެއްފަރާތަށް އެނބުރުނެވެ. އޭނާގެ ކިބައިން ސަލާމަތްވީކަމަށްޓަކައި ހިތާހިތުން ޙަމްދުކުރީމެވެ. އެހެނަސް ކުރިއަށް ދެފިޔަވަޅެއް އެޅުމަށްފަހު، ހުމާމު ހުއްޓުނުގޮތުން، އަހަރެން ޖެހިލުންވިއެވެ.\n“އޫހޫމް… ކުރި ސުވާލުގެ ޖަވާބު ނުދެވޭ ދޯ އަދި…” އަހަންނާއި ކުރިމަތިލުމަށްފަހު ހުމާމު ވާހަކަ ދައްކަން ފެށިއެވެ.\n“އަހަރެން މި އުޅެނީ ކީއްވެގެން، ކޮން ބޭނުމެއްގައިކަން ވަރަށް އަވަހަށް ޝަބާއަށް އެނގޭނެ… ޖަސްޓް ވެއިޓް އެން ވޮޗް…” ހުމާމް ކިތަންމެ މަޑުން ވާހަކަ ދެއްކި ނަމަވެސް، އޭނާ އަހަންނަށް ދިނީ އިންޒާރެއްހެން އަހަންނަށް ހީވިއެވެ.\n“ތިހީވީ ރަނގަޅަށް… އަހަރެން މި އުޅެނީ ވަކި މަގްސަދެއްގައި… ވަގުތު ޖެހުމުން ޝަބާއަށްވެސް އެއީ ކޮންކަމެއްކަން އެނގޭނެ…” އެއްމިޔަކަނުން ހީލަމުން ހުމާމުގެ ވާހަކަ ކުރިއަށް ގެންދިޔައެވެ. އަހަރެންގެ ހިތަށް ވެރިވި ބިރުވެރިކަމުގެ ސަބަބުން، ބުނާނެ އެއްޗެއް ނޭންގިފައި ހުރެވުނީއެވެ. ހަމަ އެ މަކަރުވެރި ހިނިތުންވުމުގައި ހުރެ، އަތުގެ އިޝާރާތުން ކުރިއަށް ދިއުމަށް އޭނާ ބުނެލިއެވެ. އަހަރެން އޭނާގެ މޫނަށް ބަލަން ހުރުމަށްފަހު، ހިނގައިގަތީމެވެ. އޭނާއަށް ފަސްދިން ވަގުތު، ތުނބުން ފުމެލި އަޑު އިވުނެވެ.\nއަޅާނުލާ އަހަރެން ކުރިއަށް ހިނގައިގަތީމެވެ. އެމަގުގެ އަނެއްފަރާތުން ދެވެން އޮތް ގޯޅިން އަހަރެމެން ގެއަށް އަވަހަށް ދެވޭނެކަން އެނގިހުރެ، އަހަރެން މަގު ހުރިގޮތަށް ކުރިއަށް ހިނގައިގަތީމެވެ. މަގު ހުރަސްކުރުމުގެ ޚިޔާލުވެސް ދޫކޮށްލީ، އަވަސްގޮތަކުން، އޭނާގެ ލޯ ކުރިމަތިން، ދުރަށްދާން ބޭނުންވެފައި ހުރިލެއް ބޮޑުކަމުންނެވެ. ހަލުވި ފިޔަވަޅުތަކެއް އަޅަމުން ގޮސް، ޖެހިގެން އޮތް މަގަށް އެޅިއިރުވެސް ހުމާމުގެ ނަޒަރު އަހަންނަށް ހުއްޓިފައިވާކަން އިހްސާސްކުރެވުނެވެ.\nޖެހިގެން އޮތް މަގަށް އެޅުމުން، ހުއްޓެވުނެވެ. މޭގައި އަތް އަޅާލަމުން، އަހަންނަށް ހަށިފުރާ ނޭވާއެއް ދޫކޮށްލެވުނެވެ. ހީވީ މިއޮއް ހުރިހާއިރު، ނޭވާވެސް ހިފައްޓާލައިގެން ހުރެވުނުހެންނެވެ. އަނެއްކާވެސް އަތް ތިރިކޮށްލަމުން، ކުރިއަށް ހިނގައިގަތީމެވެ.\nވަކި ހިސާބަކަށް ދެވުނުތަނާ އައި ނައި ތަނެއް ނޭންގި، ކޮންމެވެސް މީހަކު އަހަރެންގެ އަތުގައި ހިފާ، ހަނި ގޯޅިއެއް ތެރެއަށް، އަހަރެން ދަމާފައި ގެންދިޔައެވެ. އެކަހަލަ ކަމަކަށް ނުވިސްނާ ހުރުމުންނާއި، ގަތްފާ ހުރި ބިރެއްގެ ބޮޑުކަމުން އަހަންނަށް ހަދާނެ ގޮތެއް ނޭންގުނެވެ. ކުއްލިއަކަށް އެމީހަކު ފަހަތުން އަހަރެންގެ ގައިގައި ބައްދާލުމުން، އަހަރެން ތެޅިގަތީމެވެ. ހަޅޭއްލަވައިގަންނަން އުޅުނު ވަގުތު، ހުޝިޔާރުކަމާއެކު އެމީހަކު، އަހަރެންގެ އަނގަމަތީގައި އަތް އެޅިއެވެ.\n“މިފަހަރު ސަލާމަތްވާނީ ކިހިނެއް؟” އިވިގެން ދިޔަ އަޑުގެ ސަބަބުން އަހަރެންގެ ހިތުގައި އުފެދިފައިވާ ބިރުވެރިކަންވީ އިތުރެވެ. އަނގަމަތީގައި އަޅާފައިވާ، އޭނާގެ އަތް ނައްޓުވަން އަހަރެން ކުރި މަސައްކަތްވީ ބޭކާރެވެ. އެއަށްވުރެ އޭނާ މާ ބާރުގަދައެވެ. މާޒީ ލޯކުރިމަތިން ސިފަވި ވަގުތުކޮޅަކަށް، އެހިނދުކޮޅުވިއެވެ.


16 އަހަރުގެ ކަމަވިންގާ ޕީއެސްޖީގެ ހެރޭރާ ކައިރިން ބޯޅަ ހިފައިގެން ދަނީ. މުޅި މެޗުގައި ވެސް އޭނާ ވަނީ މޮޅު ކުޅުމެއް ދައްކައިފައި\nއެންގޯލާއަށް އުފަން އުމުރުން އެންމެ 16 އަހަރުގެ އެޑުއާޑޯ ކަމަވިންގާގެ އެހީތެރިކަމާއެކު ފްރެންޗް ލީގުގައި ރެންސް އިން ރޭ ޕީއެސްޖީ ބަލިކޮށްފި އެވެ. ޕީއެސްޖީ ގޯލެއް ޖަހާފައި ވަނިކޮށް ރެންސް އިން ފަހަތުން އަރައި މެޗު ކާމިޔާބުކުރީ 2-1 އިންނެވެ. މެޗުގައި ރެންސް މޮޅުވި ގޯލު ޖަހަން އެހީތެރިވެދިނީ ފުރަތަމަ އެގާރައިގައި ހިމެނިގެން މޮޅު ކުޅުމެއް ދެއްކި 16 އަހަރާއި9މަހުގެ ކަމަވިންގާ އެވެ.\nމިއީ ސީޒަން ހުޅުވަން ކުޅުނު ސުޕަ ކަޕް މެޗުން ރެންސްގެ މައްޗަށް ކުރި ހޯދި ޕީއެސްޖީ އަތުން އެޓީމުން ހިފި ބަދަލެކެވެ. އަނެއްކޮޅުން ރެންސް ވަނީ މިދިޔަ ސީޒަނުގެ ފްރެންޗް ކަޕްގެ ފައިނަލުގައި ވެސް ޕެނަލްޓީ ޖަހައިގެން ޕީއެސްޖީގެ މައްޗަށް ކުރި ހޯދާފަ އެވެ.\nރޭގެ މެޗުގައި ރެންސްގެ ކެޕްޓަން ޑަމިއެން ޑަ ސިލްވާ އަށް ހެދުނު ގޯހެއްގެ ފައިދާ ނަގައި ޕީއެސްޖީގެ ގޯލު ފުރަތަމަ ހާފުގެ 36 ވަނަ މިނެޓުގައި ކާމިޔާބުކޮށްދިނީ އެޑިންސަން ކަވާނީ އެވެ. ކަވާނީގެ ގޯލަށް ފަހު ލީޑު ފުޅާކުރަން ޕީއެސްޖީގެ ކިލިއަން އެމްބާޕޭ ފޮނުވާލި ބޯޅަ ޖެހުނީ ހުރަސް ދަނޑީގަ އެވެ. އެކަމަކު ރެންސް އިން ވަނީ ފަހުން ކުޅުން ރަނގަޅުކޮށް ދެ ގޯލު ޖަހައި މެޗުގެ ނަތީޖާ އަނބުރާލައިފަ އެވެ. ފުރަތަމަ ހާފު ނިމެން މިނެޓެކަށް ވެފައިވަނިކޮށް ރެންސް އަށް ނަތީޖާ ހަމަހަމަ ކޮށްދިނީ އެމްބަޔާ ނިއާންގް އެވެ. އޭގެފަހުން ރެންސް މޮޅުވި ގޯލު ދެ ވަނަ ހާފު ފެށިގެން ތިން ވަނަ މިނެޓުގައި 16 އަހަރުގެ ކަމަވިންގާ ނަގައިދިން ހުރަހަކުން ބޮލުން ޖަހައި ވައްދާލީ ފޯވާޑް ރޮމައިން ޑެލް ކަސްޓީލޯ އެވެ. މިއާ އެކު ކަމަވިންގާ ވެފައިވަނީ ފްރެންޗް ލީގުގެ ތާރީހުގައި ގޯލެއް ޖަހަން މަގުފަހިކޮށްދިން އެންމެ ހަގު ކުޅުންތެރިޔާ އަށެވެ. މިދިޔަ އަހަރުގެ ޑިސެމްބަރު މަހު ރެންސްގެ ސީނިއާ ޓީމަށް ސޮއިކުރި ކަމަވިންގާ ރޭ ޕީއެސްޖީއާ ދެކޮޅަށް ދެއްކި ކުޅުމަށް އެތައް ބަޔަކު އަންނަނީ ތައުރީފް ކުރަމުންނެވެ.\nލީޑުގައި އޮތް ރެންސް އަށް ތިން ވަނަ ގޯލު ޖަހަން ލިބުނު ފުރުސަތުގައި އެޓީމުގެ ޖެރެމީ ގެލިން ފޮނުވާލި ބޯޅަ އަމާޒުވީ ދަނޑިއަށެވެ. ނަތީޖާ ހަމަހަމަ ކުރަން މަސައްކަތް ކުރި ޕީއެސްޖީގެ އެމްބާޕޭއާ ކަވާނީ އަށް މެޗުގެ ފަހުކޮޅު ފުރުސަތުތަކެއް ލިބި ވަނީ ބޭކާރުވެފަ އެވެ.\nމިދިޔަ ސީޒަނުގެ ލީގު ޗެމްޕިއަންކަން 16 ޕޮއިންޓުގެ ތަފާތަކާ އެކު ޕީއެސްޖީ ހޯދިއިރު ލީގުގައި އެޓީމު ބަލިވީ ފަސް މެޗުންނެވެ. އެކަމަކު މިދިޔަ ސީޒަނުގައި 10 ވަނައިގައި ނިންމާލި ރެންސް އިން ވަނީ ރޭގެ މެޗުގައި ޕީއެސްޖީއާ ދެކޮޅަށް މޮޅު ކުޅުމެއް ދައްކައިފަ އެވެ.\nރޭގެ މެޗަށް ވެސް ޕީއެސްޖީން ނުކުތީ ނޭމާ ނުލަ އެވެ. އަންނަ މަހުގެ ދެ ވަނަ ދުވަހުގެ ނިޔަލަށް ޓްރާންސްފާ ބާޒާރު ބަންދުވުމުގެ ކުރިން ނޭމާ ބޭނުންވަނީ ކްލަބް ބަދަލުކުރާށެވެ. ޕީއެސްޖީން ވެސް ވަނީ ނޭމާ ދޫކޮށްލަން މަޝްވަރާތައް ކުރަމުން އަންނަ ކަމަށް ބުނެފަ އެވެ. އެކަމަކު ރޭގެ މެޗަށް ފަހު ޕީއެސްޖީގެ ކޯޗު ތޯމަސް ޓުޗެލް ބުނީ މެޗުގައި ނޭމާ ނެތްތަން އެޓީމަށް ދެއްކި ކަމަށާއި، ކްލަބުން ނޭމާ ދޫކޮށްލާނީ ބަދަލުގައި ރަނގަޅު ފެންވަރުގެ ކުޅުންތެރިއަކު ލިބިއްޖެ ނަމަ އެވެ.\n“ބަދަލުގައި ކުޅުންތެރިއަކު ނުލިބި ނޭމާ ދޫކޮށްލުމަކީ ނުވާނެ ކަމެއް. އެކަން ވަރަށް ސާފު. ނޭމާ މަޑުކޮށްފި ނަމަ އަހަރެމެން މެޗުތަކުން މޮޅުކޮށްދެވޭ ކުޅުންތެރިއަކު ހުންނާނެ. މެޗުގައި ނޭމާ އަށް ނުކުޅެވުނީ އެހެން ކުޅުންތެރިން ގޮތަށް ފަރިތަކުރުންތައް ކުރިއަށް ނުގެންދެވުނީމަ” މެޗުން ބަލިވުމުން މާޔޫސްވެފައި ހުރި ކޯޗު ޓުޗެލް ބުންޏެވެ.\nނޭމާ އަލުން ގެންދިއުމުގެ ވިސްނުމެއް ނެތްކަމަށް ބާސެލޯނާއިން ބުނެފި އެއްވަރުވިޔަސް ޕީއެސްޖީ 14 ޕޮއިންޓް ކުރީގައި އެމްބާޕޭ ޝަރަފާއެކު ޕީއެސްޖީ އަށް ތަށި ލިބުން ފާހަގަކޮށްފި


ރާއްޖެއިން ކޯވިޑް19 އަށް އިތުރު 125 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 46 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 14 މީހަކާއި ސިނާޢީ މަސައްކަތް ކުރަމުން އަންނަ ރަށަކުން އެކަކު ވަނީ ފައްސިވެފައެވެ. އަނެއް 64 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 24,908 އަށް އަރައިފައެވެ. އޭގެ ތެރޭގައި، 3,059 އެކްޓިވް ކޭސް ހިމެނޭއިރު\n90 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 67 މީހަކުވަނީ މި ބަލީގައި މަރުވެފައެވެ. އަދި 21,773 މީހަކު ވަނީ މިބަލިން ރަނގަޅުވެފައެވެ.


SunOnline: އިންޓަ މިލާން ދޫކޮށްލަން ޚިޔާލެއް ނުކުރަން: އެޓޫ\nއިންޓަ މިލާން ދޫކޮށްލަން ޚިޔާލެއް ނުކުރަން: އެޓޫ\nމުހައްމަދު ޝާން 11 Jul 2011, 14:55\nއިޓަލީގެ އިންޓަމިލާން ދޫކޮށް ދާން ޚިޔާލު ނުކުރާ ކަމަށް އެކްލަބުގެ ކެމަރޫން ފޯވާޑް ސަމުއެލް އެޓޫ ބުނެފިއެވެ. އެޓޫ މިހެން ބުނެފައިވަނީ އިނގިރޭސި މުއްސަނދި ކްލަބް މެންޗެސްޓާ ސިޓީން އޭނާ ހޯދަން މަސައްކަތް ކުރަމުން ދަނިކޮށެވެ.\nޕްރެމިއާ ލީގަށް ކުޅެލައި ޓެސްޓްކޮށްލަން ބޭނުންކަމަށް މިދިޔަ މަހު އެޓޫ ވަނީ ބުނެފައެވެ. ނަމަވެސް މިހާރު އެޓޫ ބުނަނީ އިޓަލީ މަޑުކުރަން ބޭނުންވާ ކަމަށެވެ.\n"ނޫސްތަކުގައި އަހަރެން އިންޓަ ދޫކޮށްލަނީއޭ ލިޔެފައިވޭ. އަހަރެން އަދި އިންޓަ ދޫކޮށްލާކަށް ބޭނުމެއް ނޫން. މިކަމާއި ބެހޭ ގޮތުން ވަރަށްފ ަހުން އިންޓަމިލާންގެ ރައީސް މޮރާޓީއާއި ވެސް ވާހަކަދެއްކިން." އެޓޫ ބުންޏެވެ.\nއިންޓަ މިލާންއަށް މިދިޔަ ސީޒަންގައި ދިމާވި ނާކާމިޔާބީތަކުގެ ސަބަބުން އިންޓަރދޫކޮށް 30 އަހަރުގެ އެޓޫ ދާނެކަމަށް ގަބޫލުކުރެވިފައި ވެއެވެ. އިންޓައަށް މިދިޔަ ސީޒަންގެ ލީގު ތަށި ނުލިބުމުގެ އިތުރުން ދެ ފަހަރެއްގެ މަތިން ކޯޗްވެސް ބަދަލުކޮށްފައި ވެއެވެ.\nއެޓޫ މިހާރު ހުރީ ޓީމުގެ އެހެން ކުޅުންތެރިންނާއިއެކު އަންނަ ސީޒަންގެ ފަރިތަކުރުންތަކުގަ އެވެ. އާ ކޯޗް ޖިއާން ޕިއެރޯ ޖަސްޕެރިނީއާއިއެކު އާ ކުރިމަތިލުމަކަށް ތައްޔާރުވުމަށް ވަރަށް އުފާކުރާކަމަށް އެނާ ބުނެ އެވެ.\n"އިންޓަ މިލާނާއެކު ކުރިއަށް ދިއުމަށް އަހަރެންމިހިރީ ތައްޔާރަށް. އަހަރަށް މިހިރީ ފިޓްކޮށް. މިއީ އާ ސީޒަނާއި ކުރިމަތިލުމަށް ފަރިތަކުރުންތައް ފަށައިގަތުމަށް ރަނގަޅު ދަނޑިވަޅެއް. އާ ކޯޗާއިއެކު ކާމިޔާބީ ހޯދުމަށް ތައްޔާރު." ފޯވާޑް އެޓޫ ބުންޏެވެ.\nއިންޓަމިލާންއަށް ސަންޓޯސްގެ ޑިފެންޑަރު ޖޮނަތަން ގެނައުމުގެ ހުރިހާ ކަމެއް ހަމަޖެހިފައިވާކަމަށް ޖޮނަތަންގެ އެޖެންޓް ތަޑިޗްވަނީ ހާމަކޮށްފައެވެ. ޖޮނަތަން ސޮއި ހޯދިއްޖެނަމަ ޖޮނަތަން ވާނީ އަންނަ ސީޒަނަށް އިންޓާ މިލާންއަށް ގެނައި ފުރަތަމަ ކުޅުންތެރިޔާ އަށެވެ.


ރައީސް ޔާމީން ކޯޓަށް ހާޒިރު ކުރަނީ ޝަރީއަތަކަށް ނޫން: ކްރިމިނަލް ކޯޓު – Haftha\nރައީސް ޔާމީން ކޯޓަށް ހާޒިރު ކުރަނީ ޝަރީއަތަކަށް ނޫން: ކްރިމިނަލް ކޯޓު\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ޝަރީއަތެއް މިއަދު ކުރިމިނަލް ކޯޓުގައި ތާވަލްކޮށްފައިވީ ނަމަވެސް އެމަނިކުފާނު ހާޒިރުވާން އެންގީ ޝަރީއަތުގެ އަޑު އެހުމަކަށް ނޫން ކަމަށާއި އެއީ އިދާރީ ބޭނުމަކަށް ކަމަށް ކްރިމިނަލް ކޯޓުން ވިދާޅުވެއްޖެއެވެ.\nއިއްޔެ ކްރިމިނަލް ކޯޓުން ވަނީ ކުރީގެ ރައީސް ޔާމީން އަދި ކުރީގެ ލީގަލް އެފެއާޒް މިނިސްޓަރު އާޒިމާ ޝުކޫރަށްވެސް ޗިޓް ފޮނުވައިފަ އެވެ. އެގޮތުން އިދިކޮޅު މައި ލީޑަރު ރައީސް ޔާމީންގެ އަޑުއެހުން މިއަދު ހެނދުނު 11:30 އަށް ތާވަލްކޮށްފައިވާއިރު އާޒިމާ އަޑުއެހުން އޮތީ މިއަދު ހެނދުނު 9:30 އަށެވެ.\nނަމަވެސް ޝަރީޢަތުގެ އަޑުއެހުމަށް ވަނުމަށް ނަން ނޯޓް ކުރަން ދިއުމުން ކުރިމިނަލް ކޯޓުން ވިދާޅުވީ އެ ދެ ބޭފުޅުންވެސް ކޯޓަށް ހާޒިރު ކުރަނީ އިދާރީ ބޭނުމަކަށް ކަމަށެވެ.\nޔާމީންގެ މައްޗަށް ދައުވާ ކުރަނީ އެމްއެމްޕީއާރްސީގެ 1.3 ބިލިއަން ރުފިޔާގެ ބޮޑު ހިޔާނާތުގެ ފައިސާ އިން މަނީ ލޯންޑްރިން ކުރިމަކުގެ ތުހުމަތުގަ އެވެ.\nއާޒިމާއަށް މިއަދު ވަނީ ދައުވާއާ ގުޅޭ ލިޔެކިޔުންތައް ހަވާލުކޮށްފަ އެވެ. އެގޮތުން އާޒިމާއަށް ކުރާ ދައުވާގެ އިބްތިދާއީ އަޑުއެހުންތައް ދެން ފެށޭނެ އެވެ. އާޒިމާގެ މައްޗަށް ދައުލަތުން ވަނީ މަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާ އާއި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އުފުލައި، ކްރިމިނަލް ކޯޓަށް ފޮނުވައިފަ އެވެ.


"Vaccine nujahaa sifainah prormortion nudheyne"\nވެކްސިން ނުޖަހާ ސިފައިންނަށް ޕްރޮމޯޝަން ނުދޭނެ: ޕެންޓަގަން\nއެމެރިކާގައި ވެކްސިން ނުޖަހާ ސިފައިންނަށް ޕްރޮމޯޝަން އަދި ޓިއުޝަން ފީއެއް ނުދޭ\nދުނިޔެއަށް ފެތުރިގަތް ކޮވިޑްގެ ހާލަތު ބެލެހެއްޓޭވަރު ވެފައި ވާއިރު މިހާރު ދިމާވެފައި އޮތް އެންމެ ބޮޑު މައްސަލަ އަކީ ވެކްސިން ނުޖަހަން ގަދަދައްކާ މީހުންގެ ސަބަބުން ދިމާވެދާނެ ނުރައްކަލެވެ.\nއެމެރިކާ ފަދަ ބާރުގަދަ ގައުމުތަކުގައި ވެސް ވެކްސިން ނުޖަހާ މީހުން މިލިއަނުން ގުނާލެވެ އެވެ. އަނެއްކޮޅުން އެމެރިކާގެ އަސްކަރިއްޔާގެ ބެލެނިވެރިޔާ، ޕެންޓަގަންއިން ބުނާ ގޮތުން އެމެރިކާ ސިފައިންގެ ގޮފިތަކުގައި ވެސް ވެކްސިން ނުޖަހާ އެތައް ބައިވަރެވެ.\nޕެންޓަގަންއިން ކުރިން ބުނީ ވެކްސިން ނުޖަހާ ނަމަ ގައުމީ ޚިދުމަތުގައި އެމީހަކަށް ދެމިނުހުރެވޭނެ ކަމަށެވެ. އެކަމަކު މިހާރު ބުނަނީ ވެކްސިން ނުޖަހާ މީހުންނަށް އޮތް ގޮތަކީ އެއްވެސް ޕްރޮމޯޝަނެއް ނުލިބޭ ގޮތަށް ޚިދުމަތުގައި ދެމިހުރުން ކަމަށާއި އެގޮތް ކަމުނުދާ ނަމަ ވަޒީފާއިން ވަކިވުން ކަމަށެވެ.\nޕެންޓަގަންއިން ބުނާ ގޮތުން ވެކްސިން ނުޖަހާ އޮފިސަރުންނަށް އެއްވެސް ބޯނަހެއް ވެސް ނުލިބޭނެ އެވެ. އޮފިސަރުންގެ ތެރޭގައި ކިޔަވަން ކޯސްތައް ހަދާ މީހުންނަށް ޓިއުޝަން ފީ އާއި ޕޮކެޓް މަނީ ފަދަ އެއްވެސް އެހީތެރިކަމެއް ނުދެވޭނެ އެވެ.\nއޮފިސަރުންގެ މައްޗަށް މިއަރުމު ހިނގާނީ ވެކްސިން ފުރިހަމަކުރަންދެން ކަމަށް ޕެންޓަގަނުން ބުނެ އެވެ. ވެކްސިން ފުރިހަމކުރުމުން ހިފައްޓާފައި ހުރި ބޯނަހާއި ޕްރޮމޯޝަން ވެސް ދެވޭނެ ކަމަށް އެއިދާރާއިން ބުނެ އެވެ.\nކޮވިޑް ވެކްސިން ނުޖަހާ މީހުންނަށް ބައެއް ގައުމުތަކުގައި ދޭ އަދަބުތަކުގެ ތެރޭގައި ރަށުން ބޭރުނުވެވޭ ގޮތަށް ޚާއްސަ ލޮކްޑައުންނެއް ހިމެނެ އެވެ. އެމީހުންނަށް މަނާވެފައި ހުރި ކަންތައް ތަކުގެ ތެރޭގައި އާންމުން އެއްވެ އުޅޭ ތަންތަނަށް ނުދެވުމާއި ޝޮޕިން މޯލްތަކާށް އަދި ކޮފީ ޝޮޕްތަކަށް ވެސް ނުވަދެވުން ހިމެނެ އެވެ.\nވެކްސިން ނުޖަހާ މީހުންނަށް ދެވޭ އެންމެ ބޮޑު ލުޔަކީ ގެއިން ވަޒީފާއަށް އަދި އެބުރި ގެއަށް ދިއުމެވެ.\nކޮވިޑް-19 ކޮވިޑް ވެކްސިން ޕެންޓަގަން\nތުރުކީގެ ފޮރިން މިނިސްޓަރަށް ކޮވިޑް ޖެހިއްޖެ


ScoLeo: 1438 ge wedding gift!\nސްކޯލިއޯ: 1438ގެ ވެޑިން ގިފްޓް!\nސްކޯލިއޯގެ ހަތަރު މެންބަރުން. -- ފޮޓޯ: އަހްމަދު ޝުރާއު | އަވަސް\nދިވެހި ބޮޑުބެރުގެ އެންމެ ކުރީގައި މިހާރު ފައިހަމަ ކުރާ އެއް ގްރޫޕަކީ 1438 އެވެ. ފަންސަވީސް މެންބަރުންނާއެކު ވުޖޫދަށް އައިސް މިހާރު އެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ. އަލަށް އިންޑަސްޓްރީއަށް ނުކުންނަން ބޭނުންވާ ކުދިންނަށް ފުރުސަތު ހޯދައިދީ ބެލުންތެރިންގެ ކުރިމައްޗަށް ނެރެނީ އެވެ. އަދި އެ ކުއްޖެއްގެ ހުނަރު ހުރި ދާއިރާތަކުން ކުރިއަށް ދާން އެންމެ ފުރިހަމައަށް އެހީތެރިވަނީ އެވެ.\nއެ އަމާޒުގައި 1438 ގެ ހިޔަލުގައި ހިންގާ ހާއްސަ ބޭންޑެއް މިވަނީ ލޯންޗުކޮށްފަ އެވެ. އިތުރު ދެ ބޭންޑެއް އުފެއްދުމުގެ މަސައްކަތް އަންނަނީ ކުރަމުންނެވެ. ސްކޯލިއޯ ނަމުގައި މިހާރު ލޯންޗުކޮށްފައިވާ ބޭންޑަކީ އިވެންޓުތަކާއި ޕާޓީތައް އަދި ޝޯތަކުގައި ޕާފޯމް ކުރަން ހާއްސަ ބޭންޑެކެވެ. ރާއްޖޭގެ އެ ދާއިރާގައި އެންމެ ފުންނާބު އުސް އަދި ކުޅަދާނަ ހަތަރު ފަންނާނުންނާ އެކީގަ އެވެ.\n"ބޭންޑު އުފައްދަން ނިންމީ އަސްލު ޓެލެންޓެޑް ބައިވަރު ކުދިން މިތިބީ ގްރޫޕްގައި. ބޭންޑަކަށް ނުލެވޭނެ 10 ކުދިންނެއް. ލައިން އަޕްސް ތަކެއް ހެދީ. އެއް ބޭންޑެއްގައި އެއް ވަރަށް ލަވަ ކިޔާ ތިން ކުދިންނެއް ނުބޭތިއްބޭނެ، ޑްރަމް ޖަހާ ކުދިންވެސް އަދި ގިޓާ ކުޅޭވެސް މޮޅު ކުދިންތަކެއް އެބަތިބި. އެހެންވެ އެކުދިންނަށް އެންމެ ސުއިޓެބަލް ވާނެހެން ބޭންޑުތައް މިހެދީ،" 1438 ބޮޑުބެރު ގްރޫޕްގެ މެނޭޖަރު މުހައްމަދު ސައިފް ޒާހިރު ވިދާޅުވި އެވެ.\nސްކޯލިއޯ ބޭންޑުގައި ތިބި ހުނަރުވެރިންނަކީ ހުމާމް ހަލީމް (ހުމަޅޭ)، އަބްދުﷲ ތައުފީގް (ތައު)، ހަސަން މުސްފާހް (މުސީ) އަދި އައްޒާމް ޝަރީފް (އައްޒަޑޭ) އެވެ.\nއެ ފަންނާނުންނަށް ވަކިވަކިން ބަލާއިރު އެންމެ ފުރަތަމަވެސް މުސީ އިން ފެށިއްޔާ ރަނގަޅުވާނެ އެވެ. މުސީ އަކީ އެއްގޮތަކަށްވެސް އާ ނަމަކަށް ނުވާނެ އެވެ. އެންމެ ކުޑައިރުން ފެށިގެން މުސީ ލަވަ ކިޔަ އެވެ. ލަަވަ ނުކިޔާ ހަނދާނެއް އޭނާގެ ނެތެވެ. ޖަމާލުއްދީން ސްކޫލްގައި އުޅުނުއިރު ލަވަ ކިޔަން ފެށި އެވެ. ބޮޑުބެރުގެ ދުނިޔެއަށް މުސީ ނުކުތީ ގްރޭޑް 10 ގައި އުޅުނު އަހަރެވެ. އެއަށްފަހު ހަބޭސް ބޮޑުބެރު ގްރޫޕްގެ ތެރެއިން ފިޔަޖަހައިގަނެގެން އަރައިގެން ގޮސް 1438 ބޮޑުބެރު ގްރޫޕްގައިވެސް އޭނާ އަކީ ވޯކަލިސްޓެކެވެ. އަދި ސްކޯލިއޯ ބޭންޑްގެ ލީޑް ވޯކަލިސްޓަކީވެސް މުސީ އެވެ. އެހަނދާނުގައި ޝޯތަކުގައި މުސީ ކިޔާފައިވާ ލަވަތަކާއި ގައުމީ ލަވަތައް އަދި ޝޯތަކުގައި މުސީ ކިޔާލަވަތަކަކީވެސް ހިޓެކެވެ. އެހާވެސް މަގުބޫލެވެ.\nއޭގެ އިތުރުން ބޮޑުބެރުގައި އެންމެ އެންމެ ފާހަގަކޮށްލެވޭ ނަންތަކުގެ ކުރީގައި މުސީގެ ނަން ހިމެނޭނެ އެެވެ. ހިމެނެން ޖެހެ އެވެ. ހަމައެކަނި ހުނަރުގެ ގޮތުންނެއް ނޫނެވެ. އަންހެން ކުދިންގެ މެދުގައިވެސް މުސީ އަކީ ހަމަ "ލޯބިގަނޑެ"ކެވެ. އާންމުކޮށް ޝޯ ތަކުގައި ލަވަ ކީ ނަމަވެސް އޭނާ އަކީ ބޮޑުބެރު ޖަހަންވެސް ނިކަން ރަނގަޅަށް ދަންނަ ޒުވާނެކެވެ. ނަށަންވެސް އެވަރެއް ނެތެވެ. ފުޓު ބޯޅަވެސް ނިކަން ފޯރީގައި ކުޅުނެވެ.\nދެން މިހުރީ ތައުފީގް ނުވަތަ ތައު އެވެ. މިކަހަލަ އާޓިކަލް އެއްގައި ތައުގެ ހުނަރުވެރިކަން ލިޔަން ވެއްޖެނަމަ ދެން ތިބި ފަންނާނުންނަށް ޖާގަ ނުލިބިދާނެ އެވެ. އެހެންވީމަ ނިކަން ކުރުކުރުކޮށް ތައުގެ ވާހަކަ ގެނެސްދޭނަމެވެ. އެއީ ހަމަ "އޯލް އިން ވަން" އެކެވެ. ފަހުން ތައުގެ ބޮޑު އާޓިކަލް އެއް ގެނެސްދޭނަމެވެ. އެންމެ ފުރަތަމަ އޭނާގެ ހުނަރުގެ ވާހަކައިން ފަށާއިރު އެއީ ލަވަކިޔުންތެރިއެއް، މިއުޒީޝަނެއް، ގިޓަރިސްޓެއް، އާޓިސްޓެއްް އަދި ޑްރަމާއެއްވެސް މެ އެވެ. މިއިން ކޮންމެ ކަމެއް ހަވާލުކުރިއަސް އިތުރު ފުރިހަމަ ކަމެއް ބޭނުންނުވާ ވަރަށް އެކަމެއް ކުރާނެ އެވެ.\nގްރޭޑް 10ގައި އުޅުނު އިރު ގިޓާ އަކާއި ޖެހި ލަވަވެސް ކިޔަން ފެށީ އެވެ. އެއް ދުވަސްވަރެއްގައި އެންމެ ފޯރިނަގާފައި އުޅުން ބްލެކްސްޓޯން ބޭންޑުގައިވެސް އެއީ ހާއްސަ ނަމެކެވެ. އެ ބޭންޑު އުވުނުފަހުން ބޭންޑަކާ ނުގުޅުނު ނަމަވެސް ލައިން އަޕްސްތަކުގައި ގިނަ ޝޯތަކެއް ދިނެވެ. އާޓުގެ ދާއިރާއިން ތައުގެ ހުނަރުވެރިކަން ސިފަކޮށްދޭން އެއްގޮތަކަށްވެސް ފަސޭހައެއް ނުވާނެ އެވެ. ހިންމަފުއްޓަށް ދިއުމުގެ ނަސީބު ލިބިފައި ހުރި ފަރާތްތަކަށް ސިފަވާ ގޮތަކަށް ކިޔައިދޭނަމަ އެ ރަށުގައި ފާރެއްގައި ކުރެހުމެއް ހުރެއްޖެޔާ އެއީ ތައުގެ ހުނަރުވެރިކަމެވެ. މިއަށްވުރެ ކުރުކޮށް ކިޔައެއް ނުދެވޭނެ އެވެ.\nހުމާމް ނުވަތަ ހުމަޅޭ އަކީވެސް އާ ނަމަކަށް ނުވާނެ އެވެ. ސްކޫލްގައި މަދަހައިން ފަށައިގެން ސްކޫލް ބޭންޑަށްފަހު މަތާރަން ބޮޑުބެރު ގްރޫޕުން ބޮޑުބެރަށް ނޭވާލި އެ ޒުވާނާ މިހާރު ފައިހަމަކުރަމުންދަނީ 1438 ބޮޑުބެރު ގުރޫޕުގަ އެވެ. ހުމާމަކީވެސް ހުނަރުން ފުރިފައިވާ ޒުވާނެކެވެ. ޑްރަމަރެއް، ލީޑް ވޯކަލިސްޓެއް އަދި ނެށުންތެރިއެއްވެސްމެ އެވެ. ކީބޯޑު ކުޅުމާއި، ގިޓާ ކުޅެން އަދި މިއުޒިކް ކޮމްޕޯސް ކުރުމަކީވެސް ހުމާމްގެ ލިސްޓުގައި ހިމެނޭ ކަންތައްތަކެވެ.\nބޮޑުބެރުގެ އިތުރުން ބީޓޮލޮޖީގެ ބައެއް ލަވަތަކުގައިވެސް ހުމާމްގެ ރީތި އަޑުވަނީ އިވިގެން ގޮސްފަ އެވެ. ބީޓޮލޮޖީގެ ތިން ލަވައެއް ހުމާމް ކިޔާފައިވެ އެވެ. ހަމައެކަނި މިއުޒިކް އިންޑަސްޓްރީގައި ކުރިއަށް ގޮސްގެން އުޅޭ ޒުވާނެއް ނޫނެވެ. މީހުން ހެއްވުމުގައިވެސް ހުމާމް އަކީ ވަރަށް ކުޅަދާނަ މީހެކެވެ. އަލީ ސްޕާރީ އާ އެކު އަހިވަކު ޓީވީގައި އާންމުން ހެއްވާލަން އުޅޭ ހުސެން ބަބްލީ އެވެ. އެހެން މީހުން ހެއްވާލާ މޫނުމަތިން އުފާވެރިކަން ދެކިލުމަކީ ހުމާމްއަށް ލިބޭ އުފަލެކެވެ.\nއެންމެ ފަހުން ގެނަނަމަވެސް އައްޒަޑޭއަކީވެސް ފަހަތަށް ޖައްސާލެވޭނެ އާދައިގެ ނަމެއް ނޫނެވެ. އެއަށްވުރެ އެނަން ވަރުގަދަ އެވެ. ސްކޫލް ދައުުރުން ބޮޑުބެރަށް ނުކުމެ ފަރުމާ ނަމުގައި އަމިއްލަ ބޮޑުބެރު ގްރޫޕަކާއެކު ފަށައިގަނެ އެ ގްރޫޕަށްފަހު ސިކަންދަރު ބޮޑުބެރު ގްރޫޕާއި ބައިވެރިވެ ހަބޭސް ބޮޑުބެރު ގްރޫޕްގައި އުޅުމަށްފަހު މިހާރު 1438ގައި ފިޔަޖަހަނީ އެވެ. ޑްރަމަރެއްގެ އިތުރުން ބުމްބެރު، ތަބްލާ، ޑަރްބޫކާ އަދި ކަހޫން ވެސް ކުޅޭ ފަންނާނެކެވެ. އުމުރުން ޅަ ނަމަވެސް ދާއިރާގައި 10 އަހަރުގެ ތަޖުރިބާ އެބަހުއްޓެވެ.\nމި ގްރޫޕް އެންމ ހާއްސައީ ޝޯތަކާއި ވެޑިން އަދި އެހެނިހެން ޕާޓީތަކަށެވެ. އެހެންނަމަވެސް އެހެން އިވެންޓުތަކުގައި ޕަފޯމް ކުރަން ޖެހުނު ނަމަވެސް ތައްޔާރެވެ. އެހުރިހާ ހުނަރަކާއެކު އިތުރު ހުނަރެއްވެސް އެ ފަންނާނުންގެ އެބަހުއްޓެވެ. ސަކަރާތް ޖަހައި މީހުން ހެއްވުމުގަ އެވެ.


ސިސިލްފަރު ޙައްޖު ގްރޫޕަށް ފުރުސަތު ނުލިބުނީ ކީއްވެ؟ ސިސިލްފަރު ޙައްޖު ގްރޫޕަށް ފުރުސަތު ނުލިބުނީ ކީއްވެ؟\nސިސިލްފަރު ޙައްޖު ގްރޫޕަށް ފުރުސަތު ނުލިބުނީ ކީއްވެ؟\n"ސިސިލްފަރު ޙައްޖު އެންޑް އުމްރާ" ގްރޫޕުން އެގުރޫޕުގެ ޙައްޖާޖީންނަށް މީގެކުރިން ބޭއްވި ބައްދަލުވުމުގެ ތެރެއިން-\nޙައްޖު މޫސުމުގައި ދިވެހިންގެ މެދުގައި އެންމެ ޢާއްމު އެއްނަމަކީ ސިސިލްފަރު ޙައްޖު ގުރޫޕެވެ. އެހެންނަމަވެސް މިއަހަރު މިގުރޫޕާއެކު ޙައްޖަށް ދެވޭނެކަމުގެ ޔަޤީންކަމެއް އަދިނެތެވެ. ޙައްޖަށް މީހުން ގެންދިއުމަށް ގްރޫޕުތަކަށް ހުއްދަދިން ގޮތާމެދު ސިސިލްފަރުން ހިތްހަމައެއްނުޖެހެއެވެ.\nރާއްޖެއިން ޙައްޖަށް މީހުންގެންދިޔުމުގެ ތާރީޚަށް ބަލާއިރު ސިސިލްފަރު ޙައްޖު ގުރޫޕަކީ ރާއްޖޭގައި ދުވަސްވީ ޙައްޖު ގުރޫޕެކެވެ. އެގުރޫޕުން ދިވެހިން ޙައްޖަށް ގެންދާތާ މިހާރު 30 އަހަރަށްވުރެ ގިނަ ދުވަސް ވެއްޖެއެވެ.\nމެދުކެނޑުމެއްނެތި އެގްރޫޕުން މިޚިދުމަތް ދެމުންދިޔަ މި ދިގު މުއްދަތުގައި ޙައްޖާޖީންގެ ފަރާތުން ޝަކުވާއެއް ކަންބޮޑުވުމެއް ނާންނާނެފަދަ ގޮތަކަށް ދުރާލާއި ތައްޔާރުވަމުން ގޮސްފައިވާނެކަމަށް ސިސިލް ފަރުން ބުނެއެވެ.\nއެހެންނަމަވެސް މިއަހަރުގެ ޙައްޖު މޫސުމާ ދިވެހިން ކުރިމަތިލީއިރު އިވިގެންދިޔަ ޚަބަރަކީ ޙައްޖަށް މީހުން ގެންދިޔުމުގެ ހުއްދަ މިފަހަރު ސިސިލްފަރު ޙައްޖު ގުރޫޕަށް ނުލިބޭ ޚަބަރެވެ.\nމިނިސްޓްރީ އޮފް އިސްލާމިކް އެފެއާޒުން މިއަހަރު ޙައްޖަށް މީހުންގެންދިޔުމަށް ހުއްދަދީފައިވަނީ ޖުމްލަ6ކުންފުންޏަކަށެވެ. އެއީ މޯލްޑިވްސް ޙައްޖު ކޯޕަރެޝަން ލިމިޓެޑާއި ތަޒްކިއާ ޕްރައިވެޓް ލިމިޓެޑާއި ޒައީމާ ގްރޫޕް ޕްރައިވެޓް ލިމިޓެޑާއި މިނާ ޙައްޖު އެންޑް އުމްރާ ޕްރއިވެޓް ލިމިޓެޑާއި އެކްރޯ ޕްރައިވެޓް ލިމިޓެޑާއި އަލްޙަރަމައިން ޙައްޖު އެންޑް އުމްރާ މޯލްޑިވްސް ޕްރައިވެޓް ލިމިޓެޑެވެ. އިސްލާމިކް މިނިސްޓްރީން ހާމަކުރައްވާގޮތުގައި ސިސިލްފަރު ޙައްޖު ގްރޫޕަށް ފުރުސަތު ނުލިބުނީ އެގުރޫޕަށް ޕޮއިންޓް މަދުވުމުންނެވެ.\nއެހެންނަމަވެސް މިކަމާއި ސިސިލްފަރު ގުރޫޕުން ހިތްހަމަނުޖެހި އިސްލާމިކް މިނިސްޓްރީގެ މައްޗަށް ތުހުމަތުތަކެއް ކުރިއެވެ. ބޭއިންސާފުން އެ ގްރޫޕަށް ފުރުސަތު ނުދިންކަމަށް ތުހުމަތުކޮށް އެމައްސަލަ މިހާރުވަނީ ކޯޓަށް ވައްދާފައެވެ. ސިސިލްފަރު ގުރޫޕުން މައްސަލަ ކޯޓަށްވައްދާފައިވަނީ މިނިސްޓްރީން ޕޮއިންޓު ދީފައިވާ ގޮތާ މެދު ހިތްހަމަނުޖެހިގެންނެވެ. ސަބަބކީ 35 އަހަރު މީހުން ޙައްޖަށް ގެންދިޔުމުގެ މަސައްކަތްކޮށްފައިވާ ތަޖުރިބާކާރު ގްރޫޕު، ސިސިލްފަރަށް ތަޖުރިބާގެ ކެޓަގަރީން ޕޮއިންޓެއް ލިބިފައިނެތުންކަމަށް އެގްރޫޕުން ބުނެއެވެ.\nޙައްޖަށް މީހުން ގެންދިޔުމުގެ ކަންކަމާ ގުޅޭގޮތުން މިދިޔަމަހު އެންޓި-ކޮރަޕްޝަން ކޮމިޝަނުން ޢާއްމުކޮށްފައިވާ ދިރާސާ ރިޕޯޓުން ހާމަވެފައިވާގޮތުގައި ޙައްޖަށް މީހުން ގެންދިޔުމުގައި ކޮރަޕްޝަނަށް މަގުފަހިކުރުވާ އެތައް ކަމެއް މީގެކުރިން ވަނީ ހިނގާފައެވެ.\nއެގޮތުން ބައެއް ކުންފުނިތަކުގެ ޕްރޮޕޯސަލް ތައްޔާރުކުރުމުގައި އިސްލާމިކް މިނިސްޓްރީގެ ބައެއް އިސްމުވައްޒަފުން ބައިވެރިވާކަން ވަނީ ހާމަވެފައެވެ. އަދި ވަކިބަޔަކަށް ނާޖައިޒްފައިދާ ވާނެފަދައިން ޕްރޮޕޯސަލްތައް އިވެލުއޭޓް ކުރާ މިންގަނޑު ބަދަލުކުރުމާއި އިވެލުއޭޝަން މަރުޙަލާގައި ޤަވާޢިދާ ޚިލާފަށް އިންސާފުވެރިކަމާއި ހަމަހަމަކަން ގެއްލޭގޮތަށް ކަންކަން ކުރިއަށްގެންދާކަންވަނީ ހާމަވެފައެވެ.\nއަދި މިނިސްޓްރީން ހުއްދަދީ އެއްބަސްވުމުގައި ސޮއިރުކުރުމުގެ ކުރިން ބައެއް ކުންފުނިތަކުން ޢާއްމުންގެ އަތުން ފައިސާ ނަގަމުންދާކަންވެސް ވަނީ ހާމަވެފައެވެ. ޙައްޖުގެ އަޅުކަމަށްދާ މީހުންނަށް އެޚިދުމަތް ފޯރުކޮށްދިނުމަށް ސަރުކާރުން އަމިއްލަ ކުންފުނިތަކަށް ހުއްދަ ދެމުންގެންދާއިރު މިކަމުގައިވެސް ކޮރަޕްޝަންގެ އެއްތައް ކަމެއް ހިނގާކަމުގެ އެތައް ތުހުމަތެއް ކުރެވެއެވެ.\nސިސިލްފަރު ޙައްޖު ގުރޫޕުގެ މައްސަލާގައި ކޯޓުން ބޭރުގައި މަޝްވަރާކޮށްގެން މައްސަލައަށް ޙައްލެއް ހޯދުމަށް ޑިސްޕިއުޓް ރިޒޮލިއުޝަން މަރުޙަލާ ބާއްވާފައިވާއިރު ސިވިލް ކޯޓުން ވަނީ ޙައްޖަށް މީހުންގެ ގެންދިޔުމުގެ މައްސަލަ ކޯޓު މަރުޙަލާގައިވަނިކޮށް ކުންފުނިތަކާއެކު ސޮއިކުރި ސަބަބު ހާމަކުރުމަށް ދައުލަތަށް އެއްދުވަހުގެ މުހުލަތު ދީފައެވެ.\nމިއަހަރު ޙައްޖަށް މީހުންގެންދިޔުމަށް 18 ޕްރޮޕޯސަލް ހުށައަޅާފައިވާއިރު އޭގެތެރެއިން 12 ކުންފުންޏެއްގެ ޕްރޮޕޯސަލް މިނިސްޓްރީން އެކުލަވާލި ކޮމިޓިއަކުން އިވެލުއޭޓްކުރުމަށްފަހު ހުއްދަދީފައިވަނީ6ކުންފުންޏަކަށެވެ.


Priyanka ge namun "Jonas" unikuree keehve?\nޕްރިޔަންކާ އާއި ނިކް ޖޯނަސްގެ ކައިވެނީގެ ރަސްމިއްޔާތުގެ ތެރެއިން\nޕްރިޔަންކާ ޗޯޕްޅާ ޖޯނަސް އާއި ފިރިމީހާގެ ކައިވެނީގައި މައްސަލަތަކެއް ޖެހިގެން އުޅޭ ކަމަށް ދެކެވޭ ވާހަކަތައް ޕްރިޔަންކާގެ މަންމަ މަދޫ ޗޯޕްޅާ ދޮގު ކޮށްފި އެވެ.\n"އެއީ ހުސް ދޮގު ވާހަކަ. ތިކަހަލަ ދޮގު ވާހަކަތައް ނުފަތުރާ،" ނޫސްވެރިން ކައިރީ މަދޫ ބުންޏެވެ.\nމި ވާހަކަތައް ދެކެވެން ފެށީ ޕްރިޔަންކާގެ ރަސްމީ އިންސްޓަގްރާމް އެކައުންޓްގައި އޭނާ ބޭނުން ކުރަމުން އައި "ޕްރިޔަންކާ ޗޯޕްޅާ ޖޯނަސް" ގެ ނަން ހަމައެކަނި ޕްރިޔަންކާ އަށް ބަދަލު ކުރުމުންނެވެ. މިގޮތަށް ބަދަލު ކުރިތަން ފެނުމާއެކު ޕްރިޔަންކާގެ ފޭނުންތައް ދެރަވެ، ހާސްވެގެން މިއީ ކިހިނެއްވީ ކަމެއްތޯ ސުވާލު ކުރަން ފެށި އެވެ. އަދި ޕްރިޔަންކާ އާއި ޖޯނަސްގެ މެދުގައި މައްސަލަ ޖެހި ފިރިމީހާގެ ނަން އޭނާގެ ނަމުން އުނި ކުރިކަމަށް ވެސް މީހުން ކިޔަން ފެށި އެވެ.\nޕްރިޔަންކާ އާއި ނިކް ޖޯނަސް ކައިވެނިކުރީ 2018 ގައެވެ. ޕްރިޔަންކާ އާއި ޖޯނަސް ބައްދަލުވީ ހޮލީވުޑް ޝޯތަކެއްގައި އެކްޓް ކުރަން ޕްރިޔަންކާ އެމެރިކާއަށް ގޮސް އުޅުމުގެ ތެރޭގަ އެވެ.\nމީގެ ދުވަސްކޮޅެއް ކުރިން ޕްރިޔަންކާ ދީފައިވާ އިންޓަވިއު އެއްގައި ބުނެފައިވަނީ އޭނާގެ އަތުގައިވާ އެންމެ އަގުހުރި ގަހަނާއަކީ ނިކް ޖޯނަސް ދީފައިވާ އެންގޭޖްމެންޓް އަނގޮޓި ކަމަށެވެ. މި ދެ މީހުން އެންގޭޖްވީ ރަސްމިއްޔާތުގައި ޕްރިޔަންކާގެ އިނގިލީގައި ނިކް ޖޯނަސް އެޅުވި މި އަނގޮޓީގެ އަގަކީ 2،00،000 ޔޫއެސް ޑޮލަރެވެ. އަދި ފަހުން އެމީހުން ވަނީ އިންޑިޔާއަށް އައިސް ހިންދޫ ސަގާފަތާ އެއްގޮތަށް ވަރަށް ކުލަގަދަކޮށް ކައިވެނީގެ ރަސްމިއްޔާތު ބާއްވާފަ އެވެ.\nމިހާރު މި ކައިވެންޏަށް ތިން އަހަރަށް ވުރެ ގިނަ ދުވަސްވެފައިވާއިރު ނިކް އާއި ޕްރިޔަންކާ ދަނީ އެމީހުން އެކަކު އަނެކަކު ދެކެ ވާ ލޯތްބާއި އެމީހުންގެ ކައިވެނީގެ ބާއްޖަވެރިކަން އެންމެންނަށް ދައްކަން އެމީހުންގެ ރަސްމީ ސޯޝަލް މީޑިއާ އެކައުންޓްތަކުން ފޮޓޯތަކާއި މެސެޖުތައް ޝެއާ ކުރަމުންނެވެ.\nނަމަވެސް ކުއްލިއަކަސް ޕްރިޔަންކާގެ ނަމުން ފަހަތުން ޖޯނަސް ކަނޑާލި ސަބަބެއް އަދި ނޭނގެ އެވެ.\nވަރި ކައިވެނި ޕްރިޔާންކާ ޗޯޕްރާ\nމޯހިތު އާއި ޕްރިޔަންކާ ކައިވެނި ކުރުވަން އާއިލާއިން އުޅުނު


Aharemen Roadha feshee thiyaagikoh, Gaza roadha feshee haihoonu kamugai!\nއަހަރެމެން ރޯދަ ފެށީ ތިޔާގިކޮށް، ގާޒާ ރޯދަ ފެށީ ހައިހޫނުކަމުގަ!\nރޯދައާ އެކު ބާޒާރުގެ ހަލަބޮލިކަންވެސް ބޮޑު: ރޯދަ މަހު ކާބޯތަކެތިން އިޝްފާރު ކުރާއިރު ހާލުގައި ތިބި އެހެން މުސްލިމުންނާ މެދު ވިސްނާލުން ވަރަށް މުހިންމު -- އަވަސް ފޮޓޯ | އަހުމަދު ޝުރާއު\nމިދިއަ ދެ ތިން ދުވަހުގެ ތެރޭގައި މާލޭގެ މަގުތަކުގައި ހިރި ނުލެވޭ ވަރަށް މީހުން ގިނަ އެވެ. ދެ އަތް ފުރާ ކޮތަޅުތައް ހިފައިގެން ރަނގަޅަށް ހިނގައި ނުގަނެވިގެން އުޅުނު އަންހެންވެރިންނެވެ. ސައިކަލުގައި މަތި މައްޗަށް ކޭސްތަކާއި ބޮޑެތި ފޮށިގަނޑުތައް ޓީވީތަކާއި މިކްސްޗަރުތައް އަރުވައިގެން ދެ އަތަށް ކިރެމުން ދުއްވަމުންދިއަ ފިރިހެންވެރިންނެވެ. އަނެއް ބަޔަކު ޕިކަޕުތަކާ ލޮރީތަކަށް މުދާ ބަރުކުރުމުގައި ދާހިއްލާ ފޯވެފަ އެވެ. މި ހުރިހާ އެންމެންގެ ވެސް އެއް މަގުސަދެކެވެ. މުލަ ރޯދަ ދުވަހުގެ ކުރިން ގެއަށް ބަރުކޮށް މުދާ ވެއްދުމެވެ.\nކޮންމެ ދެ ދިޔަވަޅަކުން ކަންމަތީ ފިހާރަތައް ހުންނަ މާލޭގައިވެސް ގޭގެ ދޮރުން އެތެރެކޮށްލީ ބިސް ވެސް ކޭސް ކޭހުންނެވެ. ދަޅު މަހާއި ގެރިކިރު ވެސް ހަމަ އެގޮތަށެވެ. ފިޔާ ގަތްއިރު ބަސްތާއަކުން ނޫނީ ހިތްފުރުނު ގެއެއް ވަރަށް މަދެވެ. ކާޑު ގަތުމުގައި ވެސް އެ ހަމަ އެވެ. ފަނި ގިރާލަން ނިޔަތް ގަނެގެން ކިރިއާ ހިފާލެވޭ ވަރުގެ ބޮޑެތި ކޮތަޅުތަކުގައި ވެއްދި ޒާތްޒާތުގެ މޭވާގެ ލިސްޓު ވެސް ކުރެއް ނުވާނެ އެވެ.\nމީހަކު އަލުވި ބަސްތާއެއް ގެންދަނީ: ތިޔާގި ކަމާއެކު ރޯދަ މަސް މިއަދު ރާއްޖޭގައި ފެށި އިރު މުސްލިމް ފަސްލަތީނުގައި އޮތީ ބަނޑުހައިކަން -- އަވަސް ފައިލް ފޮޓޯ: އަހުމަދު ޝުރާއު\nފާއިތުވި ހަފްތާއެއްހާ ދުވަހުގެ ތެރޭގައި ނެގި މި ފޯރީގެ މަންޒަރު ސިފަވާނީ މިއަދު އިރުއޮއްސޭއިރު ގޭގޭގެ ސުފުރާ މަތިންނެވެ. ދެ ތިން ފުރާނަ އެއް އުޅޭ ގޭގޭގައި ވެސް ލަޝްކަރަކަށް ކާންދެވޭހާ ބާތްވަތަކުން ފުރާފައިވާ މޭޒުތައް ހުންނާނެ އެވެ. އަމިއްލަ ބަތްކާތައްޓައް ވެސް ޖާގަ ލިބޭނީ ހަމަ ކިރިއާ އެވެ. ވަރު ވަރުން ހެދިކާތަކާއި، ކުޅު ދިޔާވާހާ މީރު ރިހަ ގަނޑު ގަނޑެވެ. ފިހުނު ކުކުޅުތަކާ، ތެއްލި މަސް ބުރިތަކެވެ. ފަނި ވެސް ނަން ހުސްކޮށެވެ.\nގާޒާގެ އަންހަނު އާއިލާއަށް ލިބިފައިވާ ހިތާމައިގެ ތެރޭގައި މާތް ﷲ އަށް ދުއާ ކުރަނީ\nޣައްޒާގެ ނިކަމެތި މާހައުލު\nފަހަރަކު ފިހާރައެއް "ދޮވެލަމުން" އެންމެން މާލެ ތެރޭގައި ދުވިއިރު، ރާއްޖެއާ ގާތްގަނޑަކަށް 3،000 މޭލު ދުރުގައި ދިރިއުޅެމުންދާ މުސްލިމުންނަށް ކުރިމަތިވެފައިވަނީ މުޅީން ތަފާތު ހާލަތެކެވެ. ރާއްޖެއެކޭ އެއްފަދައިން ޣައްޒާ، ވެސްޓް ބޭންކް އަދި ޖޯޑަންގައި ދިރިއުޅޭ ދެ މިލިއަނެއްހާ ފަލަސްތީނު މީހުން ވެސް މިއަދު ރޯދަ ހިފަން ފަށާނެ އެވެ.\nނަމަވެސް، އެ މީހުންނަށް މިއަހަރުގެ ބަރަކާތްތެރި މަހަށް މަރުހަބާ ކިޔާފައިވަނީ އެމީހުންގެ ބިން ފޭރިގަނެގެން އުޅޭ އިޒްރޭލްގެ ސިފައިންގެ އެތަކެއް ސަތޭކަ ވައިގެ ހަމަލާތަކާއެކު އެވެ. ޣައްޒާ އާ އިޒްރޭލް ގުޅޭ ސަރަހައްދީ ރޮނގު ކައިރީ ކުރަމުންދާ ސިލްސިލާ މުޒާހަރާތަކުގެ ތެރެއިން މިދިޔަ ހުކުރު ދުވަހު ބޭއްވި މުޒާހަރާގެ ތެރެއިން ދިން ބަޑީގެ ހަމަލާއެއްގައި އިޒްރޭލު ސިފައިންގެ ދެ މީހަކު ޒަހަމްވިކަމަށް ބުނެ، އިޒްރޭލުން ދަނީ މެދުކެނޑުމެއް ނެތި ޣައްޒާއަށް ވައިގެ ހަމަލާތައް ދެމުންނެވެ. ޣައްޒާ ކޮންޓްރޯލްކުރާ ހަމާސް ޖަމާއަތުން އެ ހަމަލާތަކުގެ ރައްދު ދެމުންދާއިރު، އޭގެ ޝިކާރައަކަށް ވަމުންދަނީ ނިކަމެތި ރައްޔިތުންނެވެ.\nއިޒްރޭލުން ދެމުންދާ ވައިގެ ހަމަލާތަކުގައި މަރުވި 22 އަހަރުގެ ޒުވާނެއްގެ އާއިލާ ހާލުގައި ޖެހިފައި -- ފޮޓޯ: ރޮއިޓާސް\nއިޒްރޭލުގެ ހަމަލާތަކުގައި މިހާތަނަށް 15 މީހުން މަރުވެފައިވާއިރު، އޭގެ ތެރޭގައި މާބަނޑު ދެ އަންހެނުންނާ، 14 މަހުގެ ތުއްތު ކުއްޖެއް ވެސް ހިމެނެ އެވެ. މީގެ ފަސް އަހަރު ކުރިން ދެ ފަރާތުން ބަދަލުކުރި ހަމަލާތަކުގައި، ފަލަސްތީނުގެ 1،400 އަށް ވުރެ ގިނަ އެއްވެސް ކުށެއްނެތް އާންމު ރައްޔިތުން މަރުވި އެވެ. މިއީ މި އަހަރުގެ ރޯދަ މަހު ފަލަސްތީނު ރައްޔިތުންނަށް ކުރިމަތިވެފައިވާ ބިރުވެރި އަދި ނާމާން ހަގީގަތެވެ.\nއެތަކެއް ހާސް މުސްލިމުން ބަނޑަށް\nޣައްޒާގައި ދިރިއުޅޭ ދެ މިލިއަން މީހުންގެ ތެރެއިން، 80 ޕަސަންޓް މީހުންނަށް ބައިނަލްއަގުވާމީ އެހީތެރިކަމަށް ބަރޯސާވާން މަޖުބޫރުވެ އެވެ. އެފަދަ އެހީތެރިކަމުގެ އަތްތަކަށް ވެސް އިޒްރޭލަށް ވާގިދޭ އެމެރިކާއިން ވަނީ ތާށިކޮށްފަ އެވެ.\nރައީސް ޑޮނަލްޑް ޓްރަމްޕް ވެރިކަމާއި ހަވާލުވެވަޑައިގެންނެވި ފަހުން، އެމެރިކާއިން ފަލަސްތީނު މީހުންނަށްދޭ އެހީގެ ތެރެއިން 500 މިލިއަން ޑޮލަރު ވަނީ ކަނޑާލައިފަ އެވެ.\nގާޒާގައި ދެމުންދާ ސިލްސިލާ ހަމަލާތަކުގައި އަނިޔާ ލިބުނު އާއިލާގެއެއްގެ މަންމައަކު އާދޭސް ކުރަނީ\nޣައްޒާ އާއި ވެސްޓް ބޭންކުގައި ދިރިއުޅޭ އެތަކެއް ހާސް ފަލަސްތީނު މީހުންނަށް ކާބޯތަކެތި ފޯރުކޮށްދޭން ބޭނުންވާ ފައިސާ ހޯދަން މިދިއަ ޑިސެމްބަރު މަހު ވޯލްޑް ފުޑް ޕްރޮގްރާމް (ޑަބްލިޔުއެފްޕީ) އިން ގޮވާލި ގޮވާލުމަށް އިޖާބަދީފައިވަނީ މަދު ގައުމެކެވެ.\nއިޒްރޭލުން ދެމުންދާ ވައިގެ ހަމަލާތަކުގައި ގެއްލުން ލިބުނު އިމާރާތެއްގެ ތެރެއިން ކުޑަ ކުއްޖަކު ސަލާމަތްކުރަނީ -- ފޮޓޯ: ގެޓީ އިމެޖަސް\nފަގީރުކަންމަތީގައި ދިރިއުޅެން މަޖުބޫރު ކޮށްފައިވާ ގިނަ ފަލަސްތީނު ރައްޔިތުންނަށް މި ރޯދަ މަހު ކާބޯތަކެތީގެ ދަތިކަން ވަނީ ކުރިމަތިވެފަ އެވެ. އަގުތައް އިންތިހާއަށް މަތިވެފައިވާއިރު، ހަމައެކަނި ބަތް ކޮޅެއް ހިންދާލައިގެން ފަރުޖައްސާލަންޖެހޭ އާއިލާތައް ވަރަށް ގިނަ އެވެ. ޣައްޒާގައި ގާތްގަނޑަކަށް ދެބައިކުޅަ އެއްބައި މީހުންގެ ވަޒީފާނެތް އިރު، ގިނަ އާއިލާތަކުގެ ފޯރުންތެރިކަން ހުރި މިންވަރަކީ އެއީ އެވެ. ދިރިއުޅުމުގެ ހުރިހާ ހަރަދުތައް ހަމަޖައްސާނެ ފޯރުންތެރިކަން ނެތީމަ އެވެ. ލިބޭ ކުޑަކުޑަ އާމްދަނީން ޒަރޫރީ ބޭނުންތަކުގެ ތެރެއިން ވަކި ކަންތައްތަކެއް ހިޔާރުކުރަންޖެހޭ މާޔޫސް ކަމެވެ.\nމާތްވެގެންވާ ގުދުސްގައި ހުންނަ މުސްލިމުންގެ ތިންވަނަ ހަރަމްފުޅު ކަމަށްވާ އަލް މަސްޖިދުލް އަގުސޯގައި މިނިވަންކަމާއެކު ނަމާދުކޮށްލުމުގެ ނަސީބު ވެސް އެ ނިކަމެތި ރައްޔިތުންގެ އަތުން އެވަނީ ފޭރިގެންފަ އެވެ.\nއިސްރާފުވިއަސް ވަރިހަމަކޮށްލައިގެން މިއަދު ރޯދަވީއްލަން ސިކުނޑިއަށާއި ހިތަށް އައިހާ ވައްތަރުތަކުން ސުފުރާމަތި ފުރާލަން ހިތުއެޅުމުގެ ބަދަލުގައި، ޣައްޒާ ފަދަ ބިންތަކުގައި ދިރިއުޅޭ މުސްލިމުންގެ ނިކަމެތި ހާލު ހިތަށް ގެނައުން ވެސް މުހިންމެވެ. އަދި އިރުއޮއްސޭ ވަގުތު މޭޒުމަތީގައި ފަތުރާލާ ޖާފަތުން ޅިސްޖެހެންދެން ކާން ފެށުމުގެ ކުރިން، މި ރޯދަ މަހު ރޯފިލުވާނެ ކާއެތިކޮޅެއް ހޯދަން އެތަކެއް މުސްލިމުންނެއް ކޮންމެ ދުވަހަކު އުފުލަންޖެހޭ ތަކުލީފާމެދު ވިސްނާލުމަކީ ބަރަކާތްތެރި ރަމަޟާން މަހުގެ އަސާސެވެ. އެ މަހުގެ ހަގީގީ ބޭނުންވެސް މެއެވެ.\nޗައިނާ ފަލަސްތީން އިޒްރޭލް + ރޯދަ މަހާ ރޯއްޖާ ގާޒާ\nއިޒްރޭލުން ގާޒާއަށް ދިން ވައިގެ ހަަމަލާތައް ރާއްޖެއިން ކުށްވެރިކޮށްފި\nގާޒާ - އިޒްރޭލުގެ ހަމަލާތައް ހުއްޓާލައިފި\nގާޒާ އާއި އިޒްރޭލުގެ ހަމަލާތައް ހޫނުވަނީ\nއިޒްރޭލްގެ ހަމަލަތަކުގައި ގާޒާގެ 60 މީހަކު ޒަހަމް ކޮށްލައިފި


Kudakudhin Lavva Imam've Namaadhu Nukuruvan Angaifi - Vaguthu\nކުޑަކުދިން ލައްވައި އިމާމުވެ ނަމާދު ނުކުރުވަން އަންގައިފި\nމާލޭގެ މިސްކިތެއްގައި ބަޔަކު ނަމާދު ކުރަނީ. --- ވަގުތު އިމޭޖަސް: މުހައްމަދު އަފްޒަލް\nއުމުރުން 18 އަހަރުން ދަށުގެ ކުޑަކުދިން ލައްވާ އިމާމުވެ ނަމާދު ނުކުރުވަން އިސްލާމިކް މިނިސްޓްރީން މިސްކިތްތަކަށް އަންގައިފިއެވެ.\nމި ފަހުން ހުޅުމާލޭ ސަހަރާ މިސްކިތުގައި ކުޑަކުދިންލައްވާ ނަމާދުކުރުވާ ކަމުގެ ވާހަކަތަކެއް ފެންމަތިވިއެވެ.\nއިސްލާމިކް މިނިސްޓަރު ޑރ. އަހުމަދު ޒާހިރު އަލީ "ވަގުތު" އަށް މިއަދު ވިދާޅުވީ، އެ މިސްކިތުގައި އިމާމުވެ ނަމާދުކުރި ކުދިންނަކީ އިމާމު ކޯސް ހަދަމުންދާ ކުދިން ކަމަށެވެ. އެ އުމުރުގެ ކުޑަކުދިންލައްވާ އިމާމުވެ ނަމާދު ނުކުރުވަން މިހާރު އަންގާފައިވާނެ ކަމަށް ޒާހިރު ވިދާޅުވިއެވެ. ކުޑަކުދިން އިމާމުވެ ނަމާދުކުރުމާއި ގުޅޭ ގޮތުން، ބަންދަށް ފަހު ސަރުކާރު ހުޅުވުމުން ސާކިއުލާއެއް ފޮނުވާނެ ކަމަށް ވިދާޅުވިއެވެ.\nމިނިސްޓަރު ވިދާޅުވީ، ބެލެނިވެރިންގެ އިއުތިރާޒެއް ނެތް ނެތްނަމަ ތަރާވީސް ނަމާދު އިމާމުވެކުރަން މީގެ ކުރިން ހުއްދަ ދީފައިވާނެ ކަމަށެވެ. ނަމަވެސް އެއީ އާއްމުކޮށްކުރާ ކަންތައްތަކެއް ނޫން ކަމަށް ވިދާޅުވިއެވެ. އެ ހުއްދަވެސް ދެމުން އައީ އުމުރުން 15 އަހަރުން މަތީގެ ކުދިންނަށެވެ.\nކުޑަކުދިންލައްވާ އިމާމުވެ ނަމާދުކުރުވާ ކަމުގެ ޝަކުވާ މިނިސްޓްރީއަށް ބައެއް ރަށްރަށުންވެސް އަންނަނީ ލިބެމުންނެެވެ.\nމިސްކިތުގައި އިމާމުކޮށް ނަމާދުކުރެވޭނީ މިނިސްޓްރީން ދޫކުރާ ހުއްދައަކާއެކުއެވެ.\nޖާބިރަށް ދައުވާކުރަން ގޮވާލައިފި\nޖާބިރު ހައްދުން ބޭރުވެއްޖެ - މިނިސްޓަރ\nޖުލައި 28, 2021 13:23\nކީއްވެބާ؟ ކުޑަކުދިންގެތެރޭ ޙާފިޒުންވެސް އެބަތިބި ޤުރުއާން ކިޔަވަނީ ނުލާހިކުރީތިކޮން ތިޔަށްވުރެމާރަނޅުވީސް ބަލައިގެން ދިވެބަސްކިޔަން ފަރިތަނޫން އަދި ރީތިކޮށް ޤުރުއާން ކިޔަވަންނޭގޭ ޚަތީބުންލައްވާ ހުކުރު ނަމާދު ކުރުވުން ހުއްޓުވިނަމަ\nޖުލައި 28, 2021 18:12\nދަޢުލަތުން މުސާރަ ދީފަ އެބަތިބޭ އިމާމުން ލައިފަ.. ޤާނޫނުގަ ބުނޭ ވަކި ހުއްދައެއް ލިބިގެންކަން އިމާމުކަން ކުރަންވާނީ.. ދެން ކޮންމެކަމެއްގަ ސިޔާސީކޮށް ޖަދަލުކޮށް ނުރުހުންތެރިކަން އިސްނުކުރަންވީނު.. ހައްދު ފަހަނަ އެޅުމާ ލާދީނިއްޔަތު އުފަންވަނީ ތިޔަ ކަހަލަ ބީދާ ޖަދަލުކުރުންތަކުގެ ތެރެއިން.. ބައެއް ކަންކަމުގަ ނިކަން ދެން ޤާނޫނު ވާނެ ބައެއް މީހުން\nޖުލައި 28, 2021 13:31\nކުޑަކުދިންގެ ތެރެއިންވެސް ރަގަޅަށް ނަމާދު ކުރަން ދަންނަ ރީތިކޮށް ރަގަޅަށް ޤުރުއާން ކިޔަވަން ދަންނަ ކުދިން އިމާމުވެ ނަމާދު ކުރުމަކީ ރަގަޅުކަމެއް އެއީ މައްސަލައެއްނޫން އޭރުން ކުދިން ނަމާދު ކުރުމަށާއި ޤުރުއާން ކިޔަވަން ހިއްޖެހި އާދަވާނެ !\nޖުލައި 28, 2021 14:25\nހަމަޖެހޭ ވާހަކަ އެއް ނޫނެވެ.\nޖުލައި 28, 2021 14:40\nދެން އަންގާނެ އެވަރުގެ ކުޑަކުދީން މިސްކިތްތަކަށް ނުފޮނުވުމަށާއި ނަމާދު ނުކުރުމަށް އޭރުން\nއެކުދިންގެ ހިތްތަކުން އިސްލާމް ދީންގެ ބިންވަޅުކެޑިގެންދާނި މިއީ މިކަން މިމީހުނގެ ކިބައިން\nޖުލައި 28, 2021 18:16\nތިޔަށް ކިޔަނީ ހައްދުފަހަނަ އެޅި ހަރުކަށި ވިސްނުން.. ހަމައެކަނި ބޮން ގޮއްވުމެއް ނޫން ހަރުކަށިވުމަކީ.. ލަަދީނިއްޔަތުވެސް އުފެދެނީ ތިޔަ ޒާތުގެ ކުޅޭކުޅޭ ވިސްނުމުން.. ޤާނޫނާ ޤަވާއިދުތައް ހުންނަނީ ވަކި ބޭނުމެއްގަ.. އިމާމުކަން ކުރެވޭނި ވަކި ހުއްދައެއް ލިބިގެން ވަކި އިމްތިހާނުތަކަކުން ފާސްވެގެން.. ކޮންމެކަމެއްގަ ޖަދަލުކޮށް އިދީކީލަވާން ހަމަޖެހޭބާ؟؟ ވަލީއުލްއަމްރަށް ވެސް އޮންނާނެ އިންތަކަކާމިންތަކެއް ކަނޑައެޅުމުގެ ހައްޤު އެއީ މުޅި މުޖުތަމަޢުގެ ރައްކާތެރިކަމަށްޓަކާ\nޖުލައި 28, 2021 16:01\nމި ސަރުކާރުން ދީނާ މީހުން ދުރުކުރަން ވަރައް ނުސީދާކޮއް އުޅޭކަމުގެ ހެއްކެއްމީވެސް\nޖުލައި 28, 2021 16:17\n18 އަހަރު ވީމަތަ ނަމާދު ކުރަން ޖެހެނީ ވެސް..؟\nޖުލައި 28, 2021 17:57\nލާދީނީ މީހުން ބޭނުންވާ ގޮތް\nޖުލައި 28, 2021 19:07\n13 އަހަރު ވާއިރު ބާލިޣުވެފަ ތިބޭ ކުދިންނަކީ ކުޑަ ކުދިންނެއް ނޫނެވެ.\nޖުލައި 28, 2021 19:10\nމިނިސްޓަރު މިހާރު އިސްތިއުފާދީ.. 18 އަހަރު ނުފުރޭ ކުދިންނައް އިމާމްވެ ނަމާދު ކުރެވެންވާނެ.. އެެއީ ރީތި ކޮއް ގުރުއާންކިޔަވާ އަދި ގުރާންގެ ފޮތްތައް ހިތުން ކިޔަން ދަންނަ ކުއްޖެއް ނަމަ އަދިވަކީން ބޮޑައް އެމަތިވެރި ޝަރަފު ދެއްވަންވާނެ. ތިފަދަ ގަވާއިދުތަކަކީ ދީނުގެ ރޫޚާއި މުޅިން ބީރައްޓެހި އަދި ފިތުނަވެރި ގަވާއިދުތަކެއް.\nޖުލައި 28, 2021 19:14\n18 އަހަރު ނުފުރޭ ކުދިން ދީނައް ލޯބިޖެއްސުމައްވެސް ވަރައްމުހިންމު އިމާމްވެ ނަމާދު ކުރުމުގެ ފުރުސަތު ދޭން. ށުވާން ކުދިން ހިތްޖައްސުވަން ޖެހެނ މިފަދަ ހެޔޮ ކަންކަމައް.. ނާޗަރަންގީ ކުޅުމާއި ސަކަރާތް ޖެހުނާއި ޓިކްޓޮކު ވީޑިއޯ ހެދުމަކަށެއްނޫން ހިތް ޖައްސުވަން ޖެހެނީ. ގަބޫލު ކުރެވެނީ މުޖުތަމައު އިން ދީނީ ރޫޚު ފިލުވާލުމުގެ ޢައު އެޖެންޑާއެއް އިފްތިތާހު ކޮއްފިހެން.\nޖުލައި 29, 2021 10:03\nއިމާމުވެ ނަމާދެއް ކޮއްލަން ނޭނގޭ ބޮޑެތި ފިރިހެނުންވެސް މުސްލިމުންނޭ ކިޔައިގެން ރާއްޖޭގައި އެބައުޅޭ. އަނބިދަރިންނަށްވެސް މުސްލިމުންނަށްވެސް ހުތުރެއްނު.


Kulli haalathugai gai jessi mathindhaa boat ge fasinjarun | Mihaaru\nފޮޓޯގެލަރީ / މޯލްޑިވިއަން އެއާލައިން\nލޭންޑިން ގިއަރުގައި ޖެހުނު މައްސަލައަކާ ހެދި އިމަޖެންސީގައި މި ބޯޓު ޖެއްސި ނަމަވެސް، ބޯޓުން ދަތުރުކުރި އެއްވެސް މީހަކަށް އަނިޔާއެއް ނުވެ ވަނީ ސަލާމަތްވެފައި. -- ފޮޓޯތައް: ޒޫމްސް ފޮޓޮގްރަފީ\nމާޗް 12، 2019: ގަމަށް ދިޔަ މޯލްޑިވިއަންގެ މަތިންދާބޯޓެއްގެ ލޭންޑިން ގިއަރު ތިރި ނުކުރެވި އިމަޖެންސީ ހާލަތުގައި ޖެއްސުމަށް ފަހު ފަސިންޖަރުން ޓާމިނަލުން ނިކުމެގެން އަންނަނީ. -- ފޮޓޯ: ޒޫމްސް ފޮޓޯގްރަފީ\nމާޗް 12، 2019: ގަމަށް ދިޔަ މޯލްޑިވިއަންގެ މަތިންދާބޯޓެއްގެ ލޭންޑިން ގިއަރު ތިރި ނުކުރެވި އިމަޖެންސީ ހާލަތުގައި ޖެއްސި އިރު އެއާޕޯޓްގައި ދިވެހި ރެޑް ކްރެސެންޓުގެ މެންބަރުން. -- ފޮޓޯ: ޒޫމްސް ފޮޓޯގްރަފީ\nމާޗް 12، 2019: ގަމަށް ދިޔަ މޯލްޑިވިއަންގެ މަތިންދާބޯޓެއްގެ ލޭންޑިން ގިއަރު ތިރި ނުކުރެވި އިމަޖެންސީ ހާލަތުގައި ޖެއްސުމަށް ފަހު އޭގެ ކްރޫން ބޯޓުން ފައިބައި، އެއާޕޯޓްގައި މަޑުކޮށްލައިގެން. -- ފޮޓޯ: ޒޫމްސް ފޮޓޯގްރަފީ\nމާޗް 12، 2019: ގަމަށް ދިޔަ މޯލްޑިވިއަންގެ މަތިންދާބޯޓެއްގެ ލޭންޑިން ގިއަރު ތިރި ނުކުރެވި އިމަޖެންސީ ހާލަތުގައި ޖައްސާފައި. -- ފޮޓޯ: ޒޫމްސް ފޮޓޯގްރަފީ\nމާޗް 12، 2019: ގަމަށް ދިޔަ މޯލްޑިވިއަންގެ މަތިންދާބޯޓެއްގެ ލޭންޑިން ގިއަރު ތިރި ނުކުރެވި އިމަޖެންސީ ހާލަތުގައި ޖެއްސި އިރު އެއާޕޯޓްގައި ހަރަކާތްތެރިވި ބައެއް ސިފައިން. -- ފޮޓޯ: ޒޫމްސް ފޮޓޯގްރަފީ\nމާޗް 12، 2019: ގަމަށް ދިޔަ މޯލްޑިވިއަންގެ މަތިންދާބޯޓެއްގެ ލޭންޑިން ގިއަރު ތިރި ނުކުރެވި އިމަޖެންސީ ހާލަތުގައި ޖެއްސުމަށް ފަހު ބޯޓުގެ ކެޕްޓަން އަބްދުލް ބާސިތް އިބްރާހީމް ބޯޓުން ފައިބައި، މީހަކާ ފޯނުން ވާހަކަ ދައްކަނީ. -- ފޮޓޯ: ޒޫމްސް ފޮޓޯގްރަފީ


Dhe show flop vumun Asha Negi hiydhathi vefai\nޖެހިޖެހިގެން ދެ ޝޯ ފްލޮޕްވުމުން އާޝާ ނެގީ ހިތްދަތިވެފައި\nއާޝާ ނެގީ: ޖެހިޖެހިގެން ދެ ޝޯ ފްލޮޕްވި\nޓީވީ ތަރި އާޝާ ނެގީއަށް މަޝްހޫރުކަން ލިބިގެން ދިޔައީ ޒީ-ޓީވީގެ ވަރަށް ކާމިޔާބު ސިލްސިލާއެއް ކަމަށްވާ "ޕަވިތުރަ ރިޝްތާ" އިންނެވެ. އޭގެ ފަހުން އާޝާގެ ގިނަ ޝޯތަކެއް ކާމިޔާބުވި ނަމަވެސް އެންމެ ފަހުން ދެއްކި ދެ ޑްރާމާ ވެސް ނުހިނގުމުގެ ސަބަބުން އާޝާ ވަނީ ވަރަށް ބޮޑަށް މާޔޫސް ވެފަ އެވެ.\nވިދިވިދިގެން ދެ ޝޯ ފްލޮޕްވުމުން އޭނާއަށް ނަފްސާނީ ގޮތުން ލިބުނު ގެއްލުންތަކުގެ ސަބަބުން މާ ގިނައިން ކެވި ވަރަށް ބޮޑަށް ފަލަވެސް ވެއްޖެ ކަމަށް އާޝާ ބުންޏެވެ.\n"އޭކް މުއްޓީ އާސްމާން"، އާއި "ކުޗް ތޯ ހޭ ތޭރޭ މެރޭ ދަރްމިޔާން" ގައި އާޝާ ބައިވެރިވީ ލީޑް ރޯލު ކުޅުނު ބަތަލާއިން ވަކި ހިސާބަކުން ޝޯ އިން ވަކިވުމުން އެމީހުންގެ ބަދަލުގަ އެވެ. ނަމަވެސް އާޝާ މި ޑްރާމާ ތަކުގައި ބައިވެރިވިތާ މާ ގިނަ ދުވަހެއް ނުވެ ރޭޓިންގްސް ދަށްވުމުގެ ސަބަބުން ޝޯތައް ވަނީ ހުއްޓާލާފަ އެވެ.\nއިންޑިޔާގެ ނޫހަކަށް ދިން އިންޓަވިއު އެއްގައި އާޝާ ބުނީ ދެ ޝޯ ވިދިވިދިގެން ފްލޮޕްވުމުން ވަރަށް ހިތްދަތިވި ކަމަށެވެ.\n"ފުރަތަމަ ޝޯ ނުހިނގީމަ އަހަރެން ހިތަށް އެރި އަހަންނަށް ކެރިއަރުގެ ކުރީކޮޅު ވަރަށް ރަނގަޅު ކާމިޔާބުތަކެއް ލިބިފައޭ ވަނީ. އެހެންވީމާ އެންމެ ޝޯ އެއް އަދި ނާކާމިޔާބު ވިޔަސް އެއީ މައްސަލައެއް ނޫނޭ. އެހެން ހިތާ ހިތްހަމަ ޖައްސާލައިގެން ހުއްޓާ ދެ ވަނަ ޝޯ ވެސް ނާކާމިޔާބުވީމަ ވަރަށް ހިތްވަރު އެލޭގޮތްވި. ހިތަށް އަރަނީ ދެން މި އަހަރެންގެ އެކްޓިން ކެރިއަރުގެ ދުވަސް ދިޔައީއޭ،" އާޝާ ބުންޏެވެ.\nޑީޕްރެޝަން އަށް ދިޔުމުގެ ސަބަބުން ހިތާމަތައް ކޮންޓްރޯލް ކުރަން މާ ގިނައިން ކެވުމުގެ ސަބަބުން ވަރަށް ބޮޑަށް ފަލަވި ކަމަށް ވެސް އާޝާ އެއްބަސްވި އެވެ. ނަމަވެސް މިހާރު އަނެއްކާވެސް އޭނާ ވަނީ ހަމަޔަކަށް އެޅިފަ އެވެ.\n"ފަހުން ވިސްނުނު ޝޯއެއް ކާމިޔާބު ކުރަން އެ ޝޯއެއްގައި ލީޑް ރޯލު ކުޅޭ ބަތަލާއަކަށް ކުރެވޭނެ މާ ގިނަ ކަންތައްތަކެއް ނޯންނާނޭ. އޭނާއަށް ކުރެވޭނެހާ ވެސް ކަމަކީ ދެން ކުޅެން އެއްބަސްވާ ޕްރޮޖެކްޓްތައް ޚިޔާރުކުރާއިރު ކުރިޔަށް ވުރެ ފަރުވާތެރި ވުމޭ،" އާޝާ ބުންޏެވެ.\nއާޝާ އާއި ޓީވީ ހޯސްޓް އަދި އެކްޓަރު ރިތުވިކް ދަންޖާނީގެ ހަތް އަހަރުވީ ލޯތްބަށް ވެސް ދާދި ފަހުން ވަނީ ނިމުން އައިސްފަ އެވެ. ބެލެވޭ ގޮތުގައި މި ދެ ތަރިން ވަކިވާން ޖެހުނީ ވެސް އާޝާގެ ޑިޕްރެޝަންގެ މައްސަލަ ތަކުގެ ސަބަބުންނެވެ. ނަމަވެސް ލޮކްޑައުން ނިމުމުން އަލުން އާޝާ ކައިރިއަށް ގޮސް ސުލްހަ ވާން މަސައްކަތް ކުރާނެ ކަމުގެ އިޝާރާތެއް ރިތުވިކްގެ ޓީވީ އިންޓަވިއު އެއްގައި ދީފައި ވެއެވެ.\nމަޝްހޫރު ކޮމޭޑިއަން ޖަގްދީޕް މަރުވެއްޖެ


Hukuru miskiy faaru ge baeh thalhaalaifi, mahsala fuluhah\nހުކުރު މިސްކިތު ފާރުގެ ބައެއް ތަޅާލައިފި، މައްސަލަ ފުލުހަށް\nހުކުރު މިސްކިތުގެ ފާރުން ބައެއް ތަޅާލާފައި --\nދުނިޔޭގެ ހެރިޓޭޖްގެ ވަގުތީ ލިސްޓްގައި ހިމެނިފައިވާ މާލޭގެ ހުކުރު މިސްކިތުގެ ފާރުން ބައެއް ތަޅާލައިފި އެވެ. އެ މައްސަލަ މިހާރު ހެރިޓޭޖް މިނިސްޓްރީން ވަނީ ފުލުހަށް ހުށަހަޅާފަ އެވެ.\nހެރިޓޭޖް މިނިސްޓްރީގެ ސްޓޭޓް މިނިސްޓަރު މުހައްމަދު ތޯރިގު އަވަސްއަށް ވިދާޅުވި ގޮތުގައި ފާރުގެ ބައެއް ތަޅާލާފައިވަނީ ކޮންމެ ވެސް މަސައްކަތެއް ކުރުމަށް މިއަދުގެ ވަގުތެއްގަ އެވެ. ނަމަވެސް އެއީ ކޮން ބަޔަކު ކޮށްފައިވާ ކަމެއް އަދި ސާފުވެފައިނުވާ ކަމަށް އޭނާ ވިދާޅުވި އެވެ.\nތޯރިގު ވިދާޅުވީ، އެކަން ހުއްޓުވައި ފިޔަވަޅު އަޅައިދިނުމަށް މިއަދު ފުލުހަށް ވަނީ ހުށަހަޅާފަ ކަމަށެވެ. އެކަން ފުލުހުން މިހާރު ބަލަމުންދާ ކަމަށް ވެސް ވިދާޅުވި އެވެ.\n"މިސްކިތުގެ ފާރުން ބައެއް ތަޅާލާފައިވާކަން އެނގުނީ އެތަނުގެ ފޮޓޯއެއް މީހަކު މިއަދު ފޮނުވީމަ، އެއީ މިނިސްޓްރީއަށް އެއްވެސް ގޮތަކުން އެނގިގެން ކޮށްފައިވާ ކަމެއް ނޫން، މިއީ ގަބޫލު ކުރެވޭނެ ކަމެއް ވެސް ނޫން،" ތޯރިގު ވިދާޅުވި އެވެ.\nތޯރިގު ވިދާޅުވި ގޮތުގައި ހުކުރު މިސްކިތަކީ ދުނިޔޭގެ ހެރިޓޭޖްގެ ދާއިމީ ލިސްޓްގައި ހިމެނުމަށް މަސައްކަތް ކުރަމުންދާއިރު އެތަނަށް ބަދަލުތައް ގެންނަ ނަމަ އެކަމަށް ހުރަސް އެޅޭނެ ކަމަށެވެ. އެފަދަ ތަންތަން އަސްލު ނުގެއްލޭ ގޮތަށް ދާއިމަށް ދެމަހައްޓައި ރައްކާތެރިކަން ދެވޭނީ އެންމެންގެ ވެސް އެއްބާރުލުން ލިބިގެން ކަމަށް ސްޓޭޓް މިނިސްޓަރު ވިދާޅުވި އެވެ.\nމި މައްސަލާގައި ކަންބޮޑުވުން ފާޅު ކުރައްވައި ހެރިޓޭޖް މިނިސްޓަރު ޔުމްނާ މައުމޫން ވެސް ވަނީ ޓްވީޓެއް ކުރައްވާފަ އެވެ. މިނިސްޓަރު ޔުމްނާ ވިދާޅުވި ގޮތުގައި އެފަދަ ކަންކަން ނުހިނގާނެ ގޮތަކަށް ކަންކަން އިންތިޒާމު ވާންޖެހޭ ކަމަށާއި ދިވެހީންގެ ތަރިކަ ހިމާޔަތް ކުރަން މަސައްކަތްކުރަން ޖެހޭނީ ހަމަ ދިވެހީނެވެ.\nތަރިކަ މާލޭ ހުކުރު މިސްކިތް ޔުމްނާ މައުމޫން


6 Airport ge therein dhe airport mi aharu nimmanee\nހަ އެއާޕޯޓްގެ ތެރެއިން ދެ އެއާޕޯޓް މިއަހަރު ނިންމަނީ\nޕްލޭނިން މިނިސްޓަރު އަސްލަމް: ހަ އެއާޕޯޓްގެ ތެރެއިން ދެ އެއާޕޯޓް މިއަހަރު ނިންމާނެކަމަށް ވިދާޅުވި -- ފޮޓޯ: މަޖިލިސް\nރާއްޖޭގެ އެކި ސަރަަހައްދުތަކުގައި އަޅަން މިދިޔަ ޑިސެމްބަރު މަހު އިއުލާންކުރި ހަ އެއާޕޯޓްގެ ތެރެއިން މި އަހަރު ދެ އެއާޕޯޓްއެއް އަޅައި ނިންމަން މަސައްކަތް ކުރަމުންދާ ކަމަށް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nއަސްލަމް މިހެން ވިދާޅުވީ މިއަދު ރައްޔިތުންގެ މަޖިލީހުގައި ވިލިފުށީ ދާއިރާގެ މެމްބަރު ހަސަން އަފީފް ކުރެއްވި ސުވާލަކަށް ޖަވާބު ދެއްވަމުން ނެވެ.\nހަސަން އަފީފް އެއްސެވީ ހަ އެއާޕޯޓް އެޅައިދޭނެ ފަރާތެއް ހޯދުމަށް އިއުލާން ކުރިތާ ގިނަދުވަސްތަކެއް ވެފައިވާއިރު އެ މަސައްކަތް ހަވާލުކުރެވޭނެ ތާރިހަކީ ކޮބައިތޯ އެވެ.\nއެ ސުވާލަަށް ޖަވާބު ދެއްވައި ހަސަން އަފީފް ވިދާޅުވީ ހަ އެއާޕޯޓް އެޅުމަށް ޕްރޮޕޯސަލްތަކެއް ލިބިފައިވާ ކަމަށާއި ނަމަވެސް އަދިވެސް އެގްރިމަންޓަކާ ހަމައަށް ނުދާ ކަމަށެވެ.\nރާއްޖޭގެ އެކި ހިސާބުތަކުގައި އަޅަން އިއުލާންކުރި ޑޮމެސްޓިކް އެއާޕޯޓްތަކުގެ ތެރޭގައި ހދ. މަކުނުދޫ، ށ. ބިލަތްފަހި، ބ. ތުޅާދޫ، ތ. ވިލުފުށި، ފ. މަގޫދޫ އަދި ރަ އަތޮޅު ދެކުނު ބިތުގައި އަޅަން ނިންމި އެއާޕޯޓް ހިމެނެ އެވެ.\nމީގެ ތެރެއިން މަގޫދޫގައި އެއާަޕޯޓް އަޅަން ބިން ހިއްކުމުގެ މަސައްކަތުގައި ސޮއިކޮށްފައިވާ ކަމަށް އަސްލަމް މިއަދު ވިދާޅުވި އެވެ.\nއަސްލަމް ވިދާޅުވީ އެއާޕޯޓްތައް އަޅަން އެގްރިމަންޓްތަކުގައި ސޮއި އަދި ނުކުރެވުނު ނަމަވެސް ސަރުކާރުގެ ބަޖެޓުން ކުރެވުނު މިންވަރަކުން މަސައްކަތް ކުރިއަށް ގެންދާ ކަމަށެވެ.\nއެގޮތުން މި އަހަރުގެ ތެރޭގައި ދެ އެއާޕޯޓެއްް ހުޅުވައި އަންނަ އަހަރު ނިމުމުގެ ކުރިން މަގޫދުގެ އެއާޕޯޓްގެ ބިން ހިއްކުމުގެ މަސައްކަތް ނިންމުމަށް އަމާޒު ހިފައިފައިވާ ކަަމަށެވެ.\n"އިއުލާންކޮށްފައި އޮތް ހަ އެއަޕޯޓް އަޅުގަނޑުމެން މަސައްކަތް ކުރިއަށް ގެންދާނަން އެއް މޮޑެލުން ފެއިލް ވެއްޖިއްޔާ އަނެއް މޮޑެލަށް ގެންގޮސް. އެެހެންވީމާ މިހާރު މި އައިސްފައި އޮތް ޕްރޮޕޮސަލްތަކުން އެގްރިމަންޓަކާ ހަމައަށް އާދެވުނީމަ އަޅުގަނޑަށް ދަންނަވަން އެނގޭނީ ކިހާ ތާކުކަން ވިލުފުއްޓަށް ދާނި. " އަސްލަމް ވިދާޅުވި އެވެ.\nރައްޔިތުންގެ މަޖިލިސް ޑޮމެސްޓިކް އެއާޕޯޓް މިނިސްޓްރީ އޮފް ނެޝަނަލް ޕްލޭނިން + މުހައްމަދު އަސްލަމް


Bangladesh ge ithuru 200 meehun furuvaalaifi\nބަގްލަދޭޝްގެ އިތުރު 200 މީހުން މިއަދު ފުުރުވާލައިފި އެވެ. އެމީހުން ބަންގްލަދޭޝްގެ ވެރިރަށް ޑާކާއަށް ފުރުވާލީ މޯލްޑިވިއަންގެ މަތިންދާ ބޯޓެއްގަ އެވެ.\nރާއްޖޭގައި މަސައްކަތްކުރާ ބަންގްލަދޭޝް މީހުންގެ ތެރެއިން ސައްހަ ލިޔެކިޔުން ނެތް މީހުންނާއި އެކި ސަބަބުތަކާ ހުރެ އެނބުރި ގައުމަށް ދާން ބޭނުންވާ މީހުންނަށް ދަނީ ސަރުކާރާއި މޯލްޑިވިއަން އިން ގުޅިގެން ހަފްތާ އަކު ދެ ފަަހަރު ފްލައިޓު ބާއްވަމުންނެވެ.\nސަރުކާރާއި މޯލްޑިވިއަން ގުޅިގެން، ހިންގާ މި އޮޕަރޭޝަނުގެ ދަށުން މިހައިތަނަށް ސައްހަ ލިޔެކިޔުން ނެތް 3000 އަށް ވުރެ ގިނަ މީހުން ވަނީ ފުރުވާލައިފަ އެވެ. ސަރުކާރުން ބުނެފައިވާ ރާއްޖޭގައި ގަވައިދާ ހިލާފަށް އުޅޭ 5،000 ބިދޭސިން އަނބުރާ ގައުމަށް ފޮނުވާލެވޭނެ ކަމަށެވެ.


vnews - New ah australia midfilder eh\nނިއުރޭޑިއަންޓަށް އޮސްޓްރޭލިއާގެ މިޑްފީލްޑަރެއް\nނިއުރޭޑިއަންޓަށް ސޮއިކުރި އޮސްޓްރޭލިއާގެ ޑޭން މިލޯވަނޯވިޗް، މިރޭގެ ވަގުތެއްގައި އޭނާ މާލެ އަންނާނެ ކަމަށް ނިއުރޭޑިއަންޓުން ބުނޭ\nރާއްޖޭގެ އެންމެ ބޮޑު ކްލަބް ކަަމަށްވާ ނިއުރޭޑިއަންޓް ސްޕޯޓްސް ކްލަބުން މިއަހަރުގެ ފުޓުބޯޅަ ސީޒަނަށް ތައްޔާރުވުމުގެ ގޮތުން އޮސްޓްރޭލިއާގެ ޒުވާން ގައުމީ ޓީމަށް ކުރިން ކުޅުނު ޑޭން މިލޯވަނޯވިޗް އެކްލަބަށް ސޮއިކޮށްފިއެެވެ.\nއުމުރުން 24 އަހަރުގެ ކުޅުންތެރިޔާ ނިއުރޭޑިއަންޓާއި ރަސްމީކޮށް ގުޅުމަށް މިރޭގެ ވަގުތެއްގައި މާލެ އަންނާނެ ކަމަށް ނިއުރޭޑިއަންޓުން ބުނެއެވެ.\nއެކްލަބުން މިއަހަރުގެ ސީޒަނަށް ތައްޔާރުވުމުގެ ގޮތުން މިޑްފީލްޑަރަކާއި ފޯވަޑަކާއި ޑިފެންޑަރެއް ގެންނަން އެކްލަބުން މީގެކުރިން ވަނީ ބުނެފައެވެ. އަދި ކުރިޔަށްހުރި ދުވަސްތަކުގައި އިތުރު ދެ ކުޅުންތެރިންވެސް ޓީމާއި ގުޅޭނެކަމަށް އެ ކްލަބުން ބުނެއެވެ. ނަމަވެސް އެއީ ކޮން ގައުމެއްގެ ކުޅުންތެރިންކަމެއް އެ ކްލަބުން ބުނެފައެއް ނުވެއެވެ.\nއޮސްޓްރޭލިއާގެ ފުރަތަމަ ޑިވިޝަނުގެ މަޝްހޫރު ޓީމްތަށް ކަމަށްވާ އެޑަލެއިޑް ބްރިސްބެން ރޯ ފަދަ މަޝްހޫރު ޓީމްތަކަށް މީގެކުރިން ކުޅެފައިވާ ޑޭން އަކީ ސާބިއާ އަށް އުފަން، އޮސްޓްރޭލިއާއަށް ނިސްބަތްވާ ކުޅުންތެރިއެކެވެ. އޭނާ ވަނީ މިދިޔަ އަހަރު އިންޑޮނީޝިޔާގެ ސުޕަރ ލީގުގެ ކްލަބަކާއި ހޮންގްކޮންގް ލީގުގައިވެސް ކުޅެފައެވެ.\nޑޭން އަކީ އޮސްޓްރޭލިއާގެ 17 އަހަރުން ދަށާއި 23 އަހަރުން ދަށުގެ ގައުމީ ޓީމަށް ކުޅެފައިވާ ތަޖުރިބާކާރު މިޑްފީލްޑަރެކެވެ. ނަމަވެސް އަނިޔާއާއި ފިޓްނަސްގެ ސަބަބުން އޭނާ ވަނީ އޮސްޓްރޭލިއާގެ 23 އަހަރުންދަށުގެ ގައުމީ ޓީމުން މިދިޔަ އަހަރު ބާކީކޮށްފައެވެ. އޭގެ ފަހުން އޭނާ ދަނީ އަނިޔާއިން ރަނގަޅުވެ ގައުމީ ޓީމަށް އަލުން އެރުމަށް މަސައްކަތް ކުރަމުންނެވެ.\nނިއު އާއި ގުޅުމުގެ ކުރިން އޭނާ ކުޅެމުން އައީ އޮސްޓްރޭލިއާގެ ދެވަނަ ޑިވިޝަނުގެ ޓީމަކަށެވެ.


Ronaldo Ah 1 Match Ge Suspension Eh, United Aa Dhekolha Kulheveyne - Vaguthu\nރޮނާލްޑޯ އަށް އެއް މެޗުގެ ސަސްޕެންޝަނެއް، ޔުނައިޓެޑާ ދެކޮޅަށް ކުޅެވޭނެ\n1 އަހަރު ކުރިން ( ސެޕްޓެމްބަރު 27, 2018 )\nޗެމްޕިއަންސް ލީގުގައި އެންމެފަހުން ޔުވެންޓަސް އިން ކުޅުނު މެޗުގައި އެޓީމުގެ ފޯވާޑް ކްރިސްޓިއަނޯ ރޮނާލްޑޯ އަށް ދެއްކި ރަތްކާޑާ ގުޅިގެން އޭނާ އެއް މެޗަށް ސަސްޕެންޑް ކުރަން ޔުއެފާ އިން ނިންމައިފިއެވެ.\nވެލެންސިޔާއާ ދެކޮޅަށް ކުޅެ 2-0 އިން ޔުވެންޓަސް މޮޅުވި އެ މެޗުގައި ރޮނާލްޑޯ އަށް ރަތްކާޑު ދެއްކީ ބޯޅަ ނެތީސް ވެލެންސިޔާގެ ކުޅުންތެރިއަކަށް ހަމަލާދިން ކަމަށް ބުނެއެވެ. މިއީ ޗެމްޕިއަންސް ލީގުގެ މެޗެއްގައި ރޮނާލްޑޯ އަށް ރަތްކާޑު ދެއްކި ފުރަތަމަ ފަހަރެވެ.\nމި ރަތްކާޑާ ގުޅިގެން ރޮނާލްޑޯ އަށް ބޮޑު ސަސްޕެންޝަނެއް އަތުވެދާނެ ކަމަށް ކުރިން ބެލެވުނު ނަމަވެސް ޔުއެފާ އިން ނިންމާފައިވަނޯ ރޮނާލްޑޯ އެއް މެޗަށް ސަސްޕެންޑް ކުރުމަށެވެ. ޔުއެފާގެ ގަވާއިދުތައް ބުނާގޮތުން މި ސަސްޕެންޝަން އެޕީލް ކުރުމުގެ ފުރުސަތެއް ޔުވެންޓަސް އަށް ނޯންނާނެއެވެ.\nއެހެންކަމުން ރޮނާލްޑޯ އަށް ނުކުޅެވޭނީ ޗެމްޕިއަންސް ލީގުގައި ޔުވެންޓަސް އިން އަންނަ މަހުގެ ދެވަނަ ދުވަހު ސްވިޒަލޭންޑްގެ ޔަންގް ބޯއީސްއާ ދެކޮޅަށް ކުޅޭ މެޗުގައެވެ. ރޮނާލްޑޯ އެނބުރި އަންނާނީ އޭނާގެ ކުރީގެ ކްލަބު ކަމަށްވާ މެންޗެސްޓަރ ޔުނައިޓެޑާ ދެކޮޅަށް ޔުވެންޓަސް އިން ކުޅޭ މެޗަށެވެ. އެ މެޗު އޮންނާނީ އަންނަ މަހުގެ 23 ވަނަ ދުވަހު ޔުނައިޓެޑުގެ ދަނޑުގައެވެ.\nރެއާލް މެޑްރިޑް ދޫކޮށްލުމަށްފަހު އުމުރުން 33 އަހަރުގެ ރޮނާލްޑޯ ޔުވެންޓަސް އަށް ބަދަލުވެފައިވަނީ މިއަހަރުގެ ހޫނު މޫސުމުގެ ޓްރާންސްފާގައި 99 މިލިއަން ޔޫރޯ އަށެވެ. ރޮނާލްޑޯ އަކީ ޗެމްޕިއަންސް ލީގު ފަސް ފަހަރު ކާމިޔާބުކޮށްފައިވާ ކުޅުންތެރިއެކެވެ.


ބިލިއަރީ ނިޒާމް - ވިކިޕީޑިއާ\n1 ބިލިއަރީ ނިޒާމް ގައި ހިމެނޭ ބައިތައް\n1.1 ހެޕަޓިކް ޑަކްޓްތައް\n1.2 ކޮމަން ހެޕަޓިކް ޑަކްޓް\n1.4 ސިސްޓިކް ޑަކްޓް\n1.5 ބައިލް ޑަކްޓް\n2 ބިލިއަރީ ނިޒާމާއި ގުޅުންހުރި މާއްދާތައް\n2.2 ބައިލް ސޯލްޓް\n2.3 ބައިލް ޕިގްމެންޓް\nބިލިއަރީ ނިޒާމް ގައި ހިމެނޭ ބައިތައް[އުނިއިތުރު ގެންނަވާ]\nހެޕަޓިކް ޑަކްޓްތައް[އުނިއިތުރު ގެންނަވާ]\nފުރަމޭގެ ކޮންމެ ލޯބަކުން ހެޕަޓިކް ޑަކްޓް އެއް ނިކުމެފައި އިނދެއެވެ. އެހެންކަމުން ފުރަމޭ ގެ ކަނާތް ފަރާތް އަދި ވާތް ފަރާތުން އައިސްފައިވާ ދެ ހެޕަޓިކް ޑަކްޓް(އިނގިރޭސި ބަހުން: Hepatic duct) ގުޅިގެން ކޮމަން ހެޕަޓިކް ޑަކްޓް އުފެދެއެވެ.\nކޮމަން ހެޕަޓިކް ޑަކްޓް[އުނިއިތުރު ގެންނަވާ]\nކޮމަން ހެޕަޓިކް ޑަކްޓް(އިނގިރޭސި ބަހުން: Common hepatic duct) އަކީ ގާތްގަނޑަކަށް 1 އިންޗީގެ ދިގުމިން ހުންނަ ކުރު ޑަކްޓެކެވެ. މިޑަކްޓް ތިރިއަށް ގޮސްފައި އިންނަނީ ޕޯޓަލް ވެއިން ކުރިމަތިން ފުރަމޭ އާޓަރީ ގެ ކަނާތް ފަރާތުންނެވެ. އަދި ފިތް އިން ނިކުމެފައިވާ ސިސްޓިކް ޑަކްޓް އާއި އެކުވެގެން، ބައިލް ޑަކްޓް އުފެދެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ފިތް\nފިތް(އިނގިރޭސި ބަހުން: Gall bladder) އަކީ އިންސާނާގެ ފުރަމޭގެ ތެރެއަށް ނާސްޕަތީ އެއްގެ ބައްޓަމަށް ފެތިފައި އިންނަ ގުނަވަނެކެވެ. މިގުނަވަނުގައި ހަޖަމުކުރުމަށް އެހީތެރިވެދޭ ދިޔައެއް ކަމުގައިވާ ބައިލް ރައްކާކޮށްފައި ހުރެއެވެ. ފިތުގެ ދިގުމިނުގައި އެވްރެޖް ގޮތެއްގައި ހުންނަނީ 12-7 ސެންޓި މީޓަރެވެ. ފިތް އިންނަނީ ގަދަ ފެހި ކުލައިގައެވެ. ތަފާތު ދެމަގަކުން ފިތް އިންނަނީ ފުރަމޭ އަދި ކުޑަ ގޮހޮރު ގެ ފުރަތަމަ ބައި ޑުއަޑީނަމް އާއި ގުޅިފައެވެ.\nފިތަކީ ފުރަމޭ ގެ ކަނާތު ލޯބް ގެ ތެރެއަށް ފެތިފައި އިންނަ ގުނަވަނެކެވެ. ފިތުގެ ތިރިއާއި އަރިމަތި ހުންނަނީ ޕެރިޓޯނިއަމް އިން ނިވާކުރެވިފައެވެ. އެކަމަކު ފިތުގެ މަތީ ސަތަހަ ނުވަތަ ފަރާތް އިންނަނީ ސީދާ ފުރަމޭގައި ޖެހިފައެވެ.\nފިތް އެކުލެވިގެންވަނީ ފަންޑަސް، ޖިސްމު، އަދި ކަރު ގެ މައްޗަށެވެ. ފަންޑަސް އިންނަނީ އެއްކޮށް ޕެރިޓޯނިއަމް އިން ނިވާކުރެވިފައެވެ. ފިތުގެ ޖިސްމު އިންނަނީ ސީދާ ހުރަސް ފަލަ ގޮހޮރު އަދި ޑުއަޑީނަމް ގައި ޖެހިފައެވެ. ފިތުގެ ކަރަކީ އޭގެ އެންމެ މައްޗަށް އިންނަ ހިމަ ބައެވެ.\nސިސްޓިކް ޑަކްޓް[އުނިއިތުރު ގެންނަވާ]\nސިސްޓިކް ޑަކްޓް(އިނގިރޭސި ބަހުން: Cystic duct) އަކީ 1 ބައި އިންޗީގެ ދިގުމިން ހުންނަ ޑަކްޓެކެވެ. ސިސްޓިކް ޑަކްޓް ނިކުމެފައި އިންނަނީ ފިތް ގެ ކަރު ނިމޭ ހިސާބުންނެވެ. ސިސްޓިކް ޑަކްޓް ކޮމަން ހެޕަޓިކް ޑަކްޓް އާއި ގުޅިގެން ބައިލް ޑަކްޓް އުފެދިގެން ދެއެވެ.\nބައިލް ޑަކްޓް[އުނިއިތުރު ގެންނަވާ]\nބައިލް ޑަކްޓް(އިނގިރޭސި ބަހުން: Bile duct) އުފެދެނީ ސިސްޓިކް ޑަކްޓް އަދި ކޮމަން ހެޕަޓިކް ޑަކްޓް ގުޅިގެންނެވެ. މިޑަކްޓްގެ ދިގުމިނަކީ3އިންޗި އެވެ. ބައިލް ޑަކްޓް ތިރިއަށް ގޮސްފައި އިންނަނީ ޕޯޓަލް ވެއިން ކުރިމަތިން ފުރަމޭ އާޓަރީ ގެ ކަނާތް ފަރާތުންނެވެ. އެއަށްފަހު ޑުއަޑީނަމް ގެ ފުރަތަމަ ބައިގެ ފުރަގަހުން ގެސްޓްރޯޑުއަޑީނަލް އާޓަރީގެ ކަނާތް ފަރާތުން ތިރިއަށް ދެއެވެ. އެއަށްފަހު ޗިސްމޭގެ ބޯ ގެ ފުރަގަހުގައި އިންނަ ކުޑަ އަޑިކޮޅެއްގެ ތެރެއިން ގޮސް ޑުއަޑީނަމް ގެ ތެރެއަށް ވަދެއެވެ. އަދި އެތަނުގައި ޕެންކްރީއެޓިކް ޑަކްޓް (އިނގިރޭސި ބަހުން: Pancreatic duct)އާއި ގުޅި، ހެޕަޓޯ-ޕެންކްރީއެޓިކް އެމްޕިޔުލާ ނުވަތަ އެމްޕިޔުލާ އޮފް ވަޓަރ (އިނގިރޭސި ބަހުން: Ampulla of vater bladder) އުފެދެއެވެ.\nބިލިއަރީ ނިޒާމާއި ގުޅުންހުރި މާއްދާތައް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބައިލް\nބައިލް (އިނގިރޭސި ބަހުން: Bile)އަކީ ފުރަމޭގައި ހުންނަ ހެޕަޓަސައިޓް ތަކުން އުފައްދައި ބޭރުކުރާ އަލްކަލައިން ތަބީޢަތުގައި ހުންނަ ފެހި ނުވަތަ ރީނދޫ ނުވަތަ ރަން ރީނދޫ ކުލައިގައި ހުންނަ ހިތި ދިޔައެކެވެ. ދެކެއުން ދޭތެރޭގައި ބައިލް ހުންނަނީ ޗިސްމޭގައި ރައްކާކޮށް ގުދަން ކުރެވިފައެވެ. ކާވަގުތުގައި ނުވަތަ ކެއުމުން ބައިލް ކުޑަ ގޮހޮރުގެ ފުރަތަމަ ބައި ޑުއަޑީނަމްގެ ތެރެއަށް ބިލިއަރީ ނިޒާމްގެ ތެރެއިން ވާޞިލްވެއެވެ. އެއީ ހަޖަމުކުރުމުގެ މަސައްކަތަށް އެހީތެރިވެ ދިނުމަށްޓަކައެވެ.\nބައިލް ސޯލްޓް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބައިލް ސޯލްޓް\nބައިލް ސޯލްޓް(އިނގިރޭސި ބަހުން: Bile salt) އަކީ ބައިލް އެސިޑް(އިނގިރޭސި ބަހުން: Bile acid) ތަކުގައި ހިމެނޭ ލޮނު ގެ ބައެވެ. އޭގެ ތެރޭގައި ހިމެނެނީ ސޯޑިއަމް އަދި ޕޮޓޭސިއަމް އެވެ. މިބުނި ލޮނުގެ ދެބާވަތް ގްލައިސީން(އިނގިރޭސި ބަހުން: Glycine) އަދި ޓޯރީން(އިނގިރޭސި ބަހުން: Taurine) އާއި އެއްވެއެވެ. އިންސާނާގެ ހަށިގަނޑުގައި ބައިލް އެސިޑް ގެ4ވައްތަރު ހުރެއެވެ. އޭގެ ތެރެއިން2ވައްތަރު އުފެދެނީ ފުރަމޭގެ ތެރޭގައި ކޮލެސްޓިރޯލް(އިނގިރޭސި ބަހުން: Cholesterol ) އިންނެވެ. އެއީ ކޯލިކް އެސިޑް(އިނގިރޭސި ބަހުން: Cholic acid) އަދި ކީނަޑިއޮކްސީކޯލިކް އެސިޑް(އިނގިރޭސި ބަހުން: Chenodeoxycholic acid) އެވެ. މިއެސިޑްތައް ފުރަމޭ ގެ ތެރޭގައި އުފެދޭތީ މިއެސިޑް ތަކަށް ޕްރައިމަރީ ބައިލް އެސިޑް(އިނގިރޭސި ބަހުން: Primary bile acids) އޭ ކިޔައެވެ.\nއަނެއް ދެވައްތަރުގެ ބައިލް އެސިޑް އުފެދެނީ ބޮޑު ގޮހޮރު ގެ ތެރޭގައެވެ. ބޮޑު ގޮހޮރު ގެ ތެރޭގައި މި ދެވައްތަރުގެ އެސިޑް އުފެދެނީ ބެކްޓީރިޔަލް އެކްޝަންގެ ސަބަބުން ޕްރައިމަރީ ބައިލް އެސިޑް އިންނެވެ. އެހެން ކަމުން ބޮޑު ގޮހޮރު ގެ ތެރޭގައި އުފެދޭ ބައިލް އެސިޑް ތަކަށް ސެކަންޑަރީ ބައިލް އެސިޑް އޭ ކިޔައެވެ. ބޮޑު ގޮހޮރު ގެ ތެރޭގައި އުފެދޭ ދެއެސިޑަކީ ޑިއޮކްސީކޯލިކް އެސިޑް އަދި ލިތޯކޯލިކް އެސިޑް އެވެ. ޕްރައިމަރީ ބައިލް އެސިޑް ތައް ގްލައިސީން އަދި ޓޯރީން އާއި އެކުވަނީ ފުރަމޭ ގެ ތެރޭގައެވެ. މިއެއްވުމުގެ ސަބަބުން އުފެދެނީ ގްލައިކަކޯލިކް އެސިޑް އަދި ޓޯރަކޯލިކް އެސިޑް އެވެ. ނަތީޖާއެއްގެ ގޮތުން ބައިލް ސޯލްޓް ތައް ކަމުގައި ވާ ސޯޑިއަމް ގްލައިކަކޮލޭޓް އަދި ޕޮޓޭސިއަމް ޓޯރަކޮލޭޓް އުފެދިގެންދެއެވެ.\nބައިލް ޕިގްމެންޓް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބައިލް ޕިގްމެންޓް\nބައިލް ޕިގްމެންޓް(އިނގިރޭސި ބަހުން: Bile pigment) ތަކަކީ ހިމަގްލޯބިން މެޓަބޮލިޒަމްގެ އެންމެ ފަހު މަރުޙަލާގައި އުފެދޭ އުފެދުންތަކެކެވެ. ލޭގެ ތެރޭގައި ގިނަދުވަސްވެފައިވާ ލޭގެ ރަތް ސެލް ފަޅައިގެން ދިއުމުން އެއިން ބޭރުވާ ހިމަގްލޯބިން ރެޓިކިޔުލޯއިންޑޯތީލިއަލް ސެލް ތަކުން(އިނގިރޭސި ބަހުން: RES cells)(މެކްރަފޭޖް) ދިރުވާލައެވެ. މެކްރަފޭޖްގެ ތެރޭގައި ހިމަގްލޯބިން ހީމް އަދި ގްލޯބިން އަށް ބައިވެގެން ދެއެވެ. އެއަށްފަހު ހީމް ގައި ހިމެނޭ ދަގަނޑުގެ ބައި ވަކިކޮށް ފުރަމޭ، އަދި ކަށީގެ މަދު ގެ ތެރޭގައި ރައްކާކުރެއެވެ. ދަގަނޑު ފިޔަވައި، ހީމް ގައި ދެންހިމެނޭ ބައި ބިލިވާޑިން(އިނގިރޭސި ބަހުން: Biliverdin) ކިޔާ ފެހި ޕިގްމެންޓް އަކަށް ބަދަލުވެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 31 ޖެނުއަރީ 2008، 17:47 ގައެވެ.


މޭ ޑޭ ނުވަތަ މަސައްކަތްތެރިންގެ ދުވަސް 2018މިކަލް ނޫސް\nރާއްޖޭގައި ފާހަގަ ކުރެވުނު ފުރަތަމަ ލޭބަރ ޑޭ 2006. ފޮޓޯ:މ.ޝަފީގު\nމޭ ޑޭ ނުވަތަ މަސައްކަތްތެރިންގެ ދުވަސް 2018\n1 މެއި 2018, 17:44 |\nމޭ ޑޭ ނުވަތަ މަސައްކަތްތެރިންގެ ދުވަހަކީ މުޅި ދުނިޔޭގައި ހެން ކޮންމެ އަހަރަކު މޭ މަހު 1 ވަނަ ދުވަހު, މަސައްކަތްތެރިންގެ ހައްގުތައް ހޯދުމަށް އަޑު އުފުލައި ފާހަގަ ކުރާ ދުވަހެކެވެ. ރާއްޖޭގައި ފުރަތަމަ މޭ ޑޭ އެއް ފާހަގަ ކުރީ 2006 ވަނަ އަހަރު އޭރުގެ އިދިކޮޅު ޕާޓީ އެމްޑީޕީ އާއި ގިނަ އަދަދެއްގެ މައްސަކަތްތެރިން ގުޅިގެންނެވެ މިހާރު މޭ ޑޭ އަކީ ރައްޖޭގައި ވެސް ރަސްމީ ބަންދު ދުވަހެކެވެ.\nއެދުވަހު ގޮވަލާފައި ވަނީ ރާއްޖޭގެ މަސައްކަތްތެރިންގެ ހައްގުތައް ހިމާޔަތްކޮށް ދިނުމަށެވެ. ދައުލަތުގެ ކިބައިން އެދިފައި ވަނީ އިންޓަރނޭޝަނަލް ލޭބަރ އޯގަނައިޒޭޝަން (އައިއެލްްއޯ) ގައި ބައިވެރިވުމަށާއި މަސައްކަތްތެރިންނައި މަސައްކަތް ކުރުވާ ފަރާތްތަކުގެ ހައްގުތައް ހިމާޔަތް ކުރުމަށް ގާނޫނެއް ވުޖޫދު ކުރުމަށެވެ. އަދި އެންމެ ކުޑަ މުސާރައެއް (މިނިމަމް ވޭޖެއް) ކަނޑައެޅުމަށެވެ.\nއައު ގާނޫނުއަސާސީއާއެކު އުފެދިގެން އައި އެމްޑީޕީ ސަރުކާރުގެ ދުވަސްވަރު ވަނީ ލޭބާ ގާނޫނަކާއި ލޭބަރ ރިލޭޝަންސް އޮތޯރިޓީއެއްގެ އިތުރުން ލޭބަރ ޓްރައިބިއުނަލް އެއް ގާއިމު ކުރެވިފައި ވެއެވެ. އަދި ލޭބާރ ޑޭއެއް ގޮތުގައި މޭ މަހު 1 ހަމަޖައްސައި އެއީ ރަސްމީ ބަންދު ދުވަހެއްގެ ގޮތުގައި ވަނީ ހަމަޖައްސާފައެވެ.\nމިއާއެކު ގިނަ މަސައްކަތްތެރިންނަށް ކޮންމެ ވެސް ވަރެއްގެ ހިތް ހަމަޖެހުމެއް ލިބިގެން ދިޔައެވެ. ނަމަވެސް އަދިވެސް ވަނީ “މިނިމަމް ވޭޖެއް” ކަނޑަނޭޅިއެވެ. ކޮންމެ ވެސް މިނަވަރަކަށް މަސައްކަތްތެރިންގެ ހައްގުތައް ހޯދުމަށް މަގުތަކެއް ކޮށިއްޖެއެވެ.\nގާނޫނާއި އެއްގޮތަށް މަސައްކަތްތެރިންގެ ހައްގުތައް ހޯދުމަށް އިހުތިޖާޖު ކުރުން އަދިވެސް ވަނީ އޮބެހެއްޓިފައެވެ. ހައްގުތައް ގެއްލިގެން ކޯޓުތަކާއި ހަމަޔަށް ދިޔަ ބެއް މީހުންނަށް ހައްގުތައް ލިބުނު އިރު އަނެއްބަޔަކަށް އެ ހައްގުތައް ވަނީ ނުލިބިފައެވެ. އިހުތިޖާޖު ކުރުމުގެ ގޮތުން މަސައްކަތް ހުޓާލުމުން ވަޒީފާއިން ވަކިކުރުން އަދިވެސް ވަރަށް އާއްމެވެ. ވަޒީފާގައި ދެފަރާތުގެ އަދެއް ނޯވެއެވެ. ކަރުދާހުގައި ދެފަރާތުގެ އަޑު އޮތްކަމުގައި ވިޔަސް ވަޒީފާގެ މާހައުލުގައި އޮންނީ ހަމައެކަނި ވަޒީފާ ދޭފަރާތުގެ އަޑު އެކަންޏެވެ.\nހައްގުތައް ލިބެން ޖެހެނީ ސަރުކާރުގެ ވަޒީފާތަކުގެ އިތުރުން ރާއްޖޭގައި ވަޒީފާ އަދާ ކުރާ ކޮންމެ ތަނަކުންނެވެ. މަސައްކަތުގެ ގަނޑި ކަނޑައެޅިފައި އޮތުމާއި އިތުރު ގަޑީގައި ކުރާ މަސައްކަތަށް ހަމަޔަށް އުޖޫރަ ލިބެން ޖެހޭ ކަމަށް ގާނޫނުގައި ބުނެފައި ވެއެވެ. އެއީ ހައްގެކެވެ. އެހައްގު ސަރުކާރުން ނުދިން ކަމުގައި ވިޔަސް ހައްގު ހޯދަން އަޑު އުފުލައި، ހައްގު ހޯދަން ކަމާއި ގުޅޭ މުއައްސަސާތަކަށް ހުށަހެޅުމަކީ ފަރުދީ ޒިންމާއެވެ. ފަރުދީ ޒިންމާ އަދާ ނުކޮށް ސަރުކާރުން ވިޔަސް އަދި އަމިއްލަ ކުންފުންޏަކުން ވެސް އެހައްގުތައް ހިފައިގެން އައިސް ދޭނެ ކަމަށް ދުށުމަކީ މޮޔަކަމެކެވެ.\nރާއްޖެއިން ވަނީ އައިއެލްއޯގެ 12 މުއާހަދާއެއްގައި ސޮއިކޮށް އަމަލު ކުރުމަށް އެއްބަސް ވެެފައެވެ. އެއާއި ގުޅިގެން ބައެއް ގާނޫނުތައް ވަނީ ވުޖޫދު ކުރެވިފައެވެ. ދެން އޮތީ އެހައްގުތައް ހޯދުމަށް ވާން ޖެހޭ ގުރުބާނީއެވެ. ބައެއް ފަހަރު ކޯޓުތަކުން ކުރާ ހުކުމަށް ވަޒީފާ ދޭފަރާތުން އަމަލު ނުކުރާތަން ވެސް ފެނެއެވެ. އެކަމުގައި ކުރިއެރުމެއް ނުލިބިދަނީ ކީއްވެ ހެއްޔެވެ؟\nކޮންމެވެސް ބަޔަކު ގުރުބާނީތަކެއް ވެގެން ނޫނީ ޓީޗަރުންނަށް ވެސް އިތުރު ގަޑީގެ އުޖޫރަ ހަމައަކަށް ނުލިބޭނެއެވެ. މަސައްކަތް ބަރާބަރަށް ކުރިޔަސް ވެރިމީހާ ތާއިދު ނުކުރާ ސިޔާސީ ފިކުރެއްގައި ހުރިކަން ހާމަކުރެވޭކަށް ނޯވެއެވެ. ސަރުކާރުގައި ތިބި ބަޔަކު ނުރުހޭ ގޮތަށް ކަތި ފިޔަވަޅެއް އެޅުނަސް ވަޒީފާއިން ކަނޑަލާނެ ކަމަށް ގަންނަނީ އަމަށަކު ބިރެއްނޫނެވެ. މީ މިއަދުގެ ހާލަތެވެ. ސަރުކާރުން ބުނާ ސިޔާސީ ޕާޓީއެއްގެ ކަންކަމުގައި ހިތާއި ދެކޮޅަށް ވެސް ބައިވެރިވާން މިވަނީ ޖެހިފައެވެ. ބައިވެރި ނުވެއްޖެނަމަ ވަޒީފާ ގެއްލިދާނެ ކަމުގެ ބިރަށެވެ.\nމަސައްކަތު މީހުން އެމީހުންގެ ހައްގުތައް ހޯދުމަށް އެންމެން ގުޅި ލާމެހިގެން މަަސައްކަތް ކުރަން ވެއްޖެއެވެ. އެކަކާއި މެދު ނާއިންސާފުން އަމަލުކުރެވޭ ހިނދު އެއީ މާދަމާ ޚުދު ތިމާއާއި މެދުވެސް ކަންތައް ކުރެވިގެންދާނެ ގޮތްކަމަށް ބަލައި އޭނާ އާއި މުޅި ސިސްޓަމްގެ ދިފާޢުގައި ތެދުވާން ޖެހެއެވެ.\nމަސައްކަތްތެރިން ވެސް އެދެނީ ހައްގުތައް ހިމާޔަތްކުރެވިފައިވާ ހަމަހަމަކަން ގާއިމު ކުރެވިފައިވާ ޑިމޮކްރެކް ވެއްޓެކެވެ. މިފަދަ ސިސްޓަމެއްގެ ފެށުން ލިބިއްޖަ ކަމަށް ދެކި އިތުރަށް ކުރިއަށް ދިއުމަށް މަގުކޮށަން ނިކުންނަން ވެއްޖެއެވެ.


Ureedhooin semsange enme fahuge foanuthah vihkan fashaifi\nއުރީދޫއިން ސެމްސަންގެ އެންމެ ފަހުގެ ފޯނުތައް ވިއްކަން ފަށައިފި\nސެމްސަންގ ކުންފުނީގެ އެންމެ ފަހުގެ އުފެއްދުން ކަމަށްވާ ސެމްސަންގް ގެލެކްސީ އެސް 8 އާއި ސެމްސަންގް ގެލެކްސީ އެސް 8+ އުރީދޫއިން ރާއްޖޭގައި ވިއްކަން ފަށައިފި އެވެ.\nއުރީދޫއިން މައުލޫމާތު ދިން ގޮތުގައި މި ފޯނު ގަންނަ ކަސްޓަމަރުންނަށް ދެ ޕެކޭޖެއް ތައާރަފްކޮށްފާއިވާ ކަމަށެވެ. އެއީ ފުލް ޕޭމަންޓް ޕްލޭން އާއި މަހުންމަހަށް ފައިސާދައްކާ ޕްލޭންގެ ދަށުން ތައާރަފްކޮށްފައިވާ ޕެކޭޖް ތަކެއް ކަމަށެވެ.\nއެގޮތުން ފުލް ޕޭމަންޓް ޕްލޭންގެ ދަށުން ސެމްސަންގް ގެލެކްސީ އެސް 8 ލިބެންހުންނާނީ 12499 ރުފިޔާއަށް ކަމަށާއި ސެމްސަންގް ގެލެކްސީ އެސް 8+ ގެ އަގަކީ 13499 ރުފިޔާ އެވެ. އަދި މި ޕެކޭޖްގެ ދަށުން އުރީދޫގެ ޕްރީޕެއިޑް އަދި ޕޯސްޓްޕެއިޑް ކަސްޓަމަރުންނަށް އެއް އަހަރުގެ މުއްދަތަށް މަހަކު3ޖިބީ ޑޭޓާ އަދި 100 މިނިޓުގެ ކޯލް ހިލޭ ލިބިގެންދާނެ ކަމަށް އުރީދޫ އިން މައުލޫމާތު ދެއެވެ.\nއުރީދޫއިން މައުލޫމާތު ދިން ގޮތުގައި މަހުންމަހަށް ފައިސާދައްކާ ޕްލޭންގެ ދަށުން ޑައުންޕޭމަންޓުގެ ގޮތުގައި 2000 ދައްކައިގެން މަހަކު 900 ރުފިޔާ ދައްކާ ގޮތަށް ސެމްސަންގް ގެލެކްސީ އެސް 8 ފޯނު ގަނެވޭނެ ކަމަށެވެ.\nއަދި ޑައުންޕޭމަންޓުގެ ގޮތުގައި 2000 ދައްކައިގެން މަހަކު 100 ރުފިޔާ ދައްކާ ގޮތަށް ސެމްސަންގް ގެލެކްސީ އެސް 8+ ފޯނު ގަނެވޭނެ ކަމަށް އުރީދޫއިން މައުލޫމާތު ދެއެވެ.\nއޭގެ އިތުރުން މަހުންމަހަށް ފައިސާދައްކާ ޕެކޭޖަކީ އެއް އަހަރު ދުވަހުގެ ޕުލޭނެއް ކަމަށާއި މި ޕެކޭޖް ދަށުންވެސް އެއް އަހަރުގެ މުއްދަތަށް މަހަކު3ޖިބީ ޑޭޓާ އަދި 100 މިނިޓުގެ ކޯލް ހިލޭ ލިބިގެންދާނެ ކަމަށް އެފަރާތުން މައުލޫމާތު ދެއެވެ.\nއަދި ކޮންމެ 2000 ރުފިޔާގެ ޑައުންޕޭމަންޓް އަކާއި އެކު، އިންސްޓޯލްމަންޓް ޕެކޭޖްތަކެއްވެސް އުރީދޫ އިން ވަނީ ތައާރަފްކޮށްފައި ކަމަށާއި އެއީ ޕޯސްޓްޕެއިޑް 249، 299، 399، 499، 749، 899، 999، 1499 ނުވަތަ 1999 ހިޔާރުކުރައްވާ ކަސްޓަމަރުންނަށް ކަމަށް އުރީދޫ އިން މައުލޫމާތު ދެއެވެ.


Mihaa kurin India aa kulhen jeheykan aey naseeb: Lanka Coach\nލަންކާގެ ކޯޗް ފަކީރު އަލީ ---\nއެންމެ ކުރިން އިންޑިއާ އާ ކުޅެން ޖެހުނު ކަން އެއީ ނަސީބެއް ކަމަށް، ސާފް ޗެމްޕިއަންޝިޕްގައި މިއަދު އިންޑިއާ އާ ދެކޮޅަށް ނިކުންނަ ޝްރީ ލަންކާގެ ކޯޗް އެމްޑީ ނިޒާމް ފަކީރު އަލީ ބުނެފި އެވެ.\nގުރޫޕް ބީ ގެ ފުރަތަމަ މެޗުގައި މިއަދު އިންޑިއާ ލަންކާ ކުޅޭ މެޗު ފަށާނީ، ރާއްޖޭ ގަޑިން ހަވީރު 6:00 ގަ އެވެ. އެ ގުރޫޕްގައި ދެން ހިމެނެނީ، ރާއްޖެ އެވެ. ކުރިން ރާއްޖޭގެ ކުލަބުތަކަށް ކުޅުނު ފަކީރު އަލީ ބުނީ، މެޗުގައި ފޭވަރިޓެއް ނެތް ކަމަށެވެ.\n"މެޗުގައި ފޭވަރީޓެއް ނެތް، މެޗު ފަށައި ރަނގަޅަށް ކުޅޭ ބަޔަކު މޮޅުވާނީ، ޕޮޒެޓެވިވް ވިސްނުމެއްގައި މެޗު ފެށުން އެއީ ވަރަށް މުހިންމު ކަމެއް، އަހަރެމެން އެ ވިސްނުމުގައި ތިބެވޭތޯ މި ތިބީ،" ފަކީރު އަލީ ބުންޏެވެ. "މިހާ ކުރިން އިންޑިއާ ކުޅެން ޖެހުނު ކަން އެއީ ވަރަށް ރަނގަޅަވީ ކަމެއް، ނޮކައުޓް ސްޓޭޖުގައި ޖެހުމަށް ވުރެ، މިހާރު ކުޅެން ޖެހިއްޖެއްޔާ މާ ރަަނގަޅު."\nއިންޑިއާގެ މިހާރުގެ ކޯޗް، ސްޓެފަން ކޮންސްޓަންޓީންގެ ކޯޗު ކަމުގައި ލަންކާ ވަނީ ބަންގުލަދޭޝްގައި 2003 ވަނަ އަހަރު ބޭއްވި ސާފް ޗެމްޕިއަންޝިޕްގައި 1-1 ން އިންޑިއާ އެއްވަރު ކޮށްފަ އެވެ. އެ ރޫހް ލަންކާއަށް އިންޑިއާ އާ ދެކޮޅަށް ނެރެވޭނެތޯ ސުވާލު ކުރުމުން ފަކީރު އަލީ ބުނީ، މިހާރުގެ ޓީމަކީ އާ ޓިމެއް ކަމަށާއި އޭނާވެސް މި މުބާރާތަށް އާ ކަމަށެވެ. ފަކީރު އަލީ ބުނީ ލަންކާއިން ތައްޔާރު ވަމުން ދަނީ 2030 އަށް ވަރުގަދަ ޓީމެއް ތައްޔާރު ކުރުމަށް ކަމަށެވެ.\n"އަހަރެން މި ޓީމަށް އާ، އަހަރެންވެސް ކުރިއަށް މިދަނީ އާ ކުޅުންތެރިން ވަރަށް ބޮޑަށް ކުރިއަރުވަން މަސައްކަތް ކުރަމުން، އަހަރެމެން މަސައްކަތް މި ކުރަނީ 2013 ވަރުގަދަ ބާރަކަށް ލަންކާ ހަދަން، މަޑުމަޑުން ކުރިއެރުން އަންނަތަން އަހަންނަށް އެބަ ފެނޭ." ފަކީރު އަލީ ބުންޏެވެ.\nރާއްޖެއާ ލަންކާ ކުޅޭ މެޗު އޮންނާނީ އަންނަ ހުރުކު ދުވަހު ހަވީރު އެވެ.\nއިންޑިއާ ސްރީލަންކާ ސާފް ސުޒުކީ ކަޕް + ސާފް ޗެމްޕިއަންޝިޕް


މާލޭ މޭޔަރުކަމަށް މުޢިއްޒު ފަދަ ޤާބިލް ބޭފުޅަކު ނެތް: ޢުމަރު ޒާހިރު - DhiDaily\nމާލޭ މޭޔަރުކަމަށް މުޢިއްޒު ފަދަ ޤާބިލް ބޭފުޅަކު ނެތް: ޢުމަރު ޒާހިރު\nއަންނަ އޭޕްރީލް މަހުގެ 10 ވަނަ ދުވަހު ބާއްވަން ނިންމާފައިވާ ލޯކަލް ކައުންސިލް އިންތިޚާބުގައި މާލޭގެ މޭޔަރުކަމަށް ވާދަކުރައްވާ ބޭފުޅުންގެތެރެއިން ކުރީގެ ހައުސިން މިނިސްޓަރު ޑރ.މުޙައްމަދު މުޢިއްޒު ފަދަ ޤާބިލް ބޭފުޅަކު ނެތްކަމަށް ކުރީގެ މިނިސްޓަރު އޮނަރަބަލް ޢުމަރު ޒާހިރު ވިދާޅުވެއްޖެއެވެ.\nޕީޕީއެމްގެ ޓިކެޓުގައި މާލޭގެ މޭޔަރުކަމަށް ވާދަކުރައްވާ ޑރ.މުޢިއްޒުއަށް ތާއީދުކުރައްވަން ޢުމަރު ޒާހިރު ނިންމެވިކަން ވަނީ ހާމަކުރައްވާފައެވެ. އެކަން ހާމަކުރެއްވީ ޢުމަރުގެ އިޒުނައާއެކު މުޢިއްޒު ކުރެއްްވި ޓްވީޓެއްގައެވެ.\nމި ގޮތުން ޑރ.މުޢިއްޒު ވަނި ޢުމަރު ޒާހިރަށް ޝުކުރު އަދާކުރައްވާފައެވެ.\n”މިހާރު“ އަށް ދެއްވި ބަސްދީގަތުމެއްގައި ޢުމަރު ޒާހިރު ވިދާޅުވީ މާލޭގެ މޭޔަރުކަމަށް ވާދަކުރައްވާ ބޭފުޅުންގެތެރެއިން ކުރީގެ ހައުސިން މިނިސްޓަރު ޑރ.މުޙައްމަދު މުޢިއްޒު ފަދަ ޤާބިލް ބޭފުޅަކު ނެތްކަމަށެވެ.\nޑރ.މުޢިއްޒުގެ މަސައްކަތްޕުޅުތަކުން މާލެ ސަރަހައްދަށް ވަރަށް ގިނަ ކަންކަންވެއްޖެކަން ފާހަގަކުރައްވަމުން ޢުމަރު ވިދާޅުވީ ބްރިޖުން އެއަރޕޯޓަށް ދާން އޮންނަ މަގު (ހައިވޭ) ނުހެދުނުނަމަ އެކަމުން އުނދަގޫތަކެއް ވާނެ ކަމަށެވެ. ނަމަވެސް މިއަދު އެކަން ކުރައްވައި ނިންމަވާފައިވާއިރު، ނުހަނު ބޮޑު ފަސޭހައެއް ލިބިގެންދިޔަކަން ޢުމަރު ފާހަގަކުރެއްވިއެވެ.\nމީގެ އިތުރުން ޢުމަރު ވިދާޅުވީ ޑރ.މުޢިއްޒުގެ މިނިސްޓަރުކަމުގައި ހިންގި މަޝްރޫޢުތައް ވަރަށް ގާތުން ބައްލަވައި އުޅުއްވިކަން ފާހަގަކުރެއްވޭ ކަމަށެވެ.


Aharuge furathama7dhuvahu 20,612 fathuruverin ziyaaraaikohfi - vNews.mv\nއަހަރުގެ ފުރަތަމަ ހަތް ދުވަހު 20،612 ފަތުރުވެރިން ޒިޔާރާތްކޮށްފި!\nމަރްޔަމް ލީން 08 January 2021, 17:31\nމި ހިނގާ 2021 ވަނަ އަހަރުގެ ފުރަތަމަ ހަތްދުވަހު 20،612 ފަތުރުވެރިން ރާއްޖެ ޒިޔާރާތްކޮށްފިއެވެ.\nޓުއަރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މިއަހަރު އެންމެ ގިނަ ފަތުރުވެރިން ޒިޔާރާތްކޮށްފައިވަނީ މިމަހުގެ ތިންވަނަ ދުވަހުގައެވެ. އެދުވަހު 4195 ފަތުރުވެރިން ޒިޔާރާތްކޮށްފައިވެއެވެ. ދެން އެންމެ ގިނަ ފަތުރުވެރިން ޒިޔާރާތްކުރީ ދެވަނަ ދުވަހުގައެވެ. އެދުވަހު 4160 ފަތުރުވެރިން ޒިޔާރާތްކުރިއެވެ.\nމިހާތަނަށް އެންމެ ގިނަ ފަތުރުވެރިން ޒިޔާރާތްކޮށްފައިވަނީ ރަޝިއާއިންނެވެ. އެގައުމުން 5331 ފަތުރުވެރިން ޒިޔާރާތްކުރިއިރު، ދެވަނައަށް އެންމެ ގިނަ ފަތުރުވެރިން ޒިޔާރާތްކުރި އިންޑިއާއިން 1816 ފަތުރުވެރިން ވަނީ ޒިޔާރަތްކޮށްފައެެވެ.\nތަފާސްހިސާބުތައް ދައްކާގޮތުން ފަތުރުވެރިންނަށް ހިދުމަތްދޭ 565 ތަނެއް މިހާރު ވަނީ ހުޅުވާލާފައެވެ.\nއެގޮތުން 141 ރިސޯޓަކާއި، 11 ހޮޓެލް އަދި 131 ސަފާރީގެ އިތުރުން 282 ގެސްޓްހައުސްއެއް ވަނީ ހުޅުވާފައެެވެ. މިއީ 41،982 ބެޑް ކެޕޭސިޓީއެވެ.\nމިއަހަރު 1.5 މިލިއަން ފަތުރުވެރިން ޒިޔާރަތްކުރާނެ ކަމަށް ސަރުކާރުން ވަނީ ލަފާކޮށްފައެވެ.


@Visit Maldives@ akun fuhdhaaleven eba oiytha? - AO News\n“ވިޒިޓް މޯލްޑިވްސް” އަކުން ފުއްދާލެވެން އެބައޮތްތަ؟\nރާއްޖޭގެ ރިސޯޓެއްގެ މަލަމަތި: ފޮޓޯ އިންޓަނެޓް\nދުނިޔޭގެ ކަންކަން ބަދަލުވަމުންދާގޮތް ނިކަން ދެކިބަލާށެވެ. މިއަދު ދުނިޔޭގެ ބޮޑެތި ވެބްސައިޓްތަކާއި ސާރޗް އިންޖީން ތަކުގައި ނަން ވިދާލި “ޓްރެންޑިން” ނަމަކަށް އެއޮތީ “ވިޒިޓް މޯލްޑިވްސް” އެވެ. ކޮންކަމަކާހެދިތޯއެވެ. ޗައިނާއިން ޖައްވަށް ފޮނުވާލި ރޮކެޓްގެ ބައެއް ރާއްޖޭގެ ސަރަޙައްދަށް ވެއްޓުމާއި ގުޅިގެންނެވެ. އެރޮކެޓްގެ ބައިތައް ވެއްޓޭނެދިމާ ބަލަން އެތައް ބަޔަކު މިއަދު ހެނދުނާ ހަމަޔަށް ތިބީ ކެތްމަދުވެފައެވެ. ޗައިނާއިން އެސަރަޙައްދަކީ ރާއްޖެކަމަށް ބުނުމުން ދުނިޔޭގެ އެތައްބައެއްގެ ލޯއަމާޒުވާ މިރާއްޖޭގެ ނަން ގުގުމަން ފެށިއެވެ.\nމިކަމާ އުފާކުރި ދިވެހިންގެ ތެރޭ ރާއްޖޭގެ ފަތުރުވެރިކަމާބެހޭ ވަޒީރުވެސް ހިމެނެއެވެ. ޑޮކްޓަރ ޢަބްދުﷲ މަޢުސޫމް ވިދާޅުވީ ޗައިނާގެ ރޮކެޓަކާހެދި ދުނިޔޭގެ ޗާޓުގައި ދިވެހިރާއްޖެއެވަނީ މިހާތަނަށް ބަޔަކު ނުދެކޭހާ ބޮޑަށް ފަވާލާފައިކަމަށެވެ. މިނިސްޓަރ ގެ މިޓުވީޓާއެކު ދިވެހިން ކެކި އަރައިގަތްތަން ފެނުނެވެ. ހައްތާވެސް ތެދުވާހަކަތަކެވެ. ދުނިޔޭގެ އެކި ކަންކޮޅުތަކުން މިއަދު ކިތައްމެ ރަނގަޅަށްވެސް ރާއްޖެއަށް ނަޒަރު ހިންގާލައިފިއެވެ. މޯލްޑިވްސްގެ ހިތްގައިމު ފޮޓޯތައް ކަޅިޖަހާނުލާ އެމީހުން ބަލާނެއެވެ. ހާދަރީއްޗޭ ހާދަ ނަލައޭ ހިތާ ހިތުން ކިޔާނެއެވެ. ބޯމަތިވެފައިވާ ކޮވިޑްގެ ބިޔަ ރާޅުނެތްނަމަ މިއަދު ވެގެންދާނީ ރާއްޖޭގެ ރިސޯޓްތަކުގެ ބުކިން މެކުހަށް ޖަހާނެ ދުވަހަކަށެވެ. އެރޮކެޓް ގެ ވެރިން ކަމުގައިވާ ޗައިނާގެ ފަތުރުވެރިންވެސް މިއަދު ކަރު އެލުވާލާނެއެވެ. އެމީހުންގެ ޑްރީމް ލޭންޑަށް ދާހިތުން ކެތްމަދުވެގެންނެވެ.\nބަޔަކަށް ރާއްޖޭގެ މަލަމަތި މާދުރުން އެހާ ފުރިހަމަކަމަށް ހީވުމަކީ ވެދާނެ ކަމެކެވެ. އެހެނަސް މިޤައުމުގައި ދިރިއުޅޭ ޢާއްމު ރައްޔިތުމީހާ އަށް ވަންހަނާ އެއްކަމެއްވެސް ނެތެވެ. ދުނިޔޭގެ ޤައުމުތަކުގައި ބޮޑެތި މަހުޖަނުންނަށް ޚާއްސަ އަގުބޮޑު މަރުކާގެ މަންޒިލްތައް ފަތިފައްޗަށް އަމުނާލެވިފައި ހުއްޓަސް އެއީ ރާއްޖޭގެ ރައްޔިތުންގެ ދިރިއުޅުމުގެ ފެންވަރު ކިރާލެވޭ ވަސީލަތެއް ނޫނެވެ. ރާއްޖޭގެ ރައްޔިތުންގެ ތެރޭގައި ގިނައި ޒަރޫރީ ބޭނުންތައް ނުފުދިތިބި މީހުންނެވެ.\nފެންނަނީ މާޔޫސްވެ ގޮތްހުސްވެފައިވާ މޫނުތަކެވެ. މަހު ބިލްތައް ނުދެއްކި ލޭންދޭން ބޮޑުވެ ދަރަނި މައްޗަށް ދަރަނި އަރަމުން ދިއުމުގެ ނަތީޖާއެއްގެ ގޮތުން” އަނގަޔާ އަތާ ދިމާނުވެ” އެހެރަ ދަނީއެވެ. މިއީ ދެން ބަޔަކަށް ޙައްލު ކުރެވެން އޮތް ކަމެއްވެސް ނޫނެވެ. ފަތުރުވެރިކަން ވަޅުޖެހިއްޖެއެވެ. ދިވެހިންގެ ލޭނާރުކަމުގައިވި ދިވެހި މަސްވެރިން އެތިބީ މަސްކިރޭނެ ގޮތެއްނެތި އެކަމުގެ މާޔޫސްކަމުގެ ތެރޭގައެވެ. މިނިކަމެތި ކަމުގެތެރޭ ދިރިއުޅުމުގެ ހައިޖާން ބޮޑު ގަދަކަނޑު ހުރަސްކުރަން ފަތަފަތާތިއްބަސް ދިވެހިންނަކީ ބައެއް ކަހަލަ ކަންކަމުގައި އަދި މާ އަރާ ތިބި ބައެކެވެ. ގެވެށި އަނިޔާ އާއި މަސްތުވާ ތަކެއްޗާއި ކުޑަކުދިންނަށް ކުރާ ހާނީއްކަތަކާއި ޖިންސީ ގޯ ދުނިޔޭގެ ނިސްބަތުންވެސް ސީރިޔާގެ ދާޚިލީ ހަނގުރާމައަށް ކަމަރު ބަނދެލި ދިވެހިންގެ ޢަދަދު ގިނަކަން ހަނދާންވާނެއެވެ.\nހަރުކަށި ފިކުރާއި އަނދިރިދައުލަތެއްގެ ވާހަކައަކީ އެހާހިސާބުން ދެންތިލަވި އެންމެ ވަރުހުރި ކަންތަކެވެ. މިކަމުގެތެރޭ އަނބިދަރީންނަށް އަނިޔާ ކުރަނީއެވެ. ކުޑަކުދިންނަށް ވެކްސިން ދިނުމާއި ޅަފަތުގެ އުނގެނުމުން މަޙުރޫމު ކުރަނީއެވެ. ދިވެހީންގެ ކިބައިގައިވާ އިސްލާމީ ރިވެތި އާދަތަކަށް ހަޖޫޖަހައި އެކަމުގެ ތެރެއިން ދީނީ އިޚްތިލާފުތައް ގިނަވެގެން ދިޔައީއެވެ. ދެންއައީ ގެއްލުވާލުމާއި ގެއްލުމާއި މެރުމުގެ އިންގިލާބެކެވެ. ދިރިހުއްޓާ މަރާލުމެވެ. ޓެރަރިޒަމްގެ ޢަމަލެވެ. ބޮންގޮއްވުމާއި ހަތިޔާރު ގެންގުޅުމެވެ. 2021 މެއި6ވަނަ ދުވަހަކީވެސް މިފަދަ ޙާދިސާއެއްގެ އަސަރުން ދިވެހިން ރޮއްވާލި ދުވަހެކެވެ. ރާއްޖޭގެ ކުރީގެ ރައީސް މުޙައްމަދު ނަޝީދު އަވަހާރަކޮށްލުމަށް ދެވުނު އެހަމަލާގައި އެމަނިކުފާނުވަނީ އަދިވެސް ޒަޚަމްތަކުން ލިބުނު ވޭނާއި ކެކުޅުމުގައެވެ. ﷲ އެމަނިކުފާނަށް އަވަސް ޝިފާއެއް މިންވަރުކޮށްދެއްވާށިއެވެ.\nމިނޫނަސް އެތައް ހިތްދަތި ރަޙުމް ކުޑަޢަމަލުތަކެއް މިދިވެހި ފަސްގަނޑުން ދަނީ ފެންނަމުންނެވެ. މިއީ ދުނިޔެ މިދެކޭ “ޕެރެޑައިސް” ގައި ނުދައްކާ ވާހަކަތަކެވެ. އެހެންކަމަށް ވާނަމަ ދުނިޔެމަތީގެ ޙަގީގީ ސުވަރުގެ އަކީ ދިވެހީންނާއި ލާއިގު ބަހެއްނޫނެވެ. އެފަޚުރު ލިބިގަތުމަށްޓަކައި ދިވެހިންނަށް މިނޫން ދުވަހެއް ފެންނަން ޖެހެއެވެ. މިކަމަކީ ބަޔަކުއަރާ ތިބެގެން ކުރެވިދާނެ ކަމެއްނޫނެވެ. މިއަދު އެންމެން އެކިޔާ ފަރުދީ ޒިއްމާއެއް މާއަރިސް ބަހަކަށް ހަދަންވީއެވެ. މިއީ ވަކި ބަޔަކަށް ޚާއްސަ ބަހެއް ނޫނެވެ. ކޮންމެ މީހަކީވެސް ފަރުދެކެވެ. އޭނާ އަދާކުރާ ވަޒީފާގައި ކިތައްމެ ހައިބަތު ހުއްޓަސް ފަރުދީ ޒިއްމާއަކުން ރެކެވޭނެ ޖާގައެއް ނޯންނާނެއެވެ. ރާއްޖެ އަމާންވާނީ ފަރުދީ ޒިންމާ އެންމެނަށް އެނގި ކަށަވަރުވި ދުވަހަކުންނެވެ.\nވިޒިޓް މޯލްޑިވްސްފަތުރުވެރިކަންޓުއަރިޒަމް މިނިސްޓަރ


Covid-19: Somalia ge Kureege Bodu Vazeeru Avahaara Vejje - Vaguthu\nކޮވިޑް-19: ސޯމާލިއާގެ ކުރީގެ ބޮޑުވަޒީރު އަވަހާރަވެއްޖެ\nސޯމާލިއާގެ ކުރީގެ ބޮޑު ވަޒީރު ނޫރު ހަސަން ހުސެއިން\nދުނިޔޭގެ ގިނަ ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން ސޯމާލިއާގެ ކުރީގެ ބޮޑުވަޒީރު ނޫރު ހަސަން ހުސެއިން އަވަހާރަވެއްޖެއެވެ.\nނޫރު ހަސަން އަވަހާރަވެފައިވަނީ ކޮވިޑް-19 އަށް ފައްސި (ޕޮޒިޓިވް)ވިތާ ފަސްދުވަސް ފަހުން ލަންޑަނުގެ ހޮސްޕިޓަލުގައި ފަރުވާ ދެމުން ދަނިކޮށް ކަމަށް އާއިލާއިން ވަނީ ބުނެފައެވެ. ނޫރު އަވަހާރަވިއިރު އުމުރުފުޅުން 83 އަހަރު ވަނީ ވެފައެވެ.\nނޫރު ހަސަން ހުސެއިން އަކީ 2007 އިން 2009 ވަނަ އަހަރަށް ސޯމާލިއާގައި ބޮޑުވަޒީރު ކަން ކުރައްވާފައިވާ ބޭފުޅެކެވެ.\nކޮވިޑް-19 ޖެހިގެން އެފްރިކާއިން މީގެ ކުރިން އެގައުމުގެ "ކެމެރޫނިއަން ޖޭޒް ލެޖެންޑް" މަނޫ ޑިބަންގޯ އާއި "ކޮންގޮލީޒް މިއުޒިކް ސްޓަރ" އުލުސް މަބެލް ވަނީ ނިޔާވެފައެވެ.\nދުނިޔޭގެ 203 ސަރަހައްދަކަށް މި ބަލި ފެތުރިފައިވާއިރު، ދެކުނު އެފްރިކާއިން ކޮވިޑް-19 ޖެހުނު މީހުންގެ އަދަދު ވަނީ 1،353 އަށް އަރާފައެވެ. ސޮމާލިއާއިން މި ބަލި ޖެހިގެން5މީހަކު ރިޕޯޓް ކޮށްފައިވާއިރު، އެގައުމުން ބަލި ޖެހިގެން އެކަކު ވަނީ ރަނގަޅުވެފައެވެ.\nޑިސެމްބަރު މަހު ޗައިނާއިން ފެތުރެން ފެށި މި ބަލި ދުވަހުން ދުވަހަށް ޖެހޭ މީހުންގެ އަދަދު އިތުރުވާން ފެށުމުން ޗައިނާގައި އަވަހަށް ބަލި ކޮންޓްރޯލް ކުރެވިދާނެ ކަމާއި މެދު ގިނަ މީހުން ވަނީ ސުވާލު އުފައްދާފައެވެ. އެހެން ނަމަވެސް ޗައިނާ އިން އަވަހަށް އެޅި ވަރުގަދަ ފިޔަވަޅުތަކުގެ ސަބަބުން މިހާރު ވަނީ ބަލި ކޮންޓްރޯލް ކޮށްފައެވެ.


Neymar hoadhum'ah Barca'in hushahelhi hushahelhun PSG'in reject kohffi\nކުޅިވަރު - ނޭމާ\nނޭމާ ވިއްކާލަން ޕީއެސްޖީން ބޭނުންވަނީ 222 ޔޫރޯއަށް\nކ. މާލެ 20 އޯގަސްޓު 2019 | އަންގާރަ 20:16 10,243\nނޭމާ - ގެޓީ އިމޭޖާސް\nޕެރިސް ސެއިންޓް ޖާމަން (ޕީއެސްޖީ) އަށް ކުޅެމުން އަންނަ ނޭމާ ހޯދުމަށް ބާސެލޯނާއިން ހުށަހެޅި ހުށަހެޅުން ޕީއެސްޖީން ރިޖެކްޓްކޮށްފި ކަމަށް ރިޕޯޓްތައް ބުނެފިއެވެ.\nއީއެސްޕީއެން އިން ބުނީ، ނޭމާ ހޯދުމަށް ބާސާއިން ހުށަހެޅީ ލޯން އެއްބަސްވުމެކެވެ. ނަމަވެސް ޕީއެސްޖީން ވަނީ އެ ހުށަހެޅުމާ ދެކޮޅު ހަދާފައެވެ.\nޕީއެސްޖީން ބޭނުންވަނީ ބާސާއިން ނޭމާ ގަތް 222 މިލިއަން ޔޫރޯއަށް އޭނާ ވިއްކާލާށެވެ. ނަމަވެސް އެ އަގަށް ނޭމާ ގަތުމަށް ބާސާއިން ބޭނުމެއް ނުވެއެވެ.\nޕީއެސްޖީގެ ޕްރީ ސީޒަން އެއްވެސް މެޗެއްގައި ނޭމާ ކުޅެފައިނުވާއިރު ފްރެންޗް ސުޕަރ ކަޕް ޕީއެސްޖީއިން ކުޅުނު މެޗުގައި ވެސް އޭނާއަށް ޓީމުން ޖާގަ ދީފައިނުވެއެވެ. އަދި ލީގުގައި ޕީއެސްޖީ ކުޅުނު ދެ މެޗުންވެސް އޭނާއަށް ޖާގަ ދީފައި ނުވެއެވެ.\nބްރެޒިލްގެ ސަންޓޯސްގައި ކާމިޔާބު ދުވަސްތަކެއް ހޭދަކުރުމަށް ފަހު ނޭމާ ބާސާއަށް ބަދަލުވީ 2013 ވަނަ އަހަރެވެ.\nއެގޮތުން އޭނާ ވަނީ އެޓީމަށް ކުޅުނު 186 މެޗުގައި 105 ލަނޑު ކާމިޔާބުކޮށް އެޓީމާއެކު ސްޕެނިޝް ލީގު ދެފަހަރު، ކޮޕާ ޑެލްރޭ ދެފަހަރު، ސްޕެނިޝް ސުޕަރކަޕް ޔުއެފާ ޗެމްޕިއަންސް ލީގު އަދި ފީފާ ކްލަބް ވޯލްޑް ކަޕް ވެސް ކާމިޔާބު ކޮށްފައެވެ.\nނޭމާ އަންނަނީ ޕީއެސްޖީއަށް ބަދަލުވެ، އެ ކްލަބުގައި މޮޅު ކުޅުމެއް ދައްކަމުންނެވެ. އެގޮތުން އޭނާ ވަނީ އެ ކްލަބަށް މިހާތަނަށް ކުޅުނު 58 މެޗުގައި 51 ލަނޑު ކާމިޔާބު ކޮށްފައެވެ.\nބްރެޒިލް ގައުމީ ޓީމާއެކު އޮލިމްޕިކްސް ރަން މެޑަލް މިދިޔަ އަހަރު ކާމިޔާބުކުރި ނޭމާ ވަނީ ގައުމީ ޓީމަށް ކުޅުނު 97 މެޗުގައި 60 ލަނޑު ކާމިޔާބު ކޮށްފައެވެ. މީގެ އިތުރުން އޭނާ ވަނީ ފީފާ ކޮންފެޑެރޭޝަންސް ކަޕް 2013 ވަނަ އަހަރު ކާމިޔާބު ކޮށްފައެވެ.


COP26: leaderun ge baeh vaudhufulhu thakah avas kalhi eh | ThePress\nކޮޕް26: ލީޑަރުންގެ ބައެއް ވައުދުފުޅުތަކަށް އަވަސް ކަޅިއެއް\n03 November 2021, 14:25\nއިންޑިއާގެ ބޮޑުވަޒީރު ނަރޭންދްރާ މޯދީ (މ) އަދި އިނގިރޭސި ބޮޑުވަޒީރު ބޮރިން ޖޯންސަން (ވ)، އދގެ ސެކްރެޓަރީ ޖެނެރަލް އެންޓޯނިއޯ ގުޓެރޭޒްއާއެކު ކޮޕް26ގެ ބައްދަލުވުމުގައި/ ފޮޓޯ: އިންޑިއާ ޓިވީ ނިއުސް\nއިންސާނީ ދަރިފަސްކޮޅުގެ ދެމި އޮތުމާއި ނެތި ދިއުމާ ގުޅިފައިވާ އެންމެ ހައްސާސީ އެއް މައްސަލައަކީ މޫސުމީ ބަދަލުތަކުގެ މައްސަލައެވެ. މޫސުމަށް އަންނަ ނޭދެވޭ ބަދަލުތަކުގެ ސަބަބުން ދިރިއުޅުމުގެ ހުރިހާ ބަހާއަކަށްހެން އަސަރު ކުރަމުން ދާ އިރު، މި ދުވަސްވަނީ ބަވަނަވެފައި ވާ އަދުގެ ދުނިޔޭގައި، މިކަމާ ބެހޭ ގޮތުން އެންމެ ފުޅާ ދާއިރާއެއްގައި ބަހުސްތައް ކުރިއަށް އެންމެ ފޯރިގަދަ ދަނޑިވަޅުވެސްމެއެވެ.\nމޫސުމީ ބަދަލުތަކާ ބެހޭ އދގެ ބައްދަލުވުން ނުވަތަ ކޮންފަރަންސް އޮފް ޕާޓީގެ 26 ވަނަ ދައުރު (ކޮޕް26)ގެ ބައްދަލުވުންތައް އިނގިރޭސިވިލާތުގެ ގްލާސްގޯގައި މިހާރު ކުރިއަށް ދާއިރު، ގައުމުގެ ލީޑަރުން މިހާރުވެސް ވަނީ އުއްމީދުން ފުރިގެންވާ ވައުދުފުޅުތަކެއް ވެވަޑައިގެންފައެވެ.\nއިނގިރޭސި ބޮޑުވަޒީރު ބޮރިން ޖޯންސަން، (ކ)، ކޮޕް26ގެ ބައްދަލުވުމުގައި / ފޮޓޯ: އެންވައިޓީ\nއޮކްޓޯބަރު މަހުގެ 31 ވަނަ ދުވަހު ފެށި ކޮޕް26ގައި ބައިވެރިވެވަޑައިގެންނެވި ގައުމުތަކުގެ އެންމެ އިސް ލީޑަރުންގެ ތެރެއިން ގިނަ ލީޑަރުންތަކަކަށް ބުރާސްފަތި އަންގާރަ ދުވަހަކީ ބައްދަލުވުމުގެ އެންމެ ފަހު ދުވަހެވެ. ބައްދަލުވުމުގައި އެ ލީޑަރުން ބައިވެރިވެވަޑައިގެންނެވި އެންމެ ފަހު ދުވަސް، ގިނަ ލީޑަރުންތަކެއް ނިންމަވާލެއްވީ ފޮނި ވައުދުފުޅުތަކަކާއެކުގައެވެ.\nކޮޕް26 އަށް ދެއްވި ވަދާއީ ތަގުރީރުގައި، އެމެރިކާގެ ރައީސް ޖޯ ބައިޑަން ވަނީ މޫސުމީ ބަދަލުތަކާ ގުޅޭ ކަންކަމުގައި މިހާތަނަށް ހޯދިފައި ވާ ކުރިއެރުންތައް ފާހަގަ ކުރައްވާ، އެކަމަށް ތައުރީފު ކުރައްވާފައެވެ. އަދި ޗައިނާއާއި ރަޝިއާގެ އެންމެ ލީޑަރުން، މިފަހަރުގެ ބައްދަލުވުމުގައި އަމަލީ ގޮތުން ބައިވެރިވެވަޑައި ނުގެންނެވި ކަން ފާހަގަ ކުރައްވާ، ބައިޑަން ވަނީ އެކަމަށް ފާޑުވިދާޅުވެފައެވެ.\nއެމެރިކާގެ ރައީސް ޖޯ ބައިޑަން، ކޮޕް26ގެ ބައްދަލުވުމުގައި / ފޮޓޯ: ގްލޯބަލް ސިޓިޒަން\nބައްދަލުވުމުގެ ހޮސްޓް އަދި އިނގިރޭސި ބޮޑުވަޒީރު ބޮރިސް ޖޯންސަންގެ ވާހަކަފުޅު ހުރީ އެދެވޭ ރޫހެއްގައެވެ. 120 ގައުމެއްގެ އެންމެ ލީޑަރުންނާއެކު ކުރިއަށް ގެންދިޔަ ކޮޕް26ގެ ބައްދަލުވުންތަކުގައި އެކެއް ނުވަތަ އެއަށްވުރެ ގިނަ އަމާޒުތަކެއް ކަނޑައެޅިގެން ދިޔަ ކަމީ ކާމިޔާބީއެއް ކަމަށް ޖންސަން ވަނީ ފާހަގަ ކުރައްވާފައެވެ.\nކަން މިހެން އޮތް އިރު، ކެނެޑާގެ ބޮޑުވަޒީރު ޖަސްޓިން ޓްރޫޑޯ ވަނީ ގައުމުތަކުން މިހާރަށްވުރެވެސް ބޮޑަށް މަސައްކަތް ކުރުމަށް ބާރު އަޅުއްވާފައެވެ.\nއަންގާރަ ދުވަހު އިއުލާން ކުރެވުނު ބައެއް މުހިންމު އަމާޒުތަކަށް ބަލާއިރު ސާފު ހަކަތައިގެ އާމާޒުގެ ވާހަކަ ފާހަގަ ކުރަން ޖެހެއެވެ. އެމެރިކާ، އިނގިރޭސިވިލާތް، ވިލާތުގެ އިއްތިހާދު އަދި ޗައިނާވެސް ހިމެނޭހެން 42 ގައުމަކުން ވަނީ، 2030 ވަނަ އަހަރު އަންނައިރު ގައުމުތަކުން އެންމެ ބިނާކުރަނިވި ގޮތެއްގައި ހަކަތަ ބޭނުން ކުރުމަށް އޮތް ދެކޮޅު ޖެހޭ ގޮތަކީ، ސާފު ހަކަތަ ބޭނުން ކުރުން ކަމަށް އެއްބަސްވެފައެވެ.\nއިނގިރޭސި ބޮޑުވަޒީރު ބޮރިން ޖޯންސަން، ކޮޕް26ގެ ބައްދަލުވުމުގައި / ފޮޓޯ: ޕޮލިޓިކޯ\nމީގެ އިތުރުން 80 އަށް ވުރެ ގިނަ ގައުމުން ވަނީ، މީތޭން ބޭރު ކުރާ މިންވަރު ކުޑަ ކުރުމަށް އެއްބަސްވެފައެވެ. އެގޮތުން 2020 ވަނަ އަހަރާ އަޅާ ބަލާއިރު، 2030 ވަނަ އަހަރު އަންނައިރު، އެ ގައުމުތަކުން މީތޭން ގޭސް ބޭރު ކުރާ މިންވަރު، އެންމެ މަދުވެގެން 30 ޕަސެންޓް ދަށް ކުރުމަށް ގައުމުތަކުން ވަނީ އެއްބަސްވެފައެވެ. ނަމަވެސް، މި ކަމަށް އެއްބާރުލުން ދިނުމަށް ޗައިނާ، ރަޝިއާ އަދި އިންޑިއާއިން ވަނީ އިންކާރު ކޮށްފައެވެ.\nއިންޑިއާގެ ބޮޑުވަޒީރު ނަރޭންދްރާ މޯދީ، ކޮޕް26ގެ ބައްދަލުވުމުގައި / ފޮޓޯ: ދި އިންޑިއަން އެކްސްޕްރެސް\nޖަންގަލިތައް ކަނޑާ ހުސް ކުރުމަކީވެސް މޫސުމީ ނޭދެވޭ ބަދަލުތަކަށް މަގުފަހި ކުރާ އެންމެ ބޮޑު އެއް ސަބަބަށް ވާ އިރު، 122 ގައުމެއްގެ އެންމެ އިސް ލީޑަރުން ވަނީ ޖަންގަލިތަކުން ގަސް ކެނޑުން ހުއްޓުވާ، އެކަން ބަދަލު ކުރުމަށް އެއްބަސްވެވަޑައިގެންނެފައެވެ. ދުނިޔޭގެ އެކި ހިސާބުތަކުގައި ފެތުރިފައި ވާ ޖަންގަލިތަކުގެ 85 ޕަސެންޓް ހިއްސާ ކުރާ ގައުމުތަކުގެ ލީޑަރުން ވަނީ، 2030 ވަނަ އަހަރު، ޖަންގަލިތަކުން ގަސް ކެނޑުން ހުއްޓުވާ، ބިންގަނޑަށް ގެއްލުން ދިނުމުގެ އަމަލުތައް ހުއްޓާލުމަށް އެއްބާރުލުން ދެއްވާނެ ކަން ހާމަ ކުރައްވާފައެވެ.\nމީގެ އިތުރުން، އިނގިރޭސިވިލާތުން ވަނީ މޫސުމީ ނޭދެވޭ ބަދަލުތަކާ ކުރިމަތިލުމަށް މާލީ އެހީގެ ގޮތުގައި އިތުރު 1 ބިލިއަން ޕައުންޑް ދިނުމަށް ނިންމާފައެވެ. 40 މިލިއަން ޕައުންޑަކީ، ރާއްޖެ ފަދަ، ތަރައްގީ ވަމުން އަންނަ ކުދި ޖަޒީރާ ގައުމުތަކުގެ ކެޕޭސިޓީ ބިލްޑިންގް މަޝްރޫއުތަކަށް ހާއްސަ އެހީއެވެ.\nގައުމުތަކުގެ ލީޑަރުންގެ އެޖެންޑާ ނަމްބަރުތައް މުޅިންހެން ނިމިފައި ވާއިރު، 197 ގައުމަކުން މޫސުމީ ނޭދެވޭ ބަދަލުތައް ކުޑަ ކުރުމުގެ އަމާޒަށް އެއްބަސް ކުރުވާ، އެއް ގަލަކަށް އެރުވުމުގެ ޒިންމާ މިހާރު އެޅިފައި ވަނީ މަޝްވަރާ ޓީމުތަކުގެ ކޮނޑުގައެވެ. މިވަގުތު އެންމެ އިސް މަޝްވަރާތަކެއް ހިނގަމުން ދަނީ ގައުމުތަކުގެ މަލީ ވަޒީރުންނާއި ސިނާއީ އިސް ލީޑަރުންގެ މެދުގައެވެ.\nރިޕޯޓް ކޮޕް26 މޫސުމީ ނޭދެވޭ ބަދަލު ދުނިޔެ ތިމާވެށި


Halabu heevanee janavaaru kathilaa ge eh hen: manzaru dhuh meehun | Mihaaru\nހަލަބަށް ދޭ ވަރުގަދަ ހަމަލާތަކުގައި އެތައް ބަޔަކު ވަނީ ހާލުގައި ޖެހިފައި. --ފޮޓޯ:ސީއެންއެން\nހަލަބު ހީވަނީ "ޖަނަވާރު ކަތިލާ ގެއެއްހެން": މަންޒަރު ދުށް މީހުން\n15 ޑިސެމްބަރ 2016 - 10:40 15 comments\nހަލަބުގައި ދިިރިއުޅޭ މީހަކު ސީއެންއެން އަށް ފޯނުން ބުނީ އިރުމަތީ ހަލަބުގެ ހޮސްޕިޓަލްތައް ހީވަނީ ގަބުރުސްތާނެއްހެން ކަމަށެވެ.\n"މުޅި ތަނުގައި މަރުވެފައިވާ މީހުންގެ ހަށިތައް. ޒަޚަމްވެފައިވާ މީހުން އެހާ ގިނަ. ޚިދުމަތް ދޭނެ ޑޮކްޓަރުންނެއް ނެތް. ސިއްހީ ޚިދުމަތް ދޭނެ ސާމާނެއް ނެތް،" އޭނާ ބުންޏެވެ.\nހަލަބުގައި ދިރިއުޅޭ މީހުންގެ ހާލަތު ސިފަ ކުރަމުން އޭނާ ބުނީ ކާނެ އެއްޗެއް ނެތް އިރު ގޭސް ވެސް ހުސްވެފައިވާ ކަމަށާއި ދަރުގެ ގޮތުގައި ބޭނުން ކުރަނީ ގޭގޭގެ ފަރުނީޗަރު ކަމަށެވެ.\nހަލަބުގެ މީޑިއާ ސެންޓަރުގެ އެކްޓިވިސްޓެއް ކަމަށްވާ ސަލާހު އަޝްކަރު ބުނީ ވައިގެ ހަމަލާތަކުގައި އިމާރާތްތައް ވެއްޓި ސުންނާފަތި ވަމުންދާ އިރު އެތައް ބަޔަކު އިމާރާތްތަކުގެ ދަށުވެ މަރުވަމުންދާ ކަމަށެވެ. އޭނާ ވަނީ ހަލަބުގެ ހާލަތު ބަޔާންކޮށް ބައެއް ވީޑިއޯތައް ސޯޝަލް މީޑިއާގައި އާއްމުކޮށްފަ އެވެ.\n"މިސައިލެއް އަރާ އަހަރެން ދިިރިއުޅޭ އިމާރާތް ވަނީ ވެއްޓިފައި. ވަންނާނެ ތަނެއް މިހާރަކު ނެތް،" ވީޑިއޯ މެދުވެރިކޮށް އޭނާ ބުނެފައިވެ އެވެ.\nހަލަބަށް ދޭ ވަރުގަދަ ހަމަލާތަކާ ގުޅިގެން ގެދޮރު ހަލާކުވެފައިވާ މީހުން އެ ސިޓީ ދޫކޮށް ދަނީ. --ފޮޓޯ:ސީއެންއެން\nސީރިއާ އިން ޓްވީޓް ކުރަމުންދާ ހަތް އަހަރުގެ ކުޑަ އަންހެން ކުއްޖާގެ މަންމަ ފާތިމާ އަލާބިދު ވަނީ ބޮމުގެ ހަމަލާތަކުގައި ހަލަބު ބިމާ ހަމަކުރަމުންދާ އިރު ދުނިޔެ ހިމޭނުން އޮންނާތީ ސުވާލުކޮށްފަ އެވެ. ޓްވީޓް މެދުވެރިކޮށް އޭނާ ވަނީ ހަލަބުގެ ހަމަލާތައް ހުއްޓާލާތޯ މަސައްކަތް ކޮށްދިނުމަށް ތުރުކީގެ ޚާރިޖީ ވަޒީރުގެ ކިބައިން އެދިފަ އެވެ.\nހަމަލާތައް ހުއްޓާލުމުގެ އާ އެއްބަސްވުމުގެ ދަށުން ސީރިއާގެ ހަލަބު ސިޓީން ހަނގުރާމަވެރިން މިއަދު ނުކުންނަން ފަށާނެ ކަމަށް އިދިކޮޅު ހަނގުރާމަވެރިން ވަނީ ބުނެފަ އެވެ.\nސީރިއާ ސަރުކާރާ ދެކޮޅަށް ހަނގުރާމަކުރާ ޖަމާއަތެއް ކަމަށްވާ އަހުރާރު އަލް ޝާމުގެ ތަރުޖަމާން އަހުމަދު ގުރާ އަލީ ބުނީ އާ އެއްބަސްވުމަކަށް ރޭ އާދެވިފައިވާ ކަމަށާއި ހަލަބުން ފުރަތަމަ ނުކުންނާނީ ޒަޚަމްވެފައި ތިބި މީހުން ކަމަށެވެ.\nހަލަބަށް ދޭ ހަމަލާތައް ހުއްޓާލުމަށް އަންގާރަ ދުވަހު ގާއިމްކުރި އެއްބަސްވުން ވަނީ އެއް ދުވަސް ނުވަނީސް އުވާލައިފަ އެވެ. ހަމަލާތައް އިއްޔެ އަލުން ދޭން ފެށުމާ އެކު ދެ ފަރާތުން ވެސް ވަނީ ގިނަ ބަޔަކު މަރުވެފަ އެވެ. އިރުމަތީ ހަލަބުގައި އިދިކޮޅު ހަނގުރާމަވެރިން ކޮންޓްރޯލް ކުރަމުން ދިޔަ ސަރަހައްދުތަކުގައި ގާތްގަނޑަކަށް 50،000 މީހުން ތާށިވެފައި ތިބި ކަމަށް ރިޕޯޓްތައް ބުނެ އެވެ.\nހަލަބަށް ދޭ ހަމަލާތައް ހުއްޓާލުމަށް ފަހު ހަނގުރާމަވެރިންނާއި އާއްމުން ނުކުތުމަށް އެއްބަސްވުމަކަށް އައީ ރަޝިޔާ އާއި ތުރުކީން ކުރި މަސައްކަތުންނެވެ. ހަމަލާތައް ހުއްޓާލުމުގެ އެއްބަސްވުމާ ޚިލާފުވީ ސީރިއާ ސަރުކާރުން ކަމަށް ތުރުކީން ބުނެފައިވެ އެވެ.\nހަލަބުގެ ހާލަތާ ގުޅޭ ގޮތުން މަޝްވަރާ ކުރުމަށް ތުރުކީ އާއި ރަޝިޔާ އަދި އީރާނުގެ ޑިޕްލޮމެޓުން މި މަހު 27 ވަނަ ދުވަހު މޮސްކޯގައި ބައްދަލު ކުރާނެ އެވެ.\nސީރިއާ ސަރުކާރާ ދެކޮޅަށް ހަނގުރާމަ ކުރަނީ އާމީ އޮފް ކޮންކުއެސްޓް ނުވަތަ ޖައިޝުލް ފަތުހު ކިޔާ ހަނގުރާމަވެރި ޖަމާއަތްތަކުން ގުޅިގެން އުފައްދާފައިވާ ކޯލީޝަނަކުންނެވެ. އޭގެ ތެރޭގައި އަލްގައިދާ އިން ވަކިވެފައިވާ ކުރީގެ ނުސްރާ ފްރަންޓް (ޖަބްހަތުއް ނުސްރާ) ނުވަތަ މިހާރުގެ ފަތުހުއް ޝާމު ހިމެނެ އެވެ. މި ޖަމާއަތާ ގުޅިގެން ސީރިއާގައި ދިވެހިން ވެސް ދަނީ ހަނގުރާމަ ކުރަމުންނެވެ.\nހަލަބުން ޓްވީޓްކުރި ކުއްޖާ އަށް ތުރުކީން ގެ ދެނީ\nހަލަބުގައި ތިބި މަދު ހަނގުރާމަވެރިން ނުކުތުމަށް އިންޒާރު ދީފި


Raajjeyge reserve 1 billion dollara kairiah\nރާއްޖޭގެ ޖުމްލަ ރިޒާވް އެއް ބިލިއަން ޑޮލަރާ ގާތަށް\nފިނޭންސް މިނިސްޓްރީގެ މައި އިދާރާ: ރާއްޖޭގެ ރިޒާވް އިތުރު ވަމުންދާ ކަމަށް ފިނޭންސް މިނިސްޓްރީން ބުނި -- ފޮޓޯ: އަވަސް\nރާއްޖޭގެ ޖުމްލަ ރިޒާވް ބޮޑުތަނުން އިތުރުވެ، ކުރި އަށް އޮތް ދެ މަހެއްހާ ދުވަހުގެ ތެރޭގައި އެއް ބިލިއަން ޑޮލަރަށް އަރާނެ ކަމަށް ބެލެވިއްޖެ އެވެ.\nފިނޭންސް މިނިސްޓްރީން އެންމެ ފަހުން އާއްމުކުރި ފެބްރުއަރީ މަހުގެ ތަފާސް ހިސާބުތައް ދައްކާ ގޮތުން މިހާރު ރާއްޖޭގެ ޖުމްލަ ރިޒާވްގައި 938.6 މިލިއަން ޑޮލަރު އެބަހުއްޓެވެ. މި އަދަދަކީ ޖެނުއަރީ މަހު ޖުމްލަ ރިޒާވުގައި ހުރި 756.3 މިލިއަން ޑޮލަރާ އަޅާ ބަލާއިރު 182 މިލިއަން ޑޮލަރު އިތުރުވުމެކެވެ. ރިޒާވް މި އަދަދުން އިތުރުވަމުންދާނަމަ ކުރިއަށް އޮތް ދެ މަސް ދުވަހުގެ ތެރޭގައި ރާއްޖޭގެ ރިޒާވް ފުރަތަމަ ފަހަރަށް އެއް ބިލިއަން ޑޮލަރަށް އިތުރުވާނެ އެވެ. މިއީ ރާއްޖޭގެ ތާރީހުގައި ވެސް ގައުމީ ރިޒާވެއް ބިލިއަން ޑޮލަރަށް އިތުރުވާނެ ފުރަތަމަ ފަހަރެވެ.\nމިދިޔަ މަހުގެ މާލީ ހިސާބުތައް ދައްކާ ގޮތުގައި ރާއްޖޭގައި ބޭނުން ކުރެވޭ ރިޒާވްގެ ގޮތުގައި ފެބްރުއަރީ މަހުގެ ނިޔަލަށް ހުރީ 295.3 މިލިއަން ޑޮލަރެވެ. މިއީ ބޭނުން ކުރެވޭ ރިޒާވްގައި ގޮތުގައި ޖެނުއަރީމަހު ހުރި 317.9 މިލިއަން ޑޮލަރާ އަޅާ ބަލާއިރު ދަށްވުމެވެ.\nމި އަހަރުގެ ރިޔާސީ ބަޔާން އިއްވަވަމުން ރައީސް އިބްރާހިމް މުހައްމަދު ސޯލިހު ވަނީ މި ވެރިކަމުގެ ދައުރު ނިމޭއިރު ރާއްޖޭގެ ރިޒާވް އެއް ބިލިއަން ޑޮލަރަށް އިތުރުވާނެ ކަމަށް ވިދާޅުވެފަ އެވެ. ނިމިދިޔަ ސަރުކާރުން ވެސް ރާއްޖޭގެ ރިޒާވް އިތުުރު ކުރަން ގިނަ މަސައްކަތްތަކެއް ކުރި އެވެ.\nރިޒާވް އެއް ބިލިއަން ޑޮލަރާ ހަމައަށް ގެންދަން އެންމެ ބޮޑު ދައްޗަކަށް ދިވެފައި އޮތީ މައި އެއާޕޯޓް ހިންގަން އިންޑިއާގެ ޖީއެމްއާރު ކުންފުންޏަށް ދީފައިވާ އެމްބަސްވުން ބާތިލް ކުރުމާ ގުޅިގެން ސަރުކާރުން ބޮޑު އަދަދެއްގެ ފައިސާ އެ ކުންފުންޏަށް ބަދަލުގެ ގޮތުގައި ދޭން ޖެހުނު މައްސަލަ އެވެ.\nއިސްލާމިކް ފައިނޭންސް އިގްތިސޯދު ފިނޭންސް މިނިސްޓަރު އިބްރާހިމް އަމީރު + އެމްއެމްއޭ\nމިދިޔަ އަހަރު ރިޒާވް 5.5 ޕަސެންޓް އިތުރުވި


Gefulhu himeney sarahadhugai kuda jahai hiyaa kuranee\nގެފުޅު ހިމެނޭ ސަރަހައްދުގައި ކުޑަޖަހައި ހިޔާކުރަނީ\nރަސޫލާގެ މިސްކިތުގައި ކުޑަ ޖަހާފައި\nމާތްވެގެންވާ ހަރަމްފުޅަށް އަޅުކަމަށްދާ މީހުންނަށް އަވީގެ ސަބަބުން ކުރިމަތިވާ ދަތިކަމަށް ހައްލު ހޯދުމަށް ގެފުޅު ވަށައިގެން އެކި ހިސާބުތަކުގައި 300 އަށް ވުރެ ގިނަ ކުޑަ ހަރުކުރަން ނިންމާފައިވާ ކަމަށް ހަރަމްފުޅުގެ އިމާމް އަދި މަޝްހޫރު ގާރީ އަބްދުއްރަހްމާން އާލް ސުދައިޝް ވިދާޅުވެއްޖެ އެވެ.\n"ހަރަމްފުޅު ހިމެނޭ ސަރަހައްދުގައި ހިޔާ ބޮޑުކުރުމަށް 300 އަށް ވުރެ ގިނަ ކުޑަ ޖެހުމަށް ވަނީ ނިންމާފައި. ހަރަމްފުޅަށް އެންމެ ފަހުން އިތުރުކުރި ބައިގައި ވެސް ކުޑަ ޖަހާނެ،" އަބްދުއްރަހްމާން ވިދާޅުވެފައިވެ އެވެ.\nމި ކުޑަތަކުން 275000 އަކަ މީޓަރުގެ ބޮޑު ސަރަހައްދެއް ހިޔާވެގެން ދާނެ އެވެ. ހަރަމްފުޅު ސަރަހައްދަށް ބޭނުންވާ ކުޑަ ހޯދައި އެ މަސައްކަތް ކުރިއަށް ގެންދިއުމުގެ ހުއްދަ ސައޫދީ ރަސްގެފާނު އަބްދުﷲ ދެއްވާފައި ވަނީ ދާދި ފަހުންނެވެ.\nމަދީނާގައި ހުންނަ، ކީރިތި ރަސޫލާގެ މިސްކިތުގެ ވަށައިގެން މިހާރުވެސް ކުޑަ ޖަހާފައިވެ އެވެ. ހަރަމްފުޅު ސަރަހައްދުގައި ވެސް ޖަހާނީ އެފަދަ ކުޑަތަކެއް ކަމަށް އިމާމް ވިދާޅުވި އެވެ. ރަސޫލާގެ މިސްކިތުގައި 250 ކުޑަ ޖަހާފައިވެ އެވެ. މަތީގައިވާ ފޮޓޯގައި އެ ވަނީ ރަސޫލާގެ މިސްކިތުގައި ހުރި ކުޑަތަކެވެ. އެއީ ހައިޓެކް ކުޑަތަކެކެވެ.\nމި ކުޑަތައް ކޮންމެ ދުވަހަކު ހެނދުނު ހުޅުވުމަށް ފަހު ރޭގަނޑުވުމާ އެކު ލައްޕާނެ އެވެ.\nސައޫދީ ސަރުކާރުން ދަނީ ހަރަމްފުޅަށް އަޅުކަމަށްދާ މީހުންނަށް ލުއި ފަސޭހަ ގޮތްތައް ހޯދައިދިނުމަށް ބޮޑެތި ހޭދަތައް ކުރަމުންނެވެ. ހަރަމްފުޅު ސަރަހައްދު ބޮޑުކުުރުމުގެ މަސައްކަތް ކުރަމުން ދާތީ ދަތިތަކާ ކުރިމަތިވަމުން ދިޔަ ނަމަވެސް މަސައްކަތް ނިމުމުން ހައްޖު މޫސުމުގައި ވެސް ބޮޑެތި ލުއިތައް ލިބި ޖާގަ ތަނަވަސްވެގެން ދާނެ ކަމަށް ސައޫދީ ސަރުކާރުން ބުނެ އެވެ.


Dilip Kumar admit koffi\nދިލިޕް ކުމާރު އެޑްމިޓް ކޮށްފި\nއެޑްމިޓް ކޮށްފައި ވަނީ ނިއުމޯނިއާ އަށް ފަރުވާ ހޯދުމަށްޓަކައި\nކ. މާލެ 10 އޮކްޓޯބަރ 2018 | ބުދަ 19:54 2,417\nދިލިޕް ކުމާރު - ގޫގުލް\nކުރީގެ މަޝްހޫރު އެކްޓަރ ދިލިޕް ކުމާރު ހޮސްޕިޓަލްގައި އެޑްމިޓް ކޮށްފިއެވެ.\nއުމުރުން 95 އަހަރުގެ އެކްޓަރ އެޑްމިޓްކޮށްފައި ވަނީ ނިއުމޯނިއާ އަށް ފަރުވާ ހޯދުމަށްޓަކައެވެ.\nކުމާރުގެ އާއިލާގެ ރަހުމަތްތެރިއެއް ކަމަށްވާ ފައިސަލް ފާރޫގީގެ ހޮސްޕިޓަލުން ކޮށްފައިވާ ޓްވީޓެއްގައި ވަނީ ނިއުމޯނިއާ އަށް ފަރުވާ ހޯދުމަށް އާދިއްތަ ދުވަހުގެ ރޭ ކުމާރު ހޮސްޕިޓަލްގައި އެޑްމިޓްކޮށްފައިވާ ކަމަށެވެ.\nމިއަހަރުގެ ސެޕްޓެމްބަރު މަހުގެ ތެރޭގައި ވެސް ކުމާރު ވަނީ ހޮސްޕިޓަލްގައި އެޑްމިޓްކޮށް ފަރުވާދީފައެވެ.\nކުމާރުގެ އާއިލާގެ ރަހުމަތްތެރިއެއް ކަމަށްވާ ފައިސަލް ފާރޫގީ އޭރު ބުނެފައި ވަނީ މުމްބާއީގެ ލިލަވަތީ ހޮސްޕިޓަލްގައި ކުމާރު އޭރު އެޑްމިޓްކޮށް ފަރުވާ ދީފައި ވަނީ މޭގައި އިންފެކްޝަން ހެދިގެން ކަމަށެވެ.\nދިލިޕް ކުމާރު ވަނީ 65 ފިލްމްގައި މަސައްކަތް ކޮށްފައެވެ. އޭނާގެ ފާހަގަ ކޮށްލެވޭ ފިލްމްތަކުގެ ތެރޭގައި 1955 ވަނަ އަހަރު ރިލީޒްކުރި "ދޭވްދާސް"، 1957 ވަނަ އަހަރު ރިލީޒްކުރި "ނަޔާ ދައުރު"، 1960 ވަނަ އަހަރު ރިލީޒްކުރި "މުގަލް އީ އާޒަމް"، 1961 ވަނަ އަހަރު ރިލީޒްކުރި "ގަންގާ ޖަމުނާ"، 1981 ވަނަ އަހަރު ރިލީޒްކުރި "ކްރާންޓީ" އަދި 1986 ވަނަ އަހަރު ރިލީޒްކުރި "ކަރްމާ" ހިމެނެއެވެ.\nދިލިޕް ކުމާރު އެންމެ ފަހުން ފެނިފައިވަނީ 1998 ވަނަ ފިލްމް "ގީލާ" އިންނެވެ. އޭނާއަށް ވަނީ 1994 ވަނަ އަހަރު "ދާދާސާހެބް ޕަލްކޭ އެވޯޑް" އަރުވާފައެވެ. އަދި 2015 ވަނަ އަހަރު "ޕަދްމާ ވިބޫޝަން" އެވޯޑްވެސް ދީފައެވެ.


ރައްޔިތުންނަށް ޚިދުމަތްކޮށްދިނުމަކީ ރައްޔިތުމީހާގެ ޙާލުބަލައި އެހީތެރިކަން ފޯރުކޮށްދިނުން! | Sandhaanu\nރައްޔިތުންނަށް ޚިދުމަތްކޮށްދިނުމަކީ ރައްޔިތުމީހާގެ ޙާލުބަލައި އެހީތެރިކަން ފޯރުކޮށްދިނުން!\nMaldivian's socialising at sun set, Madifushi Island, Kolhumadulu (Thaa) Atoll, Maldives.\nރައްޔިތުންނަށް ޚިދުމަތްކުރައްވާ ސަރުކާރުގެ މުއައްސަސާތަކަށް ބޭނުމެއް ޖެހިގެންދާ ކޮންމެ ފަހަރަކު ސިޓީއެއް ނުވަތަ ފޯމެއް ހުށަހަޅައިގެން މެނުވީ އެއްވެސް ޚިދުމަތެއް ނުލިބެއެވެ. އަމިއްލައަށް ސިޓީ ލިޔެގެން ނުވަތަ ފޯމުފުރައިގެން ޚިދުމަތް ހޯދުމަކީ މަދުމީހަކަށް މެނުވީ ނުވާކަމެކެވެ. އެހެންކަމުން ރައްޔިތުމީހާ ކޮންމެވެސް ޕްރިންޓްކުރާ ތަނަކަށްވަދެ ބޮޑުއަގުދީގެން ސިޓީލިޔެގެން ޚިދުމަތަށް އެދުމަކީ ސަރުކާރުގެ ރޫޙާ ޚިލާފު އަނިޔާއެކެވެ. މިހެން މިދެންނެވީ ވޯޓު ހޯއްދަވަން ވަޑައިގަތް ދުވަހު އަޅުގަނޑުގެ ސިޓީއާއި ފޯމު ފުރުއްވައިދެއްވި ބޭފުޅުން މިއަދު އެވިދާޅު ވަނީ އަޅުގަނޑުގެގާތު، ކަލޭ ތިކަމާ ސިޓީލާށޭ ނުވަތަ މިވެނި ނަމްބަރު ފޯމްފުރައިގެން ފުރާފައި ހުށަހެޅުމަށެވެ. އަދި ފޯމް މިވެނި ވެބްސައިޓަކުން ލިބެން ހުންނާނެވާހައެވެ. އެހެނަސް ވޯޓަށް ސަލާމްޖަހަން އައި ދުވަހު އޭނާއާއި އޭނާގެ ގުރޫޕުން އެފޯމްތައް ފުރައި އިނގިލީގައި ހިއްޕަވައި އިނގިލިފެއްތުވަންވެސް ވަގުތުނެތިގެނެއް ނޫޅެއެވެ.\nވެރިކަމުގަ ބާރު އަހަރެމެން ލީ ވޯޓުން ހަމަ ލިބި ބާރުލިބުމުން މީ ރަނގަޅު ގޮތެއްތޯ ތިޔަބޭފުޅުން ވިސްނަވާށެވެ! ވޯޓަށްފަހު ރައްޔިތުމީހާ، ޚިދުމަތަށް ޓަކިޖެހީމާ ޚިދުމަތްދެއްވާ ރައްޔިތުމީހާގެ ނޯކަރު (ސަރުކާރުގެ ބޮޑުން) އެފޯމު ނުވަތަ ސިޓީ ލިޔެނުދެއްވުމަކީ ރައްޔިތު މީހާއަށް އިޙުތިރާމް ކުޑަކުރުން ކަމުގައި ދެކެމެވެ. ވޯޓުދިނީ ތަކުލީފު އުފުލައިގެން އާދޭސްކޮށްގެން ޚިދުމަތް ހޯދާގޮތަށް ނޫންކަމުގައި އެދުވަހުވެސް ބޫނީމެއްނޫންހެއްޔެވެ.\nރައްޔިތުންގެ ތެރޭގައި މުޅިދުވަހު އެއްފަހަރު ކައިގެން އެހެން ޚިދުމަތްތަކަށް ސޭވްކުރާ މީހުންނާ ޒަރޫރީ ބޭނުންތައް ނުފުއްދިގެން ބޯގާނާ އެތައްހާސް ބަޔަކު މިހިނދު މިރާއްޖޭގައި އެބައުޅެއެވެ. މިއީ ޙަގީގަތެވެ. ފަހަރެއްގައި ސިޔާސީ ވެރިންނަށް މިކަންނޭގިދާނެއެވެ. ވޯޓަކާ ކައިރިވާއިރަށް އެވާހަކަ ކަންފަތާއި ހަމައަށް އިވޭނެވެސްމެއެވެ. ދެން ދޮގުތަށް ރާވައިލައިގެން އައިސް ރައްޔަތުމީހާ ބޯކާލާނެއެވެ.\nލިޔާއިރު އަންނަ “ދޭސީ” ޚިޔާލެއްވެސް ލިޔެލާނަމެވެ. ރައީސުލް ޖުމްހޫރިއްޔާ އެއޮފީހުން ބޮޑު މާލަމެއް ހުސްކޮށް ވިއްސަކަށް ބޭފުޅުންނަށް މަސްއޫލިއްޔަތު އަދާކުރެވޭ ވަރުގެ އުޖޫރައެއް ދެއްވާފައި ރައްޔަތުންގެ ޙާލުބަލާ އެނހީތެރިކަން ފޯރުކޮށްދެނެ މަގާމުތަކެއް އުފެއްދުން ކީއްތޯއެވެ؟ މިބޭފުޅުންގެ ވާޖިބަކަށްވާނީ މުޅިރާއްޖޭގެ ރައްޔިތުންގެ ޙާލު ބެއްލެވުންކަމަށް ހެއްދެވިއްޔާ ގޯސްވާނެތޯއެވެ؟ މުޅިރާއްޖެ ސަރުކާރުން ކަނޑައަޅާ ޒޯންތަކަކަށް މިދެންނެވި ވެރިން ލައްވައި ރައްޔިތުންގެ ޙާލުބެއްލެވުމަކީ އިސްލާމީ އުންމަތެއްނަމަ ކުރައްވަން ޖެހޭ ކަމަކަށްވާތީއާއި ގައުމެއްގެ ވަލިއްޔުލް އަމްރަކީ ރައްޔަތުންގެ ޙާލު ގާތުން ބަލައި ޒިންމާނަގަން ޖެހޭ އަދި މާތްﷲ ގަންދީ ބޮޑު ހުވައެއްކޮށްވެސް ވެރިކަމާ ޙަވާލުވާމީހަކަށްވީމައެވެ. މީ ވެރިކަމުގެ އަސާސް އަކަށްވާންވާނީ ރައްޔަތުންގެ ޙާލުބަލައި އެނހީތެރިވުމެވެ. ދެން ހިނހޫތަނުން ކާންލިބޭ ކަމެއްނުކޮށް ބޮޑުމުސާރަލިބޭ ބައިގަނޑެއް ބުނާނީ ތިބުނާ މާލަމާއި 20 މީހުނަށް ހާދަ ބޮޑު ޚަރަދެއް ބަޖެޓުން ދާނެ ވާހަކައެވެ. އާއެކެވެ. ވަރަށް ބާރުލައިފަ އެކަން އެނގޭނެއެވެ. އެހެނަސް ކަމެއްނުކޮށް ބޮޑުމުސާރަނަގާ އެމީހާއަކަށް އޭނާ ނަގާ މުސާރައާއި ޢިނާޔަތެއް ނުފެންނަކަހަލައެވެ. ހަމައެކަނި ކޮށްލާކަމަކި ޓުވިޓްއެއް ފޮނުވާލުމާއި ދެބައޮޑުވުމެވެ.\nއެންމެ ފަހަރަކު ނަމަވެސް،5އަހަރުގެ ތެރޭގައި ރައްޔިތުމީހާގެ ޙާލު ބައްލަވާ ތަނެއް ނުފެންނާތީ ވަރަށް ހިތަށް ތަދުވެއެވެ. ރައްޔިތުން ބޮޑު މުސާރަ ދީގެން ރައްޔިތުންނަށް ޚިދުމަތް ކުރުވާނެ ބަޔަކު ކަނޑައެޅުމުން ރައްޔިތުމީހާ އެބޭފުޅާގެ ފައިދަށުލެއްވުމަކީ ހަމަގައިމުވެސް މިއުންމަތް ގަބޫލުކު ކުރާ އަދި ދަންނަ ސިފައެއްވެސް ނޫނެވެ.\nބަހާރުމޫސުން ދެމެހެއްޓޭނެ ގޮތެއް ޝާއިރުން ސިފަކޮށްދެއްވާފައި ނުވުމަކީ ރައްޔިތުންނަށް ލިބެމުންމިދާ ލޮޑުކަމުގެ ހަގީގަތެވެ. އިރުވައިިިި މޫސުމުގައި އިރުވައިހުދު ރަށްރަށުގެ ދަންޑުތަކަށް ޖައްސާފަދައިން ކޮންމެ ވޯޓަކާދިމާކޮށް ސިޔާސީ ބައިގަނޑު ރަށްރަށް ޖެއްސުމުގެ ސަގާފަތް ބަދަލުކުރަން ޖެހެއެވެ.\nޖައްވާއި ފަޒާ ޒީނަތްތެރިކޮށް ދެއްވާނޭ ވަފާތެރި މުރުޝިދުން މިގައުމުން ވުޖޫދު ކުރައްވާނެ ދުވަހެއްގެ އިންތިޒާރުގައި މުޅިކާއިނާތު ދެމިއޮންނާނެއެވެ.


Mulaku atoll ah haassa futsal mubaaraathugai baiverivaan hulhuvaalaifi | Mihaaru\nމި އަހަރުގެ އައިލޭންޑާސް ފުޓްސަލް ޗެލެންޖުގެ ޗެމްޕިއަން ޓީމް.\n30 ޑިސެމްބަރ 2016 - 10:403comments\nމެދުރާއްޖެތެރޭގައި ބާއްވާ އެންމެ ބޮޑު ފުޓްސަލް މުބާރާތް ކަމަށްވާ އައިލޭންޑާސް ފުޓްސަލް ޗެލެންޖުގައި ބައިވެރިވުމުގެ ފުރުސަތު ފުރުސަތު ހުޅުވާލައިފި އެވެ.\nމިއީ މ. އަތޮޅުގެ ހުރިހާ ރަށަކަށް ހުޅުވާލައިގެން އެ އަތޮޅު ދިއްގަރުގައި އަންނަ އަހަރުގެ މާޗު 16-26 އަށް ޓީއެފްއެމް ފުޓްބޯލް ކްލަބުން ބާއްވާ މުބާރާތެކެވެ. މުލަކު އަތޮޅު ކައުންސިލާއި މުލަކު އަތޮޅު ޕޮލިހުގެ އެހީތެރިކަމާ އެކު ކުރިއަށް ގެންދާ މުބާރާތުގައި ބައިވެރިވުމުގެ ފުރުސަތު އަންނަ ޖެނުއަރީ މަހުގެ 19 ވަނަ ދުވަހާ ހަމަޔަށް ވަނީ ހުޅުވާލައިފަ އެވެ.\nމި މުބާރާތުގެ ޗެމްޕިއަން ޓީމަށް 35،000ރ. އަދި ދެ ވަނަ ޓީމަށް 10،000ރ. ވަނީ ހުށަހަޅައިފަ އެވެ.\nޓީއެފްއެމް އިން މައުލޫމާތު ދޭގޮތުގައި މުބާރާތް ރޭވިފައިވަނީ އިޖްތިމާއީ ވަރަށް ގިނަ ހަރަކާތްތަކާ އެކުގަ އެވެ. އެގޮތުން މުލަކު އަތޮޅު ރައްޔިތުންނަށް ހާއްސަކޮށްގެން މެޑިކަލް ކޭމްޕް ބާއްވައި އަދި ސްކޫލް ދަރިވަރުންނަށް ހާއްސަކޮށްގެން ކެރިއަރު ޑިވެލޮޕްމަންޓް ސެޝަންތަކެއް ބޭއްވުމަށް ވަނީ ހަމަޖެހިފަ އެވެ. މީގެ އިތުރުން ބެލެނެވެރިންނަށް ހޭލުންތެރިން ކަމުގެ ޕްރޮގްރާމްތަކެއް ޖެނުއަރީން ފެށިގެން މާޗު މަހުގެ ނިޔަލަށް ކުރިއަށްގެންދާނެ އެވެ.\n"މިއީ އަތޮޅުތެރޭގައި މިހާ ފުޅާކޮށް ހިންގޭ އެންމެ ކާމިޔާބުއެއް ފެސްޓިވަލަށް ވާނެ،" ޓީއެފްއެމްގެ އޮފިޝަލަކު ބުންޏެވެ.\nމުބާރާތުގެ އޮންލައިން މީޑިއާ ޕާޓްނަރަކީ މިހާރު ނިއުސް އެވެ. ބްރޯޑްކާސްޓިން ޕާޓްރަނަކީ ވީޓީވީ އެވެ. މީގެ އިތުރުން ސީއެސްއާރް ޕާޓްނަރެއްގެ ގޮތުން މިނިސްޓްރީ އޮފް ޖެންޑާ އެންޑް ފެމިލީގެ "ރަންވޭލާ ކެމްޕެއިން" ވަނީ ބައިވެރިވެފަ އެވެ.\nމި އަހަރުގެ އައިލެންޑާސް ފުޓްސަލް ޗެލެންޖް ކާމިޔާބުކުރީ މަޑުއްވަރީ ދަ ގޭންގެވެ.\nމުބާރާތާ ގުޅޭ އިތުރު މައުލޫމާތު 9998266 އަށް ގުޅުމަށް ނުވަތަ ކްލަބުގެ ފޭސްބުކް ޕޭޖް (www.facebook.com/therespectedaliens) މެދުވެރިކޮށް ލިބޭނެ ކަމަށް އެ ކްލަބުން ބުނެ އެވެ.\nއިތުރު ލިޔުންތައް އައިލެންޑާސް ފުޓްސަލް ޗެލެންޖް މ. އަތޮޅު


ގޯތި ލިބޭ ފަރާތްތަކުގެ ލިސްޓް އާންމު ކުރުން - R. Fainu Council\nގޯތި ލިބޭ ފަރާތްތަކުގެ ލިސްޓް އާންމު ކުރުން\nފައިނު ކައުންސިލް އިދާރާ 2:23 AM އިޢުލާން\nމިރަށުން ގޯއްޗަށް އެދުމުގެ ފުރުސަތު ހުޅުވާލާ މިއިދާރާއިން ކުރި ނަމްބަރ (IUL)311/311/2018/43 ގެ އިޢުލާނާއި ގުޅިގެން ގޯއްޗަށް އެދި ހުށަހަޅުއްވާފައިވާ ފަރާތްތަކަށް ލިބިފައިވާ ޕޮއިންޓްޝީޓާއި، ގޯތި ލިބުނު ފަރާތްތަކުގެ ލިސްޓް މިއިޢުލާނާއިއެކު އާންމު ކުރީމެވެ.\nވީމާ، މިލިސްޓާއި ބެހޭގޮތުން އެއްވެސް ޝަކުވާއެއް އޮތްނަމަ، ޝަކުވާ ހުށަހަޅާ ފޯމް މެދުވެރިކޮށް 27 އޯގަސްޓް 2020 ވާ ބުރާސްފަތި ދުވަހުގެ 13.00 ގެ ކުރިން އެޝަކުވާއެއް މިއިދާރާއަށް ހުށަހެޅުއްވުން އެދެމެވެ. ޝަކުވާ ހުށަހަޅާ ފޯމް މިއިދާރާއިން ލިބެން ހުންނާނެއެވެ. އަދި ދަންނަވަމެވެ. ގޯތި ލިބުނު ފަރާތްތަކުގެމެދުގައި ބާއްވާ ގުރުއަތުނެގުން އޮންނާނެ ތާރީޚް ފަހުން އެންގޭނެވާހަކަ ދެންނެވީމެވެ.\nތާރީޚް ހ: 27 ޛުލްހިއްޖާ 1441 ތާރީޚް މ: 17 އޯގަސްޓް 2020\nގުޅުންހުރި ފައިލް: ގޯތި ލިބުނު މީހުންގެ ލިސްޓް\nޝަކުވާ ހުށަހަޅާ ފޯމް\nގޯތި ލިބޭ ފަރާތްތަކުގެ ލިސްޓް އާންމު ކުރުން Reviewed by ފައިނު ކައުންސިލް އިދާރާ on 2:23 AM Rating: 5